text:
舊石器時代
舊石器時代結束喺中石器時代(Mesolithic)開始時,或者喺各區域出現新石器化嘅過程,打開咗亞舊石器時代(Epipaleolithic).舊石器時代嘅特徵係使用打製石器,雖然嗰段時間嘅原始人亦使用木製,骨製工具.源自有機嘅產品亦使用做工具,包括皮,植物纖維,不過呢啲類型嘅工具未得傳世程度嘅保存.
時代區分[編輯]
區分法[編輯]
通常,舊石器時代區分爲以下三種.
- 前期舊石器時代
- 中期舊石器時代
- 後期舊石器時代
人學識製造工具[編輯]
人進化自類人猿,關於人嘅起源,有非洲起源說——人發源自非洲,然後遷徙到其他大洲,亦有話人係多地獨自起源同進化嘅,但無論如何,人之所以可以遍佈全世界,從熱帶雨林到北極雪地,在於人有智力,可以運用材料,工具令自己適應當地環境,唔使進化,甚至可以改變環境來適應自己.
人學識製造工具,係人類文明開端,係地球歷史飛躍,因為之前係睇生物基因適唔適應到環境變化,而家就係人類活動改變生存狀況.
當時嘅人發明咗石刀技術,從石心壓制出長而鋒利嘅薄片作為石刀,用嚟整其他材質嘅工具,以及製作工具嘅工具.其他材質可以係獸骨,木頭.
發明[編輯]
據考古出土,當時製作出嘅工具有長矛等武器,亦都有好似刮刀等加工器.當時嘅人識得運用拋射現象,於是識得喺繩頭綁嚿大石去捉野牛等動物,亦都發明咗投石器,投茅器,弓箭等拋射工具.呢啲發明初時好粗糙,但後來不斷改進,就成為火器發明之前威力最大嘅冷兵器.
舊石器時代晚期有其他發明,比如用骨,象牙整嘅錐,針,扣,甚至有鈕,即係話人學識咗整合身嘅衫.雖然舊石器晚期嘅技術發展得比100萬年前嘅初期進步好多,但依然好原始.
社會[編輯]
嗰陣時嘅社會主要係部落,重未產生有專職領導嘅政治機構.啲部落大多係自治,以血緣關係成為一族,估計啲部落人口20到50人左右,因為未有農業,食物係源自採集,狩獵等,所以養得人唔多,不過如果一個地方食物來源豐富嘅話,部落人口就多啲.
當時未產生政治,雖然有阿頭,不過阿頭權力唔大,當時未有由制度確立,眾人公認嘅強制權力,啲人未能將個人或集體意志強加他人.啲阿頭嘅產生源於部落需要:識拜祭儀式嘅老人成為司儀,狩獵能力高強嘅後生做狩獵隊長.領袖唔係用權力,而用自身影響去完成職責.
當時人同人嘅關係好親密,因為部落內都係親戚,有咩事都會互相照應.同時人同人之間完全平等,每個人都有公認嘅義務同報酬.雖然無人確定到自己前景,但並冇因此憂慮或者彼此疏遠.舊石器時代嘅人可以成為「完全嘅人」,而且完全程度係自農業產生後未曾接近過嘅(相對到現代,就有哲學所講嘅「人嘅異化」).
部落之間可能會因為個人世仇或者爭地盤而有打鬥,不過因為舊石器時代生產水平低,而戰爭需要物力人力投入,所以當時打鬥規模唔大,直到後來農業產生,大規模戰亂先至出現.
兩性關係[編輯]
當時係有一夫多妻,不過極少.呢段時期嘅兩性關係比之後任何時候平等.原因係男人同女人對部落嘅貢獻係同等嘅:男人負責狩獵,保衛,而女人生兒養女,並提供大部份食物——男人狩獵嘅肉食固然好好,但大部份食物來自女人喺部落附近採集嘅蔬菜瓜果,易捉嘅小動物.而之後農業出現,男人因為好力成為耕作等生產嘅主要勞力,於是女人因為貢獻唔對等逐漸成為「第二性」.
飲食[編輯]
今時今日,人對舊石器時代人類飲食嘅認識來自對人屎化石嘅研究同現存部落食嘅嘢.
嗰時人類食嘅嘢種類非常之多,可以講係乜都食,食得就食,包括現代人覺得核突嘅嘢,比如曱甴等蟲類.而佢哋對住嘅周邊極其熟悉,知道附近有咩種類嘅生物,邊啲食得,邊啲有毒,邊啲有除食用價值外嘅其他用處(如醫藥等).
正因為乜都食,所以好難有饑荒,唔似得農業後嘅人類,因為農業中嘅作物,牲畜相比原始人食嘅品種少好多,一旦遇災,失收減產,就有饑荒之虞,而原始人食嘅嘢類型太多,好難話咁多品種嘅事物同時欠缺.災年中農民去挖樹根樹皮,食野外動物等捱過饑荒,就係學似原始時代人嘅飲食.
世界觀同宗教[編輯]
原始人對世界嘅睇法係世界唔會變,過去同將來一樣,冇發展概念,亦唔會質疑現有規矩,習俗.原始人覺得,天地萬物,包括佢自身,佢哋嘅文化以及住所,都係一早就創造出來,而且肯定會一成不變延續到無窮未來.睇下各民族創世神話,就會發覺有一個共同點:一切都搞掂曬,先人定落規矩,教落技藝.比如中國有神農嘗百草,倉頡造字;聖經話一切嘢都喺上帝創世時定好曬.
原始人對周邊非常瞭解,但佢哋對自然界嘅情況係知其然而不知所以然,一遇到如洪水,旱災等就唔知咩緣由,就寄託於超自然.所以原始部落巫術風行,認為巫師有超自然能力,可以消災化難;獻祭儀式亦好多,以為可以祈求超自然為佢哋轉運;圖騰崇拜,以為以某種動植物或者神物做偶像就可以化兇.
因為舊石器時代生產水平低,日後等級森嚴嘅僧侶集團都供養唔起,所以未產生可以凝聚社會嘅神學,宗教未作為一種控制社會嘅工具.啲人對神嘅概念蒙查查,比較多係私人幻想.
藝術[編輯]
嗰時嘅藝術主要係岩洞壁畫.內容大多係狩獵場面.有一個現象,亦同啲人嘅迷信相關:原始人一般住山窿口附近,但啲壁畫大多畫喺山窿深處,最暗最危險嘅地方,往往唔同嘅畫作相互重疊,亦就係話,畫畫人未諗過要保存作品.對此解釋係,啲人畫畫,係覺得山窿深處有超自然力,畫啲狩獵場面就有幫助狩獵嘅魔力.相當於家下嘅許願樹.
歷史遺產[編輯]
雖然話舊石器時代好原始,但奠定咗人類文明嘅基石.舊石器時代人類獲得嘅知識至今係基本知識乃至係生活所需嘅常識.實際上原始人嘅知識就已經非常豐富,比如對居地瞭如指掌,對動植物品種及利用價值嘅知識,製作使用工具嘅知識等等.
嗰時已經奠定今日嘅烹調技術,比如原始人識用火灶,用石板燒烤,極地嘅寒冷可以保存食物,其他地方可以用風乾或者用油脂保存食材等.實際上,舊石器時代嘅人來到現代,除咗諸如煤氣,電器等現代工具,廚房嘅嘢佢都會好熟悉.
醫藥上亦累積唔少,雖然有時啲人以為巫術可以醫病,但醫療技術都識啲,比如曉得夾板可以續斷肢,識得用止血帶繃帶敷藥,知道灌腸同放血係療術.
乃至原始人識得天文,可以劃分星座.波利尼西亞人嗰時已掌握航海,借此遷徙到太平洋各島.
落後同轉型[編輯]
雖然舊石器時代嘅社會人際關係好親密,但亦好壓抑人.個人完全聽命於部落.部落睇成係一條無窮無盡嘅隊伍,隊伍由死者,生者,未降世者組成,受神靈福佑.個人完全屬於呢條隊伍,雖然話啲人唔覺得自己嘅人生綁住喺上面,覺得自己係參加咗條隊,不過正因為噉,令舊石器時代發展緩滯————啲人唔諗住改變一切,唔反傳統.實際上一啲部落會殺死唔按傳統生活嘅人.
不但殺死反傳統嘅人,喺食物短缺時,會殺嬰,老人,孱人.無部落可以永久據於一地,始終食物有限,而人口會增長,於是就要遷徙,因此為咗遷徙就要削減.人口增長亦緩慢,因為環境嘅人口承載量好有限,當時人口密度每平方公里先得一個人.
所以舊石器時代後,農業出現,進入新石器時代,好快農業生產就取代咗狩獵採集嘅生活方式,今日得返無法開展農業嘅地方依然保留原始生活.因為農業生產食物可以養更多人,而為咗養更多人,就要開更多耕地,於是就會去原始部落地區開荒,令原始部落接觸到並轉型到農業生活.
註[編輯]
- ↑ 呢個係美國英文串法.英國英文串法係Palaeolithic Age.
參考[編輯]
- L.S.Stavrianos《全球通史》第7版上冊,北京大學出版社 ISBN 0-13-923897-2


c: text/html

text:
男人的Fantasy (一一七)應酬好玩
網上資料圖片
老公因為去應酬,凌晨四點返到屋企,入門口一睇,老婆已經坐喺沙發等佢.
老婆:「玩得好開心啦,訊息都無覆我.」
老公:「老闆飲到好醉,仲發脾氣見人就鬧,我睇住佢.」
老婆:「次次去夜總會應酬,都講到好慘咁.」
老公:「點解妳覺得好玩?」
對於呢兩個千年嘅夫妻問題,一直都無人答得到:
「去夜總會玩點解唔開心?」
「去夜總會應酬點解會唔開心?」
女人們,我試吓用文字帶妳哋去一次.
跟得老闆去夜總會應酬,成晚張單無兩萬都有萬八,即係話我哋將會見到嘅,係一個好有潛質嘅客人,亦即係話,今晚身為手下嘅妳,要打醒十二分精神,唔可以有咩出錯,得失呢個客人.
喺一個花天酒地嘅地方,有靚女有靚酒,但妳只可以專心滿足坐妳對面位客人嘅所有需要,咁同叫妳哋行入Gucci只係可以望住啲衣架有咩分別?
好喇,客人嚟到大家坐低,妳老闆例牌扮吓老友,搵媽咪叫啲靚女入嚟揀下.一眾佳麗入場,咁又老實講句,妳老公成日呃妳話啲女好醜樣係假嘅,現實係點都有返兩三件北方佳麗係唔錯嘅.
不過想提提妳,呢啲靚女一般坐埋妳身邊玩三兩個鐘頭嘅收費,可以係港幣二千蚊左右,妳真係以為妳老闆好想妳無啦啦使佢兩千銀再搵條女分散妳注意力,令妳湊唔到個客?
唔使諗喇,擰頭啦擰頭啦,扮到妳只係鍾意會揀林志玲咁嘅女,如果唔係就唔要.妳仲要交吓戲,陪個客一齊好咸濕咁揀女,直情沙圈睇馬咁教埋佢睇,跟住自己又好唔滿意咁一個都唔揀.老闆會覺得妳做得好,將個經濟效益自動調較到最高水平,同時個客又開心.
跟住老闆會開始同個客傾生意,呢個時間佢哋一定會開一支酒.咩酒妳唔使擔心,總之一定唔會係Jolly Sandy.唔係日本嘅響,就係馬仔,未飲過嘅妳就諗下妳平時同班八婆朋友去唱K,將啲黑牌唔撈綠茶咁倒落個杯,加幾粒冰就倒入口,妳就知道妳老公平時喺夜總會係飲咩.飲嘅節奏唔係好似妳哋去玩咁,少少咁飲.係講緊無啦啦又大叫飲杯,個客講兩個爛gag,妳老闆扮笑扮到好開心時又大叫飲杯,但同時妳要一路記低佢哋講咩,仲有老闆有冇講錯嘢,個客眉頭眼額有咩唔正常表情咁.
妳一直都喺度工作,喺一個耍樂嘅地方,妳一直都喺度工作.
有時好彩老闆會扮豪氣,叫妳搵個靚女小姐坐喺度,一人一個女仔陪,幾有型.著住低胸嘅北方小姐,坐妳隔離其實咩都唔會做,佢哋嘅目的係坐落張枱度,賺妳嘅錢但最好就唔使飲.所以佢哋會一路同妳傾計,搵嘢同妳講,呢個情況係好正常,因為人哋都係人,無人想好似個奴隸咁服侍妳.大家萍水相逢,妳要個小姐,佢要一枱鐘,就係咁簡單.
咁當然,有啲天生係煩嘅小姐係會不停煩妳,但唔使諗喇,大庭廣眾妳最多可以食吓波餅,其他嘅嘢妳諗都唔使諗,妳眼前仲有個客要湊.某程度上,多一個女仔坐隔離係辛苦多一種,同細個考試前溫書,妳無啦啦開著部遊戲機一路聽住啲聲去溫一樣,搵著自己嚟搞.
就喺呢個環境之下,妳一路保持高集中嘅狀態,一路面對客人一次又一次乾杯,老闆喜怒不形於色嘅表達,身邊位小姐無啦啦問妳咩叫越位嘅煩躁,仲有另一半不斷喺訊息度問妳幾點返屋企.
其實妳知道呢類酒局係無意義,就算傾得成生意,啲錢都唔會直接入妳袋,只有啲酒會直接落妳個胃.做得好係應該,做唔好係能力不足.辛辛苦苦一晚之後,客人走咗,老闆攬住個小姐有下場,妳就喺尖東周圍搵邊度有返屋企嘅通宵巴士.
成程車妳個頭痛到想爆開,唔想打開電話睇,唔想覆任何人.返到屋企,另一半再質問妳,妳已經一句說話都唔想講,因為已經係半夜,聽朝仲要返九點開會.
應酬好玩?好玩就唔會係應酬啦天才.
薛可正Facebook Page
http://www.facebook.com/sithoching

robotstxt: allowed

filter: keep


text:
溫柔細膩的 – Hifiman HE560
係開箱之後咁耐先出篇文黎寫佢希望大家唔好責怪,因為呢隻耳機都幾好玩,幾值得同需要用多啲時間去研究下點樣玩好佢!!!!●前文提要(HiFiMan HE-560 開箱 – 序)
內地品牌Hifiman無論係便攜播放器定係耳機都有唔少良好既評價,佢地出既播放器HM802同HM901係網上討論都見唔少,我見呢度都有啲師兄用緊添.不過佢地出既頭戴式耳機就好似無咩人係度講,但係咪以為國內廠就只係得啲中低階野,佢地隻旗艦耳機HE6就係全球各地都有高度評價!
今次好好彩有得試玩佢地新出既平板耳機HE560,佢個耳機殼上有木貼皮,比起HE6輕左好多,呢點我覺得真係要讚下佢地,佢地隻旗艦HE6好聲就係好聲啦,不過又重又難推,用市面上常見既耳擴唔好話好聲,連夠唔夠音量都難講呀.而今次隻HE560比起HE500同HE6輕左唔少,連個頭帶設計都係全新既,配戴都舒適左唔少.你知啦,戴得唔舒服戴得唔耐,幾好聲都無用啦,直情連聽歌既心情都無哂呀.之但係咁,重量係改善左啦,不過新機就會有點夾頭,好彩戴多啲同用少少力拉開佢可以改善到夾頭既情況.
講完配戴又講下設計先,Hifiman對上一隻有木頭元素既耳機都已經係幾耐之前,今次HE560再次回歸返木頭都真係幾令人期待.係HE560正式開賣之前小弟都有睇過佢既產品圖,不過如而家既正式版都有幾大差別,材質由原木殼變左成木貼皮,聽落都覺得有點失落感,但正因為呢個原因,佢既重量比原型機更加輕,望落去都無咁笨重,最終效果都幾令我滿意!
講左咁耐,最重要既就梗係聲音啦.呢隻耳機原廠建議大家至少煲200小時,實際試玩時發覺佢係煲機前後又真係差幾遠!其實當佢一開聲個時已經可以聽到佢大概既聲底,溫柔耐聽不太刺激,音場寬度十分之不錯.咁係煲機之後又會有咩唔同?相比係開聲時,最主要係人聲會有的特別的凹陷感同過於虛既情況無左,整體聲音既立體感都好左.
HE560係數據上係一隻算係偏低阻但靈敏度也不高的耳機,實際上亦都真係唔算易推.係市場上有唔少叫做唔算易推既耳機,例如HE800﹑HE6同T1咁,而HE560其中一個好處就係唔會好似上面舉出既耳機咁,推得唔好會有好明顯的"惡聲".佢即使係推動得唔太好既情況下,大多數情況都只會係俾啲唔夠好聽﹑無咩特別﹑唔值咁貴既聲你,而又未去到一聽就覺得好難聽既地步,即使好求奇插,都會係"聽得落"咁.呢種特性好容易會係試聽個時俾人以為佢真係好易推,其實都唔一定係好事架!
小弟覺得佢係驅動得一般個時,聲音會保有佢音場寬闊既特點,但係音場會無咩深度,感覺好平面,人聲會推得後左,密度不良,亦因為佢本身厚度無話特別厚或者薄,所以聽起黎亦可能會偏薄(點解係可能呢?呢個等陣會講),但係好在高頻都唔容易因為驅動不良而吉耳.
而係佢驅動得比較好個時,就正左好多!嘩,成個音場立體左起黎,但係寬度一樣咁出色!高頻延伸良好而不刺耳,好溫柔細膩唔會用鋒利既線條整損你隻耳仔.低頻總係俾一個適當既量你,不過如果鐘意低頻多而爽的就可能會感到失望啦,哈哈.
其實HE560對於你用咩推佢都幾感敏,前面有咩變化佢都會幾容易咁反映出黎,呢個亦都係我點解前面會話聲音有可能會偏薄,因為一般系統都唔會話整到佢特別厚嘛(咁當然要睇下唔同人喜好啦),推得唔好就自然容易偏薄了.好在佢無論點變化都唔容易高音"叫",維持住佢柔和既個性,幾親民!
如果有興趣試聽的話建議可以用多啲前端黎試佢呢~~
PS : HE560就咁睇個名就好似係HE500既進階版咁,不過聲音取向上反而係比較似HE6既方向而唔係HE500.
>
有你既支持,就係我地最好既推動力,齊齊參與
「有玩,有FUN … Post76.com」
<
歡迎進入我地論壇對>>本文章<<發表您的回覆啦^^"
>
*** 溫馨提示:想更緊貼更多影音界的最新資訊,請到以下的 Facebook 專頁按「讚好」及 Google+ 專頁按「加到社交圈」加入我們,每天就會收到全新的中文影音免費資訊呢!! ***>
🏠 ★ Post76網店經已開幕 《store.post76.hk》


text:
《 整容液 》媒介影響氣氛
睇完《 整容液 》動畫版電影,五味雜陳,覺得劇情上/視覺上/氣氛上都無乜衝擊,甚至乎覺得唔係咁好睇.諗咗好耐,究竟係個故事出錯,抑或係動畫呢一個媒介出錯?套返同一個故事落去漫畫,以睇定格畫面嘅閱讀模式,加上令人不安嘅畫風,畀到讀者好多想像嘅空間,話唔定漫畫版《整容液》真係有如一眾網民所講,好正,好黑暗,好得人驚,只可惜今次動畫版電影畀唔到我以上嘅感覺.
故事VS動畫
齋講故事,《 整容液 》到底係咩 feel?獵奇,前衛,概念亦都好特別,仲有好多對於整容,對於韓國娛樂圈嘅嘲諷.都係嗰句,能夠令觀眾有反思,唔代表作品一定會係好睇,唔應該將呢兩件事掛鉤.《整容液》的確係幾有話題性,亦都有令人值得深思嘅劇情,之但係,假如製作團隊係因為擔心拍真人電影拍唔出漫畫原有嘅味道,所以選擇製作動畫電影嘅話,我就認為今次嘅製成品有好多地方都未如理想.
媒介影響氣氛
或者有部分觀眾會唔 buy《 整容液 》嘅畫風.我覺得畫風問題唔大,反而各種動作生硬嘅畫面同埋用力過度嘅配音先至令我最難過.另外,所有角色都好似好趕時間,動作勁急,連帶劇情過場一樣都係好趕急,直頭係急過《天能》.動畫電影嘅創作力量同幻想理應可以比真人電影更強,好不幸《整容液》真係撻我唔著,留畀我嘅心理陰影面積近乎係零.
結局係
完場,同朋友討論《 整容液 》,主要都係圍繞結局發生嘅一切究竟合唔合乎科學(雖然整容液嘅存在本身就唔科學),同埋,《火影忍者》,明嘅⋯⋯就會明.
文:靈光


text:
(郊野巨mon 閃亮登場)
文章發佈日期: 二零二一年四月五日
復活節長假,本研研究員外出郊野公園考察,驚見喺荔枝窩村屹立一座新設巨型LED mon,近睇嘅話,唔講以為自己去咗麥當勞點餐,就算遠睇,黃昏天色陰暗時亦會閃到頭暈暈.
個LED mon位於荔枝窩協天宮同小瀛學校旁邊,古榕樹對面,同旁邊鄉村環境絕對不匹配.雖然烈日當空時絕對睇唔到發光嘅螢光幕,但刺眼光線係夜晚猶如漆黑中嘅螢火蟲,非常出眾;可惜螢幕展示嘅,只係手機都睇到嘅天氣資料,所以呢個LED mon嘅實際功用,接近係零,冇郊遊人士駐足觀看,佢嘅存在只係會帶來光害.而且室內電子儀器放喺室外日曬雨淋,保養成本一定高.
呢個LED mon嘅出現,連同係船灣郊野公園各處湧現大煞風景嘅巨型展示牌,顯示諗得出將呢件室內設施擺係室外嘅官員,明顯唔係從享受同欣賞郊野嘅行山客角度諗嘢,而係諗緊引入大量遊客去鄉郊深處,將市區mass tourism概念套入郊野,顛覆郊野公園設立原意,整個規劃極可能為郊野帶來浩劫.早前政府計劃撥款5.5億「優化」郊野公園係唔係就係呢啲令人啼笑皆非嘅「多舊魚」設施?
---
延伸閱讀
( #搞乜郊野 )郊公主題樂園狂想曲
---
月捐支持民間研究工作
FPS ID:5390547


text:
好多人有喺依幾日去旺角夜市,而我就係其中一個.一個由一班義士去捍衛嘅習俗,一個喺新年期間獨有嘅自由,食環喺依幾日難得會唔恰啊婆,警察依幾日難得唔洗條繩綁住都識得企定定唔搞事,人頭湧湧掃街迫迫下應節幾咁和平歡樂.
直到我喺夜市排完第一串炸大腸之後,我開始懷疑依班小販有冇任何值得守護嘅地方.
老老實實,我真係唔會希望喺旺角夜市食到啲咩驚為天人嘅美食,但求正正常常,不過不失我已經會滿足.但我手上串炸大腸排咗我兩三個字,見佢比我之前浸咗好多唔同醬料,諗住有獨家秘方咁正啦——錯啊,啲汁係苦臭,啲腸係乾韌,炸大腸迷如我都忍唔住食咗一嚿就扔咗一串.之後又試多間土耳其烤卷餅,餡料少咗啲,冰凍咗啲,仲要收我50蚊,搞到我覺得佢地帶點口音嘅「朋友」依兩個字係水魚咁解.連伏兩鑊,我同女朋友諗住去近創興個位試埋個即拉腸粉啦,路過嘅小販愈嚟愈Hea,是但扔幾串嘢出嚟燒就算,有啲仲燒到燶哂,甚至有兩個MK妹放支大可樂同雪碧喺度,搵張紙寫住「檸樂/檸碧 $20」就以為可以搵到錢.
大佬,要搵錢都上心啲,好嘛?
我好尊重小販晚晚咁辛苦去整嘢食搵兩餐,但我幾尊重你都好啦,你啲嘢都要真係有返可以賣出街嘅水準先得架大佬,你唔係是但扔啲串燒擺喺炭火上面就以為可以有人幫你清哂佢掛?檔口係多啊,但有心搞嘅真係唔知有冇一成.好多MK幾條友出嚟搞個檔口諗住賺外快,但佢啲嘢食真係零吸引力;你以為上年紀就有保證啲?咪傻啦,難食到覺得臭檔大腸就係個啊叔搞嘅,真係可以列入我一生食過最難食嘅炸大腸Top 5.
義士用未來換取市民幫襯同小販擺檔嘅自由,不過我唔覺得佢地有幾珍惜依個一連三日嘅旺角夜市,好多都只係襯墟希望可以從中撈返一筆;而幫襯嘅香港人照樣搞到條街一地係碗啊竹籤啊汁咁樣,絲毫公德心都冇.但求自己方便快樂,唔理以後嘅人會點樣,依點廢老劣根性其實存在喺每一個香港人當中.
就算旺角夜市唔比再搞,我真係一啲都唔覺得可惜.將一樣好有價值嘅嘢搞到一文不值,依點就係香港人嘅專長.
唔記得講,最後冇試到腸粉,因為佢地淨係得返牛肉,而我女朋友唔食牛.


text:
澳門法律公共行政翻譯學會邀請
多謝澳門法律公共行政翻譯學會邀請明天出席研討會做演講嘉賓.今次內容係居住證加法律再加投資,真係難到我了...今次真係盡人事.
小弟從小讀書不成,但後來左駁右駁起碼叫做換番d學位番黎擺下.以前覺得無乜用,終於都派佢上用場喇😂😂😂
原來有人感覺係我鼓勵人地唔讀書,只貪錢.講真佢連文都唔睇就插我一野,我諗緊你係咪on9 架...
其實我真係無鼓勵人唔讀書,但你要明白讀書只係你其中一樣求生技能.但世間上讀書係咪比交際,做人處世重要??我就唔覺得係了.
有D人鐘意讀書咪讀law 唔鐘意讀書又點解要迫?我自己從小係有小聰明,但老實講係唔鐘意讀書咁點??唔通就咁一世完左佢?讀書考試係人生既一部份,但唔係你人生既全部,我反而覺得做一個人先係重要.有好多西裝友好司文好高學歷,但內裡咪又係一條PK,眼見不少亦遇到不少.仗義每多屠狗輩,呢句說話我自己覺得一d都無錯,所以謙謙君子唔一定係好人,粗人亦唔一定係壞人.
我就係要證明就算我讀書唔叻,我都會比好多讀到書既人出色,呢樣係傲氣,亦係骨氣.各位年青人,如果你覺得你讀唔到書,一世就咁完左的話,你可以睇下我就係一個例子,會考3分,一世就完左??我會講唔會,你放棄先會係完左呢一世.
共逸之
業Sir - 樓計識


text:
倪辰好雀躍同黃安弘老師做音樂交流
其實倪辰你都做過好多次線上音樂會啦,咁今次會唔會有d唔一樣呢?「平時都係自己一個人,但今次有啲唔一樣,喺3月19號我會同著名監製黃安弘James一齊Crossover做音樂分享會.終於唔係自己一個人喇.」
咁今次又會唱咩歌呢?「平時我好少唱男仔歌,但今次就會唱好多黃老師作嘅男仔歌,包括有許廷鏗既《螞蟻》,《仁至義盡》,《登對》.其實係我認識James之前,已經成日聽佢既歌 .但黃老師既歌都好高難度而且大部分係男仔歌,對我黎講係好大既挑戰,希望今次既crossover 會有火花啦哈哈.」
今次同黃安弘合作有咩感覺?「同到黃老師合作真係好興奮!對於我來講,作曲填詞好新鮮,除左唱人地既歌之外,我地都會搞搞新意思.最近見到James同佢囡囡既新歌,覺得好特別.膾炙人口嘅情歌佢就好拿手,但係兒歌都作埋真係令我眼前一亮.同埋趁住今次綵排乘機邀歌(笑),希望可以同James合作做一首歌,做音樂交流.」
Lala不如講幾句呼籲下:「大家記得留意我3/19既music live喇!同埋今次仲有個神秘嘉賓同我合唱添!賣個關子先哈哈哈.
另外喺呢度都祝James同埋霖霖嘅新歌《What makes me beautiful 》大賣.」


text:
再次動筆記事,人在澳洲,已逾半年.離開駱駝農場之後,過嘅不外乎近似留學嘅生活,住係學府周邊,行則深居簡出,衣食因不勝餐廳高價而自己一手包辦,陷入又一次日夜張羅.張羅過後,向南直飛,沿澳洲南部海岸露營遊覽,時間因為相對主義而份外飛快,於是眨眼間,又回歸到繁囂,遁入凌亂不堪嘅新地墨爾本,重啟營役.
喺澳洲短期居留,心態唔同忙裡偷閒嘅旅行模式,每日都係極其平靜而有規律.某程度上,我深刻體會到傳統女性嘅勞累,唯一唔同嘅係我係有得揀,而佢地毫無選擇餘地.外出工作作為傳統男性同現代都市人嘅平常責任,家頭細務,一般都係外判畀人做.男主外而女主內,女性天生能力次等,女性較擅於照顧嬰幼,無一唔係支撐父權結構嘅有力說辭,而機會成本嘅計算,僱傭合約嘅流行,則係我地將一切假手於人但仍然可以理直氣壯嘅理性理由.每日留喺屋企,自己煮飯畀自己食,自己執自己間屋,自己洗自己嘅浴缸,顯得反常合道,踏實新鮮.只可惜草根出身,生活難免後顧之憂,自命有志,又唔甘心流水無情,呢種日子喺可見嘅將來都好難化為真正日常.
步入夏季,我會合從香港過黎旅行嘅雙親,向南進發.我同生父嘅關係其實早已極為疏遠,過往返到屋企,一係當佢透明,一係就針砭佢嘅言多必失,好言不出口,結伴同遊一度係我敬謝不敏嘅事.只怪人同人之間最難割捨嘅就係感情債務,佢一日係我所關心嘅人嘅另一半,我總要顧慮中間磨心感受,盡力包容,或者呢啲就係俗語所講嘅愛屋及烏,身不由己.
一直以黎,我努力化約我對佢嘅鄙視為我生性待人刻薄,諸多刁難,但自知自己不過係一心想擺脫與生俱來嘅連繫,重新做人,現實總要面對.若然佢只係尋常路人,再無知再愚昧,其實亦與我無尤,無奈每個人都會深受家庭教養影響,我從自己身上實在見到太多我自己都無法接受嘅劣根.用足足一世人嘅時間去洗刷另一個人嘅陰影,另走極端,自我鞭策,越想盡力越難成事,但大腦內置反思功能,想要戒絕自省又談何容易.家庭旅行表面風光,但因為生父同場,因為日夜相對,結果我忙碌於觀照自己本性,多於尋歡作樂,道別之後,憂愁反而更加揮之不去.
一路上,佢幫手少,認叻多,日日都有令我睇唔過眼嘅地方,一如預期.佢並非十惡不赦,傷天害理,只係扭甩個燈膽又話個燈膽有問題,掂乜爛乜.佢亦唔係對動物無感,只係見到野生動物,叫佢唔好騷擾,佢係都要餵,而且重伸手去掂,慣於物化動物,愛心欠奉.見到wallaby,叫佢解釋點解佢認定眼前嘅wallaby係袋鼠,佢答唔出,聽完解釋又執口水尾話自己都知.突然問澳洲有冇足球睇,畀人糾正完澳洲唔興之後又扮冇嘢,又話世界盃好少見澳洲.入夜之後打麻雀食詐糊,賴燈光賴眼花賴人捉到佢,賴足成晚唔停,唔想賠錢.語言不通,疑似得罪到人又怪人地連杯水都唔serve佢.一意孤行,執意買一塊自己唔識處理嘅牛扒,勸佢買啲易整又好食嘅又唔聽,衰咗就話澳洲嘅牛唔好.意見多多,但內容一係一般人都諗到,一係就不切實際.諸如此類嘅事其實數曬出黎都係無傷大雅,但積埋積埋,就足以拼湊出佢喺我心目中嘅地位.
唔怕坦白承認,我嘅本性其實同樣庸俗可鄙,不知上進,無心向學,自私自利,喜怒哀樂形於色,斤斤計較藏於內.但或者正如大觀園內總有清醒人,周作人成年後亦同周氏族人劃清界線,眾人耳濡目染而不自覺固然係尋常,但亦總有少數人難以久留,設法逃離.大概,我就係想錯誤從我呢道開始可以告一段落嘅嗰個人,而之所以立心終止一脈相承嘅錯誤,亦不過係曾經身受其害而生嘅反作用力所致.
記得小學某年某次考試,我英文科表現失準,跌出九字頭.我從來係懶散嘅小朋友,未有養成過任何溫習或閱讀習慣,基於付出唔多亦唔會期望太多嘅前提,成績高下向來唔太關心.點知試卷發還當晚,生父屎忽痕,走黎橫加批評,插嘴質疑我英文點解會退步(平時管我功課一向係另一位家長嘅角色,佢唔多理).我極為反感,一怒之下就反問唔識英文嘅佢憑乜話我唔好,叫佢咁叻就試吓做嗰份卷.佢嘅反應,如今我已經印象模糊,但佢嘅回應,大體上應該係擺出家長權威,話我做得唔好,大人自然有資格批評之類.我只記得我事後好唔服氣,對於以力服人日益抗拒,要努力以理服人,亦逐漸成為我求知若渴嘅原動力.或者,呢次嘅所謂頂撞,亦係事出有因,冰封三尺畢竟非一日之寒,但更瑣碎嘅舊事,我已經recall唔到,亦唔想recall.
小朋友總有好奇心,但懂事以黎,除咗自己蒲圖書館,冇乜成年人認真教授我感興趣嘅知識.呢種問無可問又無法力陳理據嘅苦悶,直到智能電話普及,至有所排解,而放唔低面子嘅人,又因此而遭遇到更多挑釁.記得某年某月喺舊居附近茶餐廳食下午茶,我問起炸兩嘅名稱由來,佢信口噏咗個解釋話油炸鬼永遠係一孖上所以叫炸兩,自信滿滿.由於我目無尊長已成習慣,稍加推理又認為此說不通,就隨手拎起電話尋根究底.當年Google仍未成為主流,Yahoo!知識較為常用,我睇完,隨即將炸兩嘅起源讀畀佢知,佢竟然唔係第一時間反思,而係話各有各說法,冇話邊個啱曬.由於我已經太習慣佢嘅太習慣唔識扮識,真係完全唔識嘅時候就擺出唔識係好合理嘅無賴姿態,極致展現就係一句惱羞成怒嘅「大家觀點與角度唔同」,由嗰一刻起,我已經傾向唔再信任呢個人,就連交帶佢做嘢,如非必要都係可免則免.而成年人唔一定要尊重,老人唔一定要孝敬,亦自此成為我嘅反動信條.
活到老學到老本來只係美德,並非必然.人隨年漸長,學習能力大不如前,我都非常理解.我唔渴望自己生父係Alpha male,亦唔介意佢胸無點墨,身無長物,只係無知無才而又要指點江山,經濟能力一般而又要包攬父權社會特權呢種中年男性形象,長期籠罩我嘅童年,無可避免咁扼殺咗我嘅仁慈,種因得果咁催生咗我嘅獨斷獨行.久習佢所灌輸嘅做人方式,自身理智又大加排斥,於是我長年暗中提醒自己要謹言慎行,唔好變成自己最厭惡嘅人,哪怕只有半分相似.為清理易於滿足現狀嘅遺毒,我強迫自己嘗試博覽群書即使結果總係力不從心;為避開錙銖必較嘅污穢,我強迫自己君子厚道與人無私即使結果總係同友人各走各路;為遠離易喜易怒嘅無常,我強迫自己寡言內歛多做事少說話即使結果總係陰沉過度難以自拔;為翦除見高拜見低踩嘅惡俗,我強迫自己挑戰權威遇事不平例必挺身而出即使結果總係骨氣上頭然後無功而返;而為咗成為一個比佢更令人敬畏嘅人,我最終強迫自己是非分明原則堅定,為咗保持一貫原則而好勝好辯,結果就係對任何人明知毋須強硬亦強硬到底,最終追悔莫及,自作自受.
從社會學嘅角度睇,可能一切自我否定嘅努力,都係源於拒絕階級遺傳.從佛洛依德嘅角度睇,可能一切都係戀母情意結作崇,弒父之心如同性本能.胡蘭成喺《今生今世》曾經轉述張愛玲語,因為愛過,所以慈悲,因為懂得,所以寬容,力證自己如何深得張心,因為張對佢極為慈悲,極為寬容,直至一刀兩斷之前.我相信,一切感情都係合則來,不合則去,而親情例外之處,在於一方係主導,一方係被動,而主導一方嘅付出,絕對會槓桿得出合乎比例嘅慈悲同寬容,因為被動一方人格嘅極大部分都係由主導一方所形塑.被動一方之所以會對主導一方無法原諒,無法同情,大概亦只可以歸因於愛嘅匱乏.
旅行期間,我將由細到大所目睹過嘅畫面,密集式咁又睇咗一次,隱約摸索出自己假性孤獨嘅源頭.過去我唔知道問題出喺邊,未有逐項小節好好記錄,但當我嘗試思考點解我雙親畀唔到一種彼此極之相愛嘅感覺我嘅時候,我又更深切了解到生活其實旨在找到個伴侶嘅道理.外人睇,好難代入到我嘅觀察,事關佢地冇婚變冇分居冇家嘈屋閉,稱得上係一切還好,但我諗,或者只係大家都安於現狀,無心再生枝節居多,價值觀唔同,忍得就忍,讓得就讓——要相知相愛,畢竟需要好深嘅緣分,莫大嘅運氣,對凡夫俗子而言,好來好去已經係超額完成.
露營路上,我生父成日坐喺道等食,食完就點佢另一半去洗碗,而好食嘅嘢,佢成日都係先食為快,食淨一啖就畀佢另一半.生果切開發現有爛,「爛嘅你食」,講出黎非常之咁雲淡風輕.由於佢另一半為人隨和,又或者已經習以為常,不忿嘅只有旁觀者如我.喺極之細微嘅事上面,佢好中意侃侃而談同逞英雄,例如捉盲棋或者掟豆袋.即使佢往往係勝在僥倖,或者池中無魚蝦為大,佢都好中意嘲笑人地嘅技不如人.佢以樂於助人者自居,自細到大,幫外人做啲舉手之勞嘅事都唔會推托,但喺我嘅心目中,每每真係需要承擔責任同解決困難嘅時刻,佢都係缺席居多,而且係拒不認錯嘅典型人物.一次旅行,廿年積怨又再浮上水面,自然不過.
提及責任,有一件小事,當事人大概冇擺喺心,但我終生難忘.嗰一晚,佢另一半拎咗把新買嘅陶瓷刀出黎切生果,履行人妻職責,一邊處理生果,一邊宣稱把刀係非一般鋒利.忽然,佢童心發作,向刀伸手,佢另一半猝不及防,一閃避就切到自己手指公,皮肉分離,血如泉湧.生果嘅顏色,客廳嘅佈局,我已經唔記得,我只記得當時我同比我更細嘅細妹都不知所措,而佢以貌取刀,竟然一啲歉意都冇,只係一味投訴做乜買把咁嘅刀,投訴佢另一半唔應該下意識閃避等等等等.因為習慣,所以麻木,因為厭惡,所以絕望.旅行首日佢急剎車導致佢另一半撞傷大半邊手臂,事後係咁怪自己唔熟路怪前車有問題,若然係舊時嘅我,可能又會好錯愕,但事有前科,見怪不怪,如今嘅我已經接納咗——天下無不是之父母呢句說話,佢早已為我預先解構.
離開墨爾本嘅前一晚,我地喺皇冠賭場流連到深夜.佢嫌佢另一半唔敢落注,又唔識賭,自己好瀟灑咁去咗一邊玩百家樂,而我就同佢另一半玩啲簡單嘅過一過手癮.冇咗佢喺道講佢啲背離概率原理嘅賭博策略,我耳根當堂清醒曬,賭場當堂都好似通氣咗.佢另一半係睇人贏已經好似自己都有錢落袋咁嘅人,親自落注又船頭驚鬼船尾驚賊,我地買啲唔太用腦又有得患得患失刺激吓嘅,純粹諗住打發時間,點知最終竟然好好彩贏咗六七百澳紙離場,可以話係又食又拎.因為自己數學同記牌向來唔叻,對賭博嘅興趣不嬲唔大,但嗰晚喺賭場,離開嘅時候,出乎意料,我居然有種如釋重負而又盡興而歸嘅感覺.
佢地返咗去佢地嘅時區之後,我嘅時間又重新變得充裕,心情亦已經還原如初.唔記得由幾時開始,我明白到向冇思考過責任嘅人追究責任係於事無補,而且養大一個孤僻成性嘅頂心杉都唔容易,佢總算為自己嘅魯莽生育領受咗最大嘅報應,當係乜都還曬亦算係公道.我曾經憤恨到,發出連佢喪禮都唔會出席嘅壯語,但事到如今,我只望佢另一半同佢安樂相處,享受歲月靜好,而佢個人嘅得失生死,於我已經不痛不癢.生性已經腐敗,近乎原生嘅傷痕終究難以癒合,未好嘅部分,我唔挑揭,唔擴張,只望人體有餘力自行逐層修復.


text:
新年難得幾日假,除咗周圍拜年,唔少人都會順便諗下工作大計,拎埋Bonus就轉工.雖然工作空缺多,但見工嘅人同樣都多,所以唔好以為可以「坐定粒六」,以為有得見工就掂.不過你需要份工,公司都需要人,想增加見工成功機會,除咗要裝備好自己之外,仲要由公司HR角度出發,諗諗佢想揀一個咩人,揣摩一下佢地嘅心理,絕對係百利而無一害.今次筆者就分享幾個HR喺見工時關心嘅細節,希望大家喺鼠年都可以步步高陞!
‧新年係換工熱潮,但想有一份好工,除咗做好自己,仲要洞悉HR諗咩先得.
- 應徵者啱唔啱公司文化?
好多應徵者都會喺求職網不斷Send CV,搏十份有一份有回音.不過唔少人會忽略咗一點,究竟間公司文化啱唔啱自己?HR除咗會考慮工作能力同經驗外,仲希望可以同團隊溝通同合作得宜,一般都係請返同大部份職員年紀相近嘅人.試想下自己可能三十歲都未夠,但公司職員年紀偏大,就算做得掂但溝通唔到,一定做唔得耐.所以見工前可以搵下公司嘅相,片,甚至出版物嘅用字;現場不妨多望周圍,了解職員年齡層同工作氣氛係點.如果真係落差好大,但又好想做到呢份工,可以展示自己彈性大之餘,都可以講下以前點樣同同事溝通等等,俾HR知道你有呢方面經驗就Perfect啦!
2. 唔識唔緊要 但咪講大話!
理論上HR同應徵者素未謀面,HR淨係靠份CV認識應徵者,所以叫得見工嘅都對份CV滿意同合適.不過大部份都會要求應徵者認識某啲軟件,文職嘅可能係PowerPoint,Excel;媒體,廣告嘅可能係Photoshop,Premiere Pro等等,其實HR喺Jobs Description寫要識十萬樣手藝,總無可能樣樣都識.究竟點樣化危為機?以見編輯,記者為例,有啲會要求識用Premiere Pro呢類剪片軟件,就唔好講大話呃人用過,因為一埋檯試機就知,踢爆咗就代表「玩完」.與其係咁倒不如誠實講:「未用過Premiere,但我知佢係用嚟剪片,以往都用過Mac嘅Final Cut Pro等類似軟件.」咁樣唔單止俾HR見到你有做功課,同時可以展示埋你有MAC機同剪片經驗.
‧唔識唔緊要,但唔好講大話,誠實講出甚至可以係反危為機.
3. 工作經驗,人工
HR係咪見人工低就請?一定唔係.Send CV就如潑出去嘅水一樣,覆水難收,如果喺行業內打滾幾年,點都會知道市價大約幾多,開得太大HR只會擔心有伏,開得太高亦會Out-Budget.但大家啲價都差唔多,就要睇工作經驗啦.不過對普通職位而言,HR一般都唔會請能力太勁嘅應徵者,有可能會打擊其他員工士氣,而公司亦未必提供應徵者所需要嘅嘢,最後好快做唔住.
‧唔係人工開得低就會成功;同樣能力太高都未必適合一般職位.


text:
加拿大圖書證係落地好幫手?
唔知大家喺香港多唔多去圖書館呢?小編有時都會去自修室嘅,香港嘅圖書館不外乎都係借還書,睇下報紙咁,不過近年就越來越少人去.如果你以為加拿大都係一樣嘅話,咁你將會錯過咗好多嘢! 🤩 以多倫多公共圖書證為例,圖書證除咗用嚟借書,借CD同DVD之外,仲可以用嚟print文件🖨!點解print嘢喺個邊顯得咁重要?想知道就要睇埋落去喇!
影印文件
一落地通常要print好多文件🗂去處理各項嘅申請,又或者去搵工嘅時候又要print CV,甚至有時連喺Amazon買嘢退貨都要print receipt,呢啲時候圖書證就可以幫到你.當你完成申請圖書證之後,你可以喺屋企upload要print嘅文件上自己個account,然後去圖書館用返圖書證登入番就可以print,係咪好方便呢,咁就唔使特登買Printer喇!
免費通行證
最令小編興奮嘅係,有圖書證嘅朋友仔係可以免費拎博物館+藝術通行證 (Museum and Arts Pass, MAP).你可以用呢張通行證喺限期內免費參觀多個博物館,美術館🎭,科學中心甚至動物園,真係好抵!
免費教學資源
除此之外,多倫多公共圖書館內仲有一個創新中心,只要註冊咗帳戶就可以免費上佢哋嘅堂,課堂內容好多元化,關於電腦🖥 有網頁設計,平面設計等,又有關於藝術嘅課堂,仲有讀書會📖添,啲活動多到小編都列唔曬!各位朋友仔要留意每個圖書館都有唔一樣嘅服務,申請圖書證之前不妨上網睇清楚!
申請圖書證程序好簡單
申請多倫多公共圖書證只要提供身份證明文件就可以申請,例如安省健康卡,安省照片卡,駕駛執照等.如果冇以上文件都唔駛擔心,只要出示番有自己姓名同地址嘅文件就可以,例如出生證明,信用卡,賬單等.多倫多公共圖書證每年都要續證,到期前記得喺網上或者親身去圖書館更新喇!其實當地圖書館使用率都幾高,畢竟佢地提供嘅服務多元化,總有一樣啱你嘅,申請定就無有怕喇!😎
資料來源: 多倫多公共圖書館


text:
呢條片同大家分享下創業失敗嘅經驗睇返一啲報導同埋調查話畀我哋聽呢香港啦,或者可能其實亞洲區啲 Startup 能夠維持到五年嘅話呢其實真係少過 1%創業失敗比率好高啦咁失敗嘅經驗都好多所以呢度係未必有成功嘅經驗我哋同大家分享失敗嘅經驗老土講句,失敗乃係成功嘅媽媽咁但係爸爸呢?
咁我今日同大家分享下我自己五個喺創業旅程裏面失敗嘅學習大家好,歡迎大家再嚟UNLOCK 呢個 Channel我係 PK今日同大家分享創業失敗嘅經驗咁我哋呢個頻道係關於創業啦,網上行銷啦自我成長,同埋啟發嘅內容如果你鍾意呢條片嘅話歡迎你畀個
Like,Share同埋訂閱我哋嘅頻道第一個失敗呢,就係太心急,溝通唔夠,唔到位咁好多時呢,自己去 Startup或者初初出嚟去搵工作呀或者你創業嘅時候呢有客人嚟到去問你去諮詢,去搵報價呢你都會覺得喂,好有機會呀好心急,好想快啲呢嚟到去回應因為特別我哋會好容易畀一啲概念所影響例如:商場如戰場呀時間就係金錢呀嗱,唔好急呀,最緊要快呀呢啲概念呢,令到我哋好快好想呢回應,同埋把握呢個機會咁我自己嘅學習經驗好多都係咁樣樣喇你好快聽咗一啲資訊大概呢,你就諗住呢整一個報價,一個 Proposal 呢去回應畀客人但好多時呢,好快成咗事喇但係到到開始做嘢嘅時候你就會發現對方嘅細節呀仔細嘅要求呢開始出現嘅時候呢你發覺同你原本所預期或者你去
Propose 呢有落差咁之後你要花好多時間去溝通啦,去調整啦甚至帶嚟好多僵持同埋拉力甚至你因為已經簽咗啦嘛要落實要做嘅時候你為咗自己嘅聲譽呀同埋一啲 Commitment就要蝕做啦花咗好多時間可能你要插大脾,通頂等等咁呢個學習就讓我知道唔好太急你要花足夠嘅時間去了解客人嘅需要同埋佢哋嘅期望咁第二個失敗呢其實都係承接住第一嘅第二個失敗嘅學習呢就係對自己嘅能力太過高估而對 Project
網上創業有很多明顯的優勢.首先,建立網店比開設實體店便宜,且更具彈性,可以作為副業在家中經營.另外,網店沒有區域的限制,全球網民都是你的生意對象.根據最新報告,全世界已有超過45億的互聯網用戶,佔全球人口差不多六成.
或者個情況嘅複雜性呀,要求太過低估你高估咗自己例如你諗住用兩個星期能夠完成嘅工作但係實際做落去嘅時候你可能要花到四個星期嘅時候呢咁呢啲就係唔足夠嘅Estimation 或者評估我哋需要了解個處境嗰個可能係一個客人可能係一個 Project係一個你遇到嘅危機你要花多啲時間去了解曬所有嘅因素你先至做一個決定或者提出一個方案咁你做出嚟或者提供嘅方案呢反而係事半功倍咁過去就係因為自己可能太粗心啦太心急啦,或者太高估或者唔夠經驗呢就作出咗一啲回應同埋方案最後花上嘅時間,心力甚至你嘅代價係會更加高㗎咁所以呢兩個學習呢就畀我知道唔需要太急做足夠嘅功課都係你嘅專業嘅一部分畀足夠嘅時間自己去了解個問題第三個喺創業上面失敗嘅經驗呢就係可能因為一啲資源同埋金錢嘅不足純粹係見到因為一啲商機呢就同人開始咗啲合作或者 Partnership因為雙方未有足夠嘅時間了解了解對方嘅人啦,價值觀啦對金錢,對生意嘅睇法啦對於團隊建立嘅理念同埋方針啦喺呢啲嘢未了解我純粹見到我哋一齊走埋有
Synergy,有商機有可能有更多接到 Project 嘅可能我哋就開始咗一個 Partnership我自己經驗就係,咁樣
Start 呢反而喺之後嘅運作之後每一日嘅 Daily Operation
呀一啲決策呀,分配資源上面呢反而大家要好多時間去到傾,去到拉鋸去到互相說服到底用你嘅方法,我嘅方法定點解你要咁做等等嘅嘢呢去磨花咗更加多嘅時間反而當初嘅 Synergy你見到可以做嘅商機係冇咗咁呢個返返去呢就係原來我哋諗法係唔同當諗法唔同嘅時候為咗一啲機遇而開始呢結果係失敗收場咁我自己都花咗啲時間去學習,反省問過一啲前輩點樣樣喺 Partnership 上面呢能夠保持持續好嘅關係咁我暫時收到嘅意見或者經驗呢都係話畀我聽其實兩個或者多個人嘅合作呢好需要喺大家嘅價值觀同埋理念上面呢可以同步或者接近如果係唔同步嘅話呢其實就好似我學到嘅嘢喇你花好多時間去說服,去磨合可能甚至為一啲
Project而發生爭拗,最後分手收場但大家理念,方針一樣即使你嘅做嘢嘅風格經驗同埋能力唔同但係理念同埋價值觀一樣嘅時候呢大家都係比較容易磨合到一種能夠持續嘅合作同埋溝通模式,可以令到團隊同埋公司繼續發展第四個失敗嘅學習就係冇畀我嘅員工或者同我一齊合作嘅人有足夠嘅照顧同埋建立特別喺我哋呢一啲比較細同埋蚊型嘅情況之下呢一兩個同事佢可能唔單止係佢工作嘅 Duty佢要負責佢自己嘅嘢甚至要兼顧埋一啲淋淋瀋瀋呀雜務呀,買嘢呀等等嘅工作我自己開頭嘅資源同埋經驗不足呢都會比較用咗啲傳統嘅方法去到管理自己啦管理工作啦,管理同事啦包括係着重於追時間呀準唔準時返工呀準唔準時交嘢呀準唔準時收到數,出到糧呀呢啲反而係成為咗個 Main Focus調返轉,自己喺
Coaching或者喺反省嘅過程裏面原來我冇乜擺足夠嘅心機,時間嚟到去建立呀,Coach 呀同埋鼓勵我一齊做嘢嘅員工包括未必有足夠嘅機會畀佢哋學新嘅嘢啦嘗試新嘅嘢啦冇乜 R &
D 嘅空間啦自由度同埋彈性呢都好有限咁自己經過反省同埋整理之後呢我覺得分享,開放同埋信任嘅團隊呢先至畀到動力同事去繼續投入唔單止完成工作我哋可以一齊學習,一齊成長一齊去進入一啲新嘅領域令到公司,同埋整個服務呢可以提升第五點失敗嘅學習就係了解到自己嘅習慣同埋一啲執著呢可能係會令到自己錯失咗一啲機會認識自己呢,其實都係一個比較自我同埋有自己工作步伐嘅人咁所以喺有時同人合作上面呢未必下下想即時或者好快配合到人哋嘅需要同埋反應有啲客人,有啲朋友可能會理解但係好多時候人哋有需要先會搵你咁變咗我嘅步伐未必配合到人哋嘅時候呢對方可能會覺得個體驗唔好啦佢會諗,我要唔要轉去搵其他人幫手啦亦都我自己花得太多時間喺自己嘅步伐嘅時候呢亦都錯失咗一啲新嘅機遇再加上我哋開頭係做網頁設計或者對於圖像,影像有一啲要求嘅時候咁但係設計嘅嘢真係冇對錯但係亦都有好多喜好自己堅持嘅原則同埋諗法如果同對方配合唔到嘅時候呢啲堅持可能唔係啱定錯但係冇辦法去夾到客人或者嗰個需要呢都會為自己長遠帶嚟咗一啲問題錯失咗一啲機會但係要走得遠嘅時候理念同埋堅持亦都好重要所以喺呢個部分我見到自己有一啲不足但係亦都有一啲我未有答案仍然喺摸索學習嘅階段希望自己可以做得更加好拿拿臨就講咗五點失敗嘅學習但係其實失敗又點止咁少吖喺人生裏面或者做嘢嘅失敗嘅經驗有好多面對自己失敗嘅過程其實真係辛苦同埋艱難因為好實實在在你冇辦法賴人哋因為冇一個老細冇一個人你可以賴因為所有嘢係決定點樣做,點樣處事點樣回應,都係出自你自己所以要承擔自己嘅決定帶嚟嘅一啲後果或者你要負返一啲代價呢呢一個學習係辛苦之餘亦都係好有價值自己喺裏面成長咗好多亦都突破咗好多去到今日,我仍然喺呢一個創業嘅旅程裏面就可以咁樣講咁我又唔算完全失敗啦但係亦都未有好大嘅成功最緊要大家繼續畀心機,努力堅持落去,做多兩下掙扎大家一定會有機會呀學阿麥兜話齋失敗同埋努力就生咗成功到底個故事係點呢大家繼續睇落去嗱!教導小朋友唔一定囉囉嗦嗦又長又譖㗎噃有時候,一句簡單精警嘅格言放入佢腦部效果可能更深刻㗎小朋友,一次失敗唔緊要記住呢句格言失敗乃成功之母即係話,失敗係成功個媽媽呃⋯⋯咁失敗嘅老豆係邊個呀嚇?努力囉一定要加埋努力㗎你同我講返一次今日學識嗰個格言係乜先今日個格言呢,乃係失敗同努力呢就生咗阿成功成功嘅表姐乃係驕傲噃佢同阿邊個智慧呢就生咗個仔:節儉所以節儉就乃係失敗個表舅父喇
相關推薦:
今日和你分享一個工具,令你低成本高效益在家賺錢,網上賺錢,網上創業,加速十倍速成功!這個工具是什麼?這個頻道是關於網絡賺錢,網絡創業我希望透過我的分享或教學可以幫助你運用原本的天賦興趣,經驗 令你可以供獻世界同時 快樂致富請訂閱頻道及按小鈴...
如果今天你拿錢去跟別人談的話你就會發現到你很難可以去招到很多人進來就算可能你能夠招到那也是一時而已他沒有辦法長久下去那今天想要和大家分享的這個課題是在你這個創業的一個過程當中不管你是做微商網商 電商反正你在網絡上面創業的這個這條路我們要怎麼...
Hi 我是Tasha最近連登出了一個Post槍頭直指向香港好出名的激勵大師Brian Cha有位事主投資了8萬買他的課程但完全不值但他後來有出PO澄清他是一時衝動不夠中立之下去寫之前的文章但沒人理他因為作為同為網上創業者我覺得這件事當中有很...


text:
主席:
1)新一屆行政長官選舉即將舉行,社會各界的確對新任特首有好大期望,今日嘅議案畀咗一個機會大家,講下大家嘅期望,我相信各位有意參選者都會認真聽下今日大家嘅意見.
2)首先,我想講下房屋問題,我相信新一屆政府仍然會係重中之重.香港人為住屋煩惱,已經唔係一朝一夕嘅事,社會為此而產生大量怨氣.所以,我對新任特首嘅第一個期望,就係用大智慧去解決香港人嘅居住問題.
3)政府指未來3至4年一手市場私樓潛在供應量有9.3萬伙,係04年以來嘅新高,喺呢方面,陳茂波局長做咗大量工作,成績有目共睹.供應大幅增加,樓市可望短期回穩.但有分析指,香港係中國嘅紐約,將來中國經濟增強,就會有大量資金流入香港,房屋需求自然激增,樓價又再爆升.所以,即使有穩定建屋量,樓價問題仍會循環不息地出現,長期困擾香港人.
4)所以,我建議學習新加坡,用釜底抽薪嘅方法解決住屋難嘅問題.新加坡有8成人住喺公營房屋,社會安居樂業,令到好多香港人嚮往.當然,我哋無可能做到8成嘅比例,但我相信香港有能力逐步由目前4成7嘅比例,提升到6成左右.其實,政府目前已增加公營房屋嘅建屋量,但要達到6成人入住公營房屋嘅目標,仍然要投入大量嘅資源及時間,我希望新任特首能夠下定決心,將呢個目標訂為長遠發展政策.
5)當然,我哋要達到目標,一定要維持穩定嘅土地供應,早前辯論房屋政策時,我已經詳細講過,唔可以因為樓價波動而大幅削減土地供應,今日香港嘅困局,就係因為上屆政府長時間中斷咗土地供應.同時,本港土地開發一直都好困難,新特首應該考慮採用一啲進取方式,例如增加喺維港以外填海造地,以保證土地有穩定嘅供應.
6)我對特首嘅第二個期望,就係建構一個愉快社會.要做到呢個期望,當然一啲都唔容易,但要紓解市民部份生活嘅壓力,我哋應該可以做得到.當年我剛剛入立法會嘅時候,已經要求政府推動「工作與生活平衡」(work life balance)措施,即係由政府同僱主合作,為僱員提供更好嘅工作及生活環境,例如彈性上班,特別事假,對僱員友善嘅工作環境,呢啲措施喺外國已經好流行,政府過去都有推出一啲措施,包括五天工作及男性侍產假,對社會有相當好嘅效果,但整體嚟講,措施唔算多.
7)其實,只要我哋肯大膽嘗試,有好多新措施都值得我哋做.近年,勞資雙方一直為勞工假期嘅問題爭論不休,按勞工處嘅統計,目前有近100萬名僱員,只享每年12日勞工假期,較公眾假期少5日,如果為佢哋補回5日嘅假期,每年額外薪酬成本要18.3億元.我就曾經建議過,效法關愛基金的模式,成立生活與工作平衡基金,撥款給放勞工假期嘅公司,資助員工放5日或少於5 日嘅特別假期,政府最多用十多億就換來100萬人嘅歡樂,其實十分化算.當然,呢啲係臨時措施,畀勞資雙方有時間去解決勞工假期嘅問題,亦都係個別例子,但成立生活與工作平衡基金,確實可以推動好多唔同措施,為僱員提供更好嘅工作及生活環境,亦可推動私營企業參與,帶動成為社會風氣,外國其實已經好流行.所以,我認為,好值得新特首去做.
8)最後,我想講下目前社會上嘅歪風歪理.今日我哋辯論對特首嘅期望,明明特首仲未產生,但無論喺本會或社會上,好多人已經鬧咗先,大家都未睇特首嘅政綱,未聽特首嘅施政方針,就已經破口大罵.好明顯,好多人係針對特首呢個位,好似邊個坐上去,已注定無運行,而新特首係咪有能力,班底有無料到,有乜嘢鴻圖大計,全部都好似唔重要.市民仔細啲聽就會發現,梁振英做畀人鬧,而家等第二個人做,一樣畀人鬧,而且鬧嘅嘢係一模一樣.
9)好多人同我反映,反對集團動員個別議員,各種媒體,及專欄,槍口一致咁去攻擊佢哋認為中央可能接受嘅人選,攻擊嘅規模,力度都令人震驚,令人心寒.假如一啲市民只係單一睇呢啲嘅傳媒,難免信以為真,留低錯誤嘅印象.其實,今時今日,做反對派都唔可以做得咁懶,只係照搬攻擊梁振英嘅嘢,去攻擊下一任嘅特首人選,咁樣照搬,市民遲早一定會發現.
10)我同時想指出,近年社會同議會上,出現咗一啲反對發展嘅言行,好似「不發展就係硬道理」,包括喺議會出現嘅拉布行為.實情係,香港喺一個有700萬人口嘅國際都會,只要發展慢一啲,香港人嘅生活就會倒退,甚至養唔起咁多人,更加唔好講要維持而家嘅福利水平.而家,有好多人一方面要求增加福利,另一方面又要制止香港發展,市民只要細心諗下,就知道呢啲人係搵你笨!
我謹此陳辭.


text:
13 OCTOBER 2015(TUE)
今日又嚟到女仕之夜,約左班朋友仔出嚟傾吹吹水,等我又充充電.由於有朋友仔話想試下泰式海鮮,所以就帶左我地嚟尖沙咀嘅「泰園」啦~
泰國菜我都成日去食,不過都只限係啲熟食,原來泰國菜都有海鮮,唔係朋友帶路,我依個大鄉理都唔知呀!
首先就係魚生拼盤~
望到第一眼,真係嘩左一聲,因係好大盤剌生呀,除左一般嘅三文魚..帶子之外,仲有象拔蚌同埋蟶子,依兩樣我都係第一次以剌生方式食,估唔到咁鮮甜.
配埋兩個泰式汁,更加好味呀~
泰式古魚柚子沙律~
柚子沙律再配上少少辣嘅醬汁,食落酸酸辣辣都好醒胃.而底層嘅魚都唔錯,肉質好滑,同埋冇咩魚骨,真係方便又放心.
嚟到我地今日主打,就係生醃奄仔蟹同埋生醃瀨尿蝦~
依兩樣我都食得多,不過生食都係第一次.估唔到用泰國醬油再配以新鮮醃製方式,再加少少辣,又真係好味道,肉質又好鮮甜,而且蟹膏我唔講得少,份量好足,真係食唔停口.
食左幾樣生嘢,係時候飲碗椰汁雞湯,暖暖胃先啦~
其實個味道都算唔錯,不過可能我自己比較鐘意椰汁味,就覺得個椰味唔算太濃,如果可以重多少少,咁就應該仲好食.
泰園特製豬手~
平日食開黑椒豬手,以滷水形式都係第一次,不過滷得又幾入味,唔算太濃味,而且又好稔,等我都返屋企試下先整先得.
泰式海南雞~
雞肉都算好滑,配埋個醬汁一齊食,都好好味呀!
泰式芝士焗大頭蝦~
大大隻嘅大頭蝦加上厚厚嘅芝士,真係未食就已經聞到嗰一陣勁芝嘅芝士味,再加埋彈牙嘅蝦肉,真係滋味極了!
食飽飽又點少得甜品呢,我地叫左豆腐綿綿冰~
超香濃嘅豆腐味,滑滑嘅綿綿冰,再加上清甜多汁嘅西瓜,真係超級解辣之選.
今日依餐真係可以話超額完成,大家都飽飽咁離開.不過,又真係估唔到餐廳位於尖沙咀地區,份量都算大份,而且收費又真係唔算好貴,我地平均每人都係四百蚊左右,又有魚生又海鮮,其實都算OK,最緊要係大家食得開心又滿足嘛!
**我地嘅FACEBOOK FAGE,唔知大家LIKE左未呢?**
小小豬的成長日誌
大家一齊嚟交流下煮飯仔及去玩嘅親子樂啦!


text:
其實Yandy係海邊長大,食海鮮食到大,但自從開始滑浪,潛水之後因為對保育認識更深已經越黎越少食海鮮,過去呢幾十年因為過度撈捕等既問題,海洋生物少左90%,科學家更預言到2048年個海可能會無哂魚T^T
點樣可以平衡食定唔食,其實我自己不至於完全唔食,但會盡量跟返WWF可持續海鮮個LIST去食,不過好多餐廳都無標示來源,有時真係唔知點點菜,不過又唔可以怪哂餐廳,因為而家海鮮既源頭真係唔清晰,真心希望政府同業界合作,令我地呢D小市民食海鮮都食得安落.
今次黎到呢間海港薈,係海港飲食集團旗下主打婚宴既,所以環境裝修特別靚,紫色調感覺浪漫,地方開揚,寬敞.
我一直都以為海港飲食集團係唔多注重環保既食肆,所以有好幾年都唔會主動去食,今次朋友約到,我亦都唔會特別推卻.
值得一讚既係酒席無魚翅,而家擺酒,無翅餐單係基本,但成個餐單都無翅就真係少有,感覺上係有進步,但我都係會再觀察下先,因為日常MENU都仲係有唔少保育類既食材.
作為化妝師,其實我都去過唔少婚宴場地,進場呢個滿佈花花既位置絕對係靚靚影相位XD
台上仲有三個大螢幕,慳返唔少場地佈置費呀!
最正係新娘房超大呀,唔知黎緊有無新娘子係到擺酒,等我試下係到化下妝:)
廢話唔講太多,準備開餐:)
★ 阿拉斯加長腳蟹
據我所知,阿拉斯加長腳蟹唔係保育類,係少有我食得安心既海鮮,呢隻有四斤左右,上枱個下非常有氣勢.
每雙蟹腳都已經事先剪開左,完全唔洗工具就可以優雅送入口XD
蟹味足,鮮甜肉厚,蟹蓋就...苦苦地咁,不過呢隻蟹向來都係食腳為主既.
★ 羊肚菌海蔘燉螺頭
湯品一向係我的最愛,飲落暖笠笠既感覺真係好暢快.
呢個燉湯好足料,羊肚菌係比較少食到既菇類,爽口得黎收埋唔少湯,消化不良,痰多咳嗽好岩食架.
海參我本身就唔多鐘意佢既口感,而且佢有淨化海岸既作用,都係少食為妙.
★ 法式甘荀汁焗元貝皇
帶子我個人都幾鐘意食,一絲絲既質感好細膩,用甘荀汁焗係第一次見,令帶子更鮮甜,加埋D薯蓉,口感更加豐富.
不過食帶子要睇產地,中國,日本,昆士蘭同西澳既都無問題.
★ 蠔皇原隻花膠扒
★ 龍皇披金甲
將龍蝦打成膠再包住龍躉煎香,龍蝦同龍躉都係睇產地,香港既養殖龍躉係無問題既.
不過咁煮就好似有D浪費,估計廚房係想形造豪氣既食法,但出黎既效果令我覺得有少少煎釀三寶既感覺((唔好打面
★ 露筍黑雞樅炒白背木耳
黑雞樅係菌類,第一次見,爽口得黎同平時食既菇類都有少少唔一樣既質感,值得一試
另外白背木耳同我地見開既黑木耳,口感同味道都好似差唔多,不過變左白色感覺好似乾淨好多XDDD
一黑一白加埋脆綠既露筍,視覺非常吸睛,淡淡蒜香清解一下之前既啖啖肉.
★ 薑芽叉燒酥x生磨杏仁茶燉蛋白
最後黎一道甜品作結,薑芽叉燒酥做得好鬆脆,咬得出一層一層既酥皮感,叉燒亦恰到好處.
但生磨杏仁茶燉蛋白...我本身已經唔太好杏仁,但佢太足料,杏仁苦到澀,加埋蛋白既甜有中和到,但我都係食唔哂>.<"
成餐飯以食物計,都真係有D唸頭,中式黎計睇得出每一道菜式非常精緻亦有心思,亦用左唔少特別既食材,好似羊肚菌,黑雞樅,白背木,帶到新鮮感之餘味道大部分都係水準之上,每道菜既排位亦非常好,由氣勢開場,味道慢慢提升,再清一清油膩感,飽足完成.
但衷心希望餐廳更加注意食材既選擇,令我地既下一代都有機會品嘗到現在既美味.


text:
我細妹中三 就俾人搞大咗個肚...
因為我細妹本身好MK 我又要番學 根本冇時間管佢既生活
其實我地屋企從細到大都係咁
阿爸阿媽番工 放假就係屋企休息 基本上我地兩兄妹只要唔變壞就唔會去管我地
但係我細妹呢件事太大獲 阿媽激到想辭職留係屋企 管我細妹
大概係3~4個月前 我細妹佢玩game識到一個男人
然後果個男人咁岩又住係我地附近
年紀應該有3X歲 而且離過婚 聽講離婚係因為經常飲醉酒發酒癲
佢地好似係網上傾咗2~3個禮拜就見面了
而且第一日見面就上佢屋企啪啪啪了
之後每個假日 佢地都會見面上佢度啪啪啪
就係咁一直持續了3個月左右
我細妹就同果個男人說講 她已經3個月冇黎m
果個男人一開始話佢會負責 會黎我地屋企提親
估唔到講完呢句話 第二天就人間蒸發 手機都打不通 一直熄機
直到我細妹前日同我阿爸阿媽講呢件事
我爸媽前日夜晚12點 就衝去果個男人屋企撞門
要果個男人講清楚 而且準備告佢 果個男人話佢消失果兩個禮拜 係同朋友出國玩
咁岩今日番黎 準備要打俾我細妹 我地就衝咗過黎
我爸媽根本唔信 而且果個男人睇落窮酸樣 又住公屋 邊有錢出國玩
我細妹就一直喊一直喊
果晚我阿媽俾咗枝驗孕棒俾我細妹用 真係大咗肚
琴晚我知道咗件事之後 請咗一日假 同我細妹傾下
我細妹就話果個男人對佢好好 點點點咁
我根本就聽唔入耳 我就話 對你好 只不過係想呃你隻豬
一講完呢句 我細妹就喊 然後將枱面部iPhone掟落地 成個moon爆咗
所以我想下各位巴打
知唔知邊度整番個moon好
THX


text:
Keychron K6 Review
TL;DR
CP值係有,新手入門可考慮,自組撚請回避. 眼見實在太多新手入嚟問keychron呢個問題,咁啱上個月有位師兄比咗隻K6 hotswap 紅軸我改,咁我就簡單評價下呢一隻鍵盤比大家參考下.本文尾都有我改咗嘅Typing Demo. 下文我係用一個初入門,錢唔多嘅角度作切入點.對有資源,玩開自組嘅朋友嚟講呢隻野本來就睇唔上眼.希望各位大佬體諒.
正文
頭盔:我只係玩過K6,下面嘅內容都係基於呢一隻鍵盤,其它系列點樣我都唔知.
利申:我係無收過任何廣告費,完全個人感受.
外觀:6/10
原裝手感:5/10
功能性:8/10
改裝難度:3/10
總分:5/10
先講外觀,鍵帽個樣其實都真係幾唔錯,二色成型abs,個透光能力都唔錯.加上佢係用咗鋁邊框嘅設計,第一眼望埋去真係有premium嘅感覺.到我實際接觸佢嘅時候,發覺佢鍵帽摸上手,係真係幾滑下,而且比我覺得套鍵帽極容易打油嘅感覺(真係感覺嚟,實際上唔知易唔易).
拆開個外殼,鋁邊框係用咗4條鋁片再「燙」入去佢底嘅膠殼組成. 望落其實真係唔錯,但係拆出嚟發覺條鋁都幾輕,個膠底殼比我有一種好廉價嘅感覺. 功能上以佢呢個定價提供咗藍牙,多系統切換其實都真係幾吸引. 另有提供熱駁插嘅版本,更加方便自組改裝同換軸嘅. 原裝打字手感對於有上開油嘅人嚟講真係好一般,不過意想唔到嘅係gateron紅軸都幾順. 香港嘅代理只係提供咗,Gateron 三大軸同埋光軸.有焊接同熱駁插版本. 個人覺得軸嘅選擇唔多,原本諗住佢用Gateron會有埋黃軸玩,去到問先知無黃軸,個人覺得有啲可惜.
衛星軸佢本身已經上咗油,
不過我覺得個量唔係太夠而且上得有啲求其.
加上plate mount衛星軸一直都有嘅wobble問題佢都有(個衛星軸會搖嚟搖去),大鍵嘅聲都係差咁啲,
呢個問題係Spacebar更加顯著.
對我黎講,呢一隻board如果只係stock既話我基本上係用唔落手.要上咗油同埋加左靜音墊我個人先認為係可接受範圍.
如果你係諗住就咁用stock既話你最好都係自己落場試下先.
我今次都係用Krytox 205g0 + LSD 上油,
再加咗日本城靜音墊入去.改裝後嘅提升真係好唔錯,打落真係幾好聽嘅.買咗或者諗住買嘅朋友可以睇下條片聽下.
最尾我係想講下隻board嘅造工. 今次我改嘅係熱駁插嘅版本,佢係pcb底痴咗唔少膠水,中間仲有條極幼嘅線.
另外佢多功能制入面比較幼,自己想改裝加靜音墊既時候要小心D.
總結黎講,個人認為呢一隻鍵盤對改裝有興趣,或者要求有藍牙嘅朋友係唔錯嘅.
但係如果你本身已經想用返D特別軸,稀有軸,或者對鍵盤打字手感有要求就未必岩你啦.
作為一個鍾意自組嘅玩家,我自己就唔會點樣考慮買佢.


text:
綫蟲動物
線蟲動物(學名:Nematoda[1])係動物界入面相當大嘅門,係假體腔動物,有超過28,000個記錄咗嘅物種,重有好多種重未改名.絕大多數體細同埋係圓柱形,又叫做圓蟲(roundworms).佢哋喺淡水,海水,陸地上周圍都見到,唔理係個體數定物種數都比其他動物多,並喺極端嘅環境好似南極同海溝都見到.重有,有好多種嘅線蟲係寄生性嘅(超過16,000種),包括好多植物同人類在內嘅動物嘅病原體.剩係節肢動物比線蟲多樣化.
線蟲原先喺1919年俾 Nathan Cobb 改名做 Nemata.之後降級做囊蠕蟲中嘅一綱,最後重新分類做線蟲動物門.
形態學[編輯]
線蟲係三胚層嘅後生動物,有一套完整嘅消化器官.線蟲冇循環系統亦冇呼吸系統;呼吸同物質嘅運輸完全靠擴散作用.體薄,縱切面係圓形,但實際上係兩側對稱.線蟲嘅體腔係一個狹窄嘅假體腔.口部成日有唔同嘅蓋口或者突出物,有捕食同感覺嘅功能.喺肛門之後嘅身體部位叫做尾部.表皮會分泌啲堆積成層嘅角質層,令個身唔會變乾,重保護身體;唔會俾惡劣環境(好似消化液之類)破壞.有啲種類重會形成郁動用嘅突出物,例如幫助活動嘅纖毛.雖然依個角質層令佢可以郁同改變形狀,佢重係好無彈性,令到蟲體無得變大.所以,隨著蟲體長大,佢就會蛻皮,而且有新嘅角質層.角質層唔畀體積改變嘅原因係要維持體內嘅高液壓.因為呢個原因,線蟲無環狀肌,凈係有縱向肌,因為無噉嘅必要.線蟲體入面嘅液壓就係佢哋係圓形嘅原因.


text:
講起韓國菜,淨係諗起炸雞同邪惡拉絲?其實韓國人平時食嘢好健康,特別係韓國人一日三餐包括主食或配菜都會飲碗熱湯,好養生㗎!因為每款熱湯都有唔同功效,甚至連解酒湯都有.全店大廚,員工都係韓國人嘅「韓屋」,就將咁地道嘅韓國飲食文化帶嚟香港,日日嚟飲碗熱湯,食個拌飯,直頭好似多咗個韓國屋企咁呀!仲要全部熱湯都無味精,無防腐劑,咁住家Feel 唔怪得叫「韓屋」啦!
韓國人一日三餐飲呢啲 十幾款韓式熱湯
店主話好想香港人可以食到韓國家常味道,為此真係落咗唔少工夫.全店有過十款熱湯,全部都係用獨家秘方煮製,仲專登由韓國廠家直送大廚自定自家傳統配方湯包嚟香港,就算唔得閒日日嚟「韓屋」飲,遲啲仲可以買湯包返屋企自己煲.
釜山人最愛!釜山豬肉湯
大廚作為釜山人,就話當地最常飲嘅係豬肉湯,自然成為呢度招牌菜.熱湯係先用豬骨熬成濃湯再放入豬肉同蔬菜,最後會加少少辣調味料同蝦醬,辣辣地又惹味.
因為豬肉湯係招牌菜,店家仲有可愛小豬燈牌,絕對係打卡位.
香港人最愛!薯仔豬排骨湯
店主話香港人特別鍾意呢款薯仔豬排骨湯,而呢款湯嘅豬骨味好濃郁.唔講唔知,原來呢款湯喺韓國係解酒湯嚟㗎,喺度飲完酒再飲碗熱湯都幾正.
韓國人喺夏天飲!蔘雞湯
我哋都知蔘雞湯係韓國傳統養生湯,但你可能唔知原來韓國人係喺夏天,特別係三伏天時飲蔘雞湯㗎!對韓國人嚟講,呢種係「以熱治熱」嘅方法,利用蔘雞湯嘅熱量逼出身體風寒濕邪同降暑.
韓國招牌食材!泡菜湯
主要係用熟成辣白菜,再加入豬肉,豆腐,蔥等熬煮,酸酸辣辣,鍾意食泡菜嘅人一定鍾意,食晒成碗飯都得呀!
肉味十足!牛排骨湯
將浸泡嘅牛排骨去血水後剁件,加入蘿蔔一齊煮成,熱湯有香濃牛肉味之餘,仲帶蘿蔔清甜.飲湯時記著要食埋牛肉,全部都煲得入味軟腍.
石鍋拌飯
除咗熱湯拌飯,呢度拌飯,餃子同炸物都好正.先睇熱辣辣上枱嘅石鍋飯,大廚特別一層米,一層芝士層層疊上,最後鋪上蔬菜而成,令芝士平均沾上每粒米飯,完全係終極邪惡版拉絲呀!雖然多芝士,但「韓屋」依然貫徹食得健康,所以專誠用最少油分嘅芝士,食多啲都唔怕肥啦!
韓國拌飯
拌飯一定係韓國家常菜代表之一,主要用各種蔬菜,炒肉,炸海帶等食材,拌勻飯粒入口.多種脆腍口感非常豐富,同時野菜又為肉片解膩,所有食材相輔相成啱啱好.
十幾款餃子口味 韓國直送
其實「韓屋」可以話係熱湯同餃子專門店,因為韓國人平時太鍾意食呢兩種菜式,所以「韓屋」除咗有熱湯外,仲特別引入十幾款口味嘅餃子,例如龍蝦,人蔘雞,芝士或者傳統口味都有,有煎又有蒸.
蒸餃子好精緻.
餃子由韓國直送,味道正宗,仲可以煎到外脆內軟.
一個人嚟食又想過餃子口癮,仲可以單點一隻𠻹!三五知己就可以每款口味叫一隻,咩都試下最開心.
炸物湯麵
偶然想放縱一下,呢度仲有炸蝦同炸豬扒,可配各種麵類-素麵,蕎麥麵,拉麵同烏冬,為炸物解解膩.
湯麵湯底都係無味精.
炸物香脆又唔油膩.
炸豬扒鎖到肉汁,絕對係加分位.
韓屋
地址: 尖沙咀金巴利道69-71A號美園大廈地舖
電話: 26382832


text:
娛樂圈中唯一「佛系男神」? 馬國明中哂所有條件
最近香港又突然興返起「佛系」呢樣嘢,仲喺網上多咗好多改圖,例如「佛系hehe」,「佛系溝女法」,「佛系打工仔」同「佛系港人發達大法」等等,睇完各張改圖加埋嘅描述真係會心微笑.不過,其實咩係「佛系」呢?其實「佛系」係講緊一種放下,唔執著,看破紅塵嘅生活態度,而呢個Term最早係出現喺日本嘅一本雜誌度,話有啲男仔將自己興趣放第一位,對生活,感情都有自己嘅節奏,一啲唔想費神嘅事佢哋永遠唔會花心機.
咁到底娛樂圈裡面有冇藝人係屬於「佛系」呢?有嘅,但唔多,而最係呢個系嘅人就一定係馬國明.唔好以為係齋吹冇原因,其實有好多事例都可以證明到佢係呢類人,就好似之前佢喺台慶頒獎禮咁,雖然好多人睇好佢拎到視帝,但係最後佢淨係拎到「最愛歡迎電視男角色」呢個獎,有啲人就覺得係關佢唔玩埋堆,唔高層擦鞋事.即使係咁,佢都睇得好淡好開,好似冇咩所謂咁,當時佢係咁同傳媒講嘅:「人人心水都唔同,今年拎唔到咪下年囉.」好多拎唔到獎嘅人講呢啲說話係講得好唔由衷,硬係總有少少唔甘心,但從佢嘅表情,語氣度係睇得出佢呢句嘢完全冇任何酸味,嗰種從容自在仲令到大家好認同,支持佢呢種緣份到就自然有,唔好強求嘅諗法.
雖然大家都知「佛系」嘅男仔大多數喺感情都係做被動嘅一個,但依度都要講多幾句馬明喺愛情觀上係點樣「佛」法.個個都知馬明除咗生得高大個樣睇得仲好搵得,密密拍劇接廣告嘅佢可以話係圈中數一數二嘅筍盤,自然好多女士想埋身,獨霸唐僧肉.入行咁多年,佢都有唔少緋聞,但幾乎每一次都係傳佢被女方倒追,自己就一直都唔出手咁.雖然馬明曾經否認過現任(緋聞)女友黃心穎主動追求他,更指自己每一次都係自己主動約女方出街,但好多人依然因為佢嫌麻煩,怕怕醜醜嘅性格,改唔到呢種諗法,覺得係一早視對方係偶像嘅心穎BB不斷出擊融化到呢座冰山.
喺打扮方面,馬明亦都好有「佛系」嗰種草草不工.馬明嘅好拍檔楊怡就喺好耐好耐之前公開咁嘲笑過佢,話佢喺衣著品味方面真係爭少少:「馬明咩都有,有樓,有演技,只係冇Taste.」而其實好多觀眾,讀者都曾經喺唔同渠道見過馬明平時嘅打扮,成日都雞翼袖加鬆身褲,十足一個佬,而佢又真係完全唔Care大家點睇佢著成點,佢自己覺得舒服就得.所以,喺呢度都好多謝心穎BB肯幫馬明揀衫襯衫,畀大家喺依家睇到一個除咗靚仔仲好有型嘅馬明.
不過,馬明接受《香港01》訪問時否認自己屬於「佛系」:「我要搵錢養屋企架,唔敢睇淡一切.(不過你其他方面又真係好中.)其實做咗要搵錢之外,我處事真係好跟興趣而行,我鍾意踢波就去踢波,鍾意演戲就演戲,其他嘢唔會太上心,係搵錢呢方面唔可以咁,一家大細都要食飯.(自己真係『不溝女』?)咁我之後都要結婚嘅,只係呢方面冇呢個膽亂嚟.」但其實日本都發明咗「社畜系佛系男」呢個Term,話有啲佛系男係淨係諗點樣打工搵錢.
至於心穎BB就覺得「佛系」呢個字詞放喺馬明身上硬係爭啲:「佢所有嘢都好畀心機,好勤力,好努力,只係佢唔強求,我諗呢種係知足,唔會Aggressive唔代表冇要求,兩樣嘢嚟.(覺得佢依家呢種性格剛剛好?)佢的確係感染到我,某程度上我以前係比較將好多嘢睇得好重,依家就學識到睇輕啲.」咦,唔通心穎想做「佛系」女神?
睇圖膜拜呢位「佛系男神」:


text:
防水工程步驟說明家裝水電及防水驗收注意事項,值得重點收藏! 薄扶林防水工程防水公司防水工程步驟水電, 防水等隱 …
標籤彙整:裝修風水
防水防漏工程瀝青廁所嘅防水工程冇做二次排水,入住咗後悔嚟唔及!
防水防漏工程瀝青廁所嘅防水工程冇做二次排水,入住咗後悔嚟唔及! 東湧防水工程防水公司防水防漏工程 瀝青相信大家 …
防水防漏工會外牆點防水呢外牆防水工藝
防水防漏工會外牆點防水呢外牆防水工藝 鴨脷洲防水工程防水公司防水防漏 工會喺居室裝修中防水防漏 工會54485 …
防水防漏公司屋企裝修工人一旦唔咁做防水,立馬要求停工,我家被坑慘咗
鴨脷洲防水工程防水公司防水防漏 公司防水冇做好防水防漏 公司54485818,後期嘅麻煩可唔會少.漏水到樓下, …
防水工程公司推介防水工程:唔僅係為鄰居負責,更係為自己負責
防水工程公司推介防水工程:唔僅係為鄰居負責,更係為自己負責 跑馬地防水工程防水公司防水工程公司推介俗話說:「明 …
防水工程價錢家裝點解要做防水?
防水工程價錢家裝點解要做防水? 深井防水工程防水公司防水工程價錢做防水係咩意思? 防水指嘅係喺建築工程和裝飾工 …
香港西九龍站防水工程
大坳門防水工程 布袋澳防水工程 孟公屋防水工程 盧慈田防水工程 船灣防水工程 大角咀防水工程 壁屋防水工程 西 …
西九龍防水工程
船灣防水工程 清水灣防水工程 東頭邨防水工程 水邊村防水工程 清水灣防水工程 將軍澳防水工程 西九龍防水工程 …
柯士甸站防水工程
彩虹防水工程 小赤沙防水工程 柯士甸站防水工程 九龍站防水工程 太和邨防水工程 將軍澳防水工程 大赤沙防水工程 …
馬己仙峽防水工程(壁屋防水工程)
太和邨防水工程 新蒲崗防水工程 滘西洲防水工程 盧慈田防水工程 布袋澳防水工程 奧海城防水工程 壁屋防水工程 …


text:
出到去平台花園發現有幾個攤位
今次除咗有唔同表演可以睇之外, 仲可以去指定既地方打咭儲印仔, 就可以換到禮品!
再繼續向前行就見到個舞台
我哋坐低睇咗一陣
因為起初以為唱大戲既人都會著哂戲服出嚟, 但係原來就咁企喺度唱
唔好話Hysan, 就連我都覺得悶啦...唔知係咪一定老咗先會愛上睇大戲呢?
之後沿路行番出去有一個創作面譜既攤位
Hysan就坐低咗慢慢畫, 咁我就可以再計劃一下下晝既節目行程
由於個面譜上面既顏色仲未乾, 所以姐姐建議我哋放喺度曬乾下晝再過嚟攞!
畫完面譜我哋就沿住扶手電梯搭上去3樓演奏廳
因為有樂器表演, 當時個時段係表演緊管弦樂
沿路望番落去都可以多人起上嚟!
一路行見到有戲服部, 舞蹈部...佈景部等等
去到最尾撞到兩個姐姐著住民族服喺度派傳單
仲見哥哥咁怕醜主動問佢「可唔可以同我影番張相呀?!」
P.S. 之後到下晝我哋在另一個地方又再一次撞見左手邊呢個荷蘭造型姐姐
行到走廊盡頭見到一個一個既舞台佈置模型
真係做得好仔細好靚! 哥哥一路嘈住話要番屋企做番個...(滴汗)
轉個角仲有D油畫同掃描睇!
之後喺門口隔離又發現到一部影相打印機
只要你在演藝學院周圍影一張相然後用whatsapp send出去佢指定號碼度
就可以拎番兩張Polaroid size既相片!
我見仲有15分鐘先有車, 所以去咗黑盒劇場度睇吓有咩睇!
原來有中國戲劇武術睇! 佢哋都係一年級生既學生
所以表演既時侯都仲有少少爛Gag同失手...好青春呀!
睇咗15分鐘我哋就急急腳行番出去學院門口搭上第一班專車上去伯大尼
(當我哋下晝番落嚟既時侯已經見到超長人龍....)
呢個開放日真係太多嘢睇! 下次再同大家介紹下晝行程節目
下一站>>CLICK HERE!
(親子好去處)灣仔 演藝學院 HKAPA 香港演藝學院開放日2016 (下)
香港演藝學院開放日2016 簡介
香港演藝學院開放日2016共準備了多項由戲曲學院,舞蹈學院,戲劇學院,電影電視學院,音樂學院和舞台及製作藝術學院精心呈獻的精彩節目,包括各類表演,公開課,大師班,示範,導賞團及工作坊讓市民親身體驗表現藝術的樂趣,讓小朋友和家長亦樂在其中.
地址
香港灣仔告士打道1號
開放日期
2016年3月6日
免費入場


text:
- Julia
- 2019-02-26 10:03:30
- 旅遊
買蛋卷做澳門手信畀老爺奶奶 一家分享低糖健康零食
好多朋友都問我成日過澳門玩,究竟有咩好玩呢?講真玩就真係冇咩玩㗎,都係純粹當離開下香港抖下氣,再加上我自己係超級鍾意食澳門嘅嘢食,好似杏仁餅,豬肉乾,蛋卷啦……所以每次去澳門都買好多袋澳門手信返嚟,我知好多人都擔心食零食會唔健康又容易肥,其實我自己試過咁多間後,到而家都係買開英記餅家嘅,因為我就係鍾意佢啲用料夠曬天然,而且有好多款,仲有食品入面含好多健康嘅食物,絕對稱得上係健康零食嘅首選,所以我一個月都過去一兩次補下貨㗎!
有時買手信送畀人,都要諗下對方適合食啲乜嘢?好似我老爺奶奶咁,始終年紀大都有啲健康問題,都唔會買咁多烤焗嘅嘢食,豬肉乾嗰啲就未必啱佢地,所以次次我都會買蛋卷畀佢哋食,蛋卷喺香港雖然周圍都有得賣,但係英記餅家嘅蛋卷,就同坊間有啲唔同,佢有成十種味道畀你揀,而且好多款都係好健康嘅,好似紫薯蛋卷,海藻糖蛋卷呢啲都係澳門手信中嘅健康之選,好適合啲唔可以食咁甜嘅人,我就特別鍾意佢哋嘅榴槤蛋卷同埋竹炭芝麻蛋卷,因為味道真係好濃郁又夠曬特別,最緊要係好味得嚟又健康!
我知道英記係用上乘嘅牛油加美國嘅小麥麵粉去做蛋卷,而且唔加防腐劑,見到佢哋嘅用料係咁精選,香港坊間嘅蛋卷邊有得比,仲有我鍾意英記就係貪佢夠就腳,一般旅遊景點好似官也街,大三巴已經買到,喺威尼斯人同金莎等等嘅購物商場都有分店,最正嘅係客運碼頭都有得賣,係回程搭船嘅時候先買都唔遲,唔使身水身汗抽住周街走,呢個已經係好大嘅買點啦!我次次去澳門起碼買幾盒蛋捲畀老爺奶奶,咁佢哋唔駛睇住我哋食,自己有冇得食咁慘嘛!佢哋不知幾鍾意食啲蛋卷,而且咁多口味可以成日轉款唔怕悶,我都叫佢哋當健康零食咁食,有時當下午茶或者宵夜,過下口癮都幾正㗎!!


text:
屯門嘅牧羊少年咖啡館都好咗一段時間,唔知最近會唔會畀壽司郎吸晒啲食客呢.不過如果講吸引,今次同大家分享嘅真係最近食過最好味嘅意粉,而且呢個味道其他地方應該唔會食到,與其幫襯日本連鎖店,不如幫襯下本地黃店啦!今次夜晚去幫襯,客人唔算少,加上座位之間都有一定距離,只要嗰日冇大聲講嘢嘅客人,其實環境真係好舒服,加上食物味道都唔錯,係幾好嘅體驗.
食飽可以去另一間黃店買嘢飲:屯門黃店:尖茶-華都商場地下手調飲品黃店
香炒泰國香椒膏鳳尾蝦意粉
雖然牧羊少年啲食物賣相真係唔可以話好靚,鍾意打卡嘅朋友可能點影都好難影得靚,但係呢碟意粉就係近期食過嘅意粉之中味道最好味最吸引!用咗泰式辣椒膏炒嘅意粉聞落去已經好香,味道相當惹味,Topping有少少花生碎甜甜地中和番個辣味.而意粉旁邊都放咗4-5隻中size鳳尾蝦,口感彈牙唔會梅!
拿破崙蕃茄野菌本菇長通粉
拿破崙蕃茄野菌本菇長通粉 拿破崙蕃茄野菌本菇長通粉
如果同上面介紹咗嘅泰國香椒膏鳳尾蝦意粉比較,呢份拿破崙蕃茄野菌本菇長通粉真係失色不少.食完充滿辣椒香味嘅意粉,呢份只有淡淡蕃茄醬味就太淡.不過味道其實唔差嘅,只係冇比較冇傷害.其實都係上菜之後先發現叫咗兩份意粉味道都係太相似,應該將呢份意粉轉做其他味道嘅菜式好啲.
蜜桃奶酪藍莓奶酪
蜜桃奶酪 (右) 藍莓奶酪 (左)
今次咗兩杯飲品,因為夜晚唔想瞓唔著,所以冇叫到咖啡,最後叫咗兩杯唔同味道嘅奶酪.藍莓比較酸,比較開胃;蜜桃比較甜,奶酪入面有唔少果肉,口感比較好.
牧羊少年咖啡館加油
其實由牧羊少年咖啡館初初開已經有幫襯,味道都唔錯,不過之後分店慢慢增加之後,就覺得好似比起其他同類餐廳貴.但係最近再去食,就會覺得其他餐廳價錢都加到咁上下,而家反而覺得幾抵食,而且呢個價位呢個味道真係CP值高嘅!而家沙田分店冇開,要等到6月先會重開,希望其他分店可以幫補下,繼續做落去!
牧羊少年咖啡館 屯門分店地址
屯門市廣場2樓2151號舖


text:
多巴胺 | 安多酚(關注健康快樂 絕對關你事)
多巴胺同安多酚聽就一定聽過,都係一種腦分泌,甚至有人以為多巴胺同安多酚係同一樣嘢,人之所以會感到愉悅,開心快樂同呢兩樣嘢都離唔開關係,但佢地又確實唔係同一樣野,當然,如果用科學角度探討,可能你睇睇下都瞓著,人嘅大腦結構複雜,就算經過專家長時間嘅研究分析,始終都唔可以完全掌握,本文以唔同例子,同你一齊認識多巴胺與安多酚,適量嘅快樂因子會令人愉悅,過量的話會導致上癮行為,所以佢地唔單止係令你開心嘅嘢,同你嘅健康亦係息息相關,一齊了解下人生快樂哲學!
多巴胺係乜嘢?
簡義上,多巴胺可以講係一種推動力,令你好有衝勁好有衝動去做某一樣野,你可以響做嘅過程中產生開心同愉悅;安多酚比較似一種獎勵補償機制,一般由腦內受到刺激而分泌,安多酚又稱為腦內嗎啡,提供鎮痛,紓壓的效果,綜合嚟講,腦海中曾對某一樣接收過愉悅快樂嘅訊息時,再接觸時個腦會分泌多巴胺,令你為左呢份愉悅感去做某一件事,安多酚通常係做完某啲事後產生,而做嘅果件事大多數唔係由多巴胺推動你做,睇到呢度都未係好明?下文會有例子解釋多巴胺同安多芬運作,睇完你就會明.
簡單舉一個例子,點解小朋友一聽到去公園就未出發先興奮?因為佢腦海中會聯想到上次響公園玩嘅開心感覺,個腦會開始釋出多巴胺,然後響公園可以連續玩4,5個鐘頭,期間可以唔飲唔食,甚至阿媽都嚟關心佢佢都唔走,亦因為響玩嘅途中多巴胺不斷分泌,小朋友不斷浸淫響開心愉快嘅感覺中,當然唔想走啦.又好似你置身一個派對聚會,同朋友相處談笑風生,腦部會釋出多巴胺,派對中享用Kama Delivery嘅美食到會嘅時候,多巴胺亦會不斷釋出,當然,呢樣野係睇你鍾意啲咩,例如你唔喜歡交際,腦海中對於派對聚會就唔會釋出多巴胺,你可能去都唔會去,所以,只要你鍾意果樣嘢,多巴胺就會推動你去做,而你為嘅係令多巴胺不斷釋出,等你可以保持開心快樂嘅感覺.
多巴胺的釋出
安多酚的釋出
安多酚同多巴胺有咩唔同?有研究指出,安多酚可以透過做運動釋出,尤其長跑運動員都知道「跑者高潮」Runner’s high,跑步帶來的疲憊同酸痛會響運動一段時間後,因為安多酚嘅釋出一掃而空,精力充沛,安多酚同多巴胺唔同,有跑者係為咗享受呢份「跑者高潮」帶嚟嘅幸福感而跑,跑步本身過程中唔係一件特別開心嘅事,但可惜嘅係,要達到「跑者高潮」並無標準,因人而異.另一個例子,大家都有聽過寒窗苦讀,可見讀書過程自古以嚟都唔係咩開心事,但仍然有好多人堅持努力讀書,古代為嘅係高中狀元,光宗耀祖,高中一刻,感受嘅果份滿足感,自豪感,成就感,全部嚟自安多酚.極端例子係被虐狂,前文提及安多酚比較似獎勵補償機制,被虐狂享受嘅唔係被虐待過程,係被虐待後果份由安多酚帶嚟嘅補償.
多巴胺,安多酚如何成癮?
多巴胺成癮,而家常見網癮,手機,電競遊戲,有人可以連續打機三日三夜,或者每晚睇碌Facebook,碌IG,睇網絡短片睇到天光,都係因為呢啲行為可以釋出多巴胺,大腦對愉悅行為都有耐受性,本身可能打機睇片一兩個鐘,大腦已經有相當愉悅感,但持續一段時間後,大腦需要更多多巴胺先可以獲得相同的愉悅感,導致上癮者不眠不休,影響身心健康.跟煙,酒,甚至毒品一樣,大腦對於呢啲嘢一樣有耐受性,所以煙癮,酒癮及毒癮只會不斷加深,用量不斷增加,毒品傷害更大,吸食毒品會引致腦部大量釋出多巴胺,所以藥效過後,吸食毒品者會墜入極端空虛,無法自拔甚至影響正常生活.唯一方法係用你嘅自律性,控制對多巴胺嘅追求.
安多酚成癮同樣會帶來危險,好多長跑者為感受「跑者高潮」,會每天一直跑一直跑,直到感受到被安多酚撫慰的時刻,容易做成體力透支,更有中暑及休克等風險,更貼切嘅例子出現喺眾多學生身上,求學求分數,分數高對於學生嚟講本身意義不大,只係量度自己對學科嘅理解透徹程度,安多酚嘅出現係旁人嘅讚美及獎勵,維持用優異嘅學業成績唔令父母失望,亦係一種安多酚釋出嘅珍貴成就感,呢種對安多酚嘅追求將學習原意本末倒置,慢慢變成壓力,一旦失手,有機會失去求學嘅興趣,影響深遠.安多酚帶嚟愉悅感之餘,亦包括成就感,滿足感,認同感,同多巴胺嘅最大分別係,呢種愉悅感衝擊感大,持續時間短,過份追求同樣影響心智,所以追求進步嘅同時,量力而為更加重要.
激發多巴胺,安多酚
坊間都有好多方法可以有效激發多巴胺同安多酚嘅釋出,例如聽音樂,網上有聲稱對多巴胺同安多酚釋放嘅音樂,有興趣可以搵黎聽下,另外透過經絡按摩,打坐冥想,香薰精油都有各自嘅功效,對於小朋友更加要訂立規矩,好奇心驅使下,小朋友對於好多嘢產生興趣,有規有矩可以避免佢地沉迷,亦可訓練自律性.
求開心邊個唔想,好似屯門紅人Happy伯年紀有返咁上下,對多巴胺追求嘅熱情仍然熾熱,但適可而止,量力而為先係健康之道,好似食甜嘢食果時梗係開心,唔節制嘅後果係蛀牙,肥胖,糖尿等,香港人生活節奏急促,鬆一鬆無可厚非,知己良朋得閒開下叭聚下,配合埋Kama Delivery嘅美食到會服務,邊玩邊食,身心大滿足,開心之餘又唔上癮,又唔傷身,仲老少咸宜添!
聯絡我們
WhatsApp 查詢/訂購熱線:5188 0757 / 6599 9941
Email:info@kamadelivery.com
追蹤我們
延伸閱讀
*未經許可,以上文章不得轉載或引用*


text:
估唔到我都有得寫下開箱文,不過唔係介紹潮流科技玩物,而係講下比阿囡玩既STEM玩具.
話說老婆係淘寶度見到有教小朋友STEM既教具,仲要平到笑,叫我揀個比阿囡.心諗STEM都有得淘,我推STEM咪仲快過教育局? 二話不說就揀左比老婆落埋單.過左3日就收到.
我地揀既set總共有6個可以自己整既小玩具.睇開箱文梗係要睇下個箱:
打開入面係6 pack獨立包裝既玩具,老婆話不如玩左個迷你吸塵機先.打開個pack入面有:
- 材料
- 安裝說明書
- 智識卡片 (淘返黎,所以全部係簡體字)
未同阿囡「動手」之前同佢講下個智識卡片先:
原來吸塵機係用左個叫伯努利定律 (Bernoulli’s principle)既原理,簡單地講就係話當d空氣由闊位流入窄位時會加快,所以部吸塵機用條幼長既管(即係個窄位)黎吸野個吸力就會大左(唔知我講乜唔緊要,你部吸塵機唔會因為你唔識呢個原理而唔work).
同阿囡講完見佢都係心急想動手,於是就同佢一齊跟住個說明書開始砌.打開d材料發現有個parts壓爛左…老婆用d膠紙痴返我地又繼續整.
d parts其實都幾細下,阿囡一向唔算手巧,所以整左好耐都唔係好整到,結果都係要我幫佢整 (e.g. 例如上好細既螺絲):
登登登凳!前前後後同佢整左15分鐘左右就整完:
其實覺得阿囡若大少少或者手再巧d應該都幾容易完成.基本上要既材料都有齊,除你要自己拎膠紙痴下野之外.
整完阿囡好興奮咁想試,我地拎左d擦膠碎黎試…又真係吸到woh.
呢個時候老婆行埋黎淡淡咁講:「好啦,以後可以用呢個黎吸你枱面d擦膠碎啦」.
嘩….
原來除左有得玩,有野學,有親子…老婆買呢舊野仲有hidden agenda: 「清潔你張枱」.不由得對老婆既深謀遠慮拜服.
講真究竟咁樣係咪叫做STEM?我真心唔知.但睇到阿囡有份動手做,整完出黎開心地試驗佢個製成品,係唔係STEM又有乜所謂呢?


text:
Lumière脫毛 | 解決背部毛毛 擊退粉刺暗瘡 重現白滑美肌不是夢!
相信毛毛真係令好多美女都好困擾,除咗唔美觀,仲會令膚色睇落黑咗幾度.而脫毛方法千千萬萬種,我只會選擇激光脫毛.原因好簡單,因為係我試過最有效嘅脫毛方法,而且係一勞永逸,基本上脫幾次,毛毛就唔會再生.相信呢樣都係各位美女夢寐以求嘅效果,今次iTRIAL美評實測Lumiere背部脫毛療程,效果係點?好唔好?即刻睇落去啦!
Text & Photo: 肥桃 (IG: suen_momo)
毛髮引致嘅問題
有關毛毛嘅問題,除咗毛髮礙眼之外,其實仲有毛髮倒生,毛孔閉塞,雞皮粒粒等等,因為毛髮同毛囊息息相關.而我今次實測背部,背部位置好難自行處理毛毛,所以我都冇剃過,當然我都唔建議各位美女剃毛,因為剃毛容易刮傷皮膚,引起毛囊炎,黑色素沉澱等等.背部嘅油脂同汗水分泌都比較旺盛,容易有油脂污垢塞喺毛孔入面而引起毛囊炎,粉刺同暗瘡.而且背部平時都比較少保養,所以生暗瘡都好難護理,容易有暗瘡印,色素沉澱等等嘅問題.Lumiere 選用 Candela GentleLase Pro激光脫毛儀器,釋出755nm波長(最有效波長).配合內置Dynamic Cooling Device,可以即刻舒緩激光,令成個過程都可以舒適咁進行.
選擇脫毛公司的嘅標準
我選擇脫毛公司有兩個最大嘅標準,就係專業同負責任.Lumiere成立7週年,累積超過230,441次正面評價,獲得98%真實用家信心推薦.除咗提供高效安全專業脫毛服務,研發出雙效極緻脫毛技術,亦係細胞再生權威,研發出極緻療效專研團隊監察機制,制定以安全,高效及專業服務為本的完善機制,逐一擊破肌膚細胞衰老根源,解決因細胞衰老產生的各種肌膚問題.
- 1個貼心承諾: 專研團隊承諾貼心跟進療程後的情況確保專業療效
- 2大國際認證: 獲FDA及CE認可的美容儀器設備及產品
- 3大專業保證: 以國際級先進設備與技術保證療程效果,從問題根本出發為客人度身量制合適方案,成巧案例不勝枚舉及專業技術無庸置疑
療程的過程及感覺
美麗華分店店面光猛,好舒服.入到等候區,有好多沙發位,好闊落,環境幾好.
職員會問想飲咩飲品,好貼心.
等大約五分鐘之後,有職員帶我入房間介紹我今次做嘅脫毛療程.介紹完之後就入另一間房間開始做療程.治療師先幫我評估背部皮膚狀況,再幫我剃毛.
治療師幫我剃緊背部嘅毛毛.
我真係超多毛,自己都嚇親.
之後治療師再係我背部較高嘅位置做pre-test.
最左個格係較大度數嘅激光,中間係較低度數嘅激光,最右係試噴冷凍劑.
治療師見我皮膚都易紅,幫我用較低度數嘅激光.整個過程治療師會一直問你有冇唔舒服或太熱,過程好快打完,會感覺到少少橡筋彈同微熱,唔會痛到接受唔到.
療程前(未剃毛)
療程後
完成之後治療師見我背部皮膚都比較乾,送左少少cream俾我返屋企搽.同埋顧問俾左佢卡片我,如果有問題可以隨時搵佢.最貼心係張卡片係脫毛嘅注意事項,我覺得對啱啱開始激光脫毛嘅美女實在太有用!
做完之後第二日,職員WhatsApp我關心一下我嘅情況同提我做好保濕,有問題亦可以問佢.
總結:
今次脫先嘅整體感覺我都好滿意.無論係做療程嘅環境,職員嘅態度,療程,同療程後都令我覺得舒服,令我覺得專業同caring.如果對療程有疑問,都可以上lumiere官網了解.


text:
天氣開始清涼,係時候出去走走.最近知道有個免費,又有嘢食又有嘢玩嘅遊學團,我 依莉詩 梗係報名參加啦!雖然去嘅地方都唔太特別,不過有「地膽」同導遊講故仔,可以發掘到好多平時唔留意嘅香港傳統文化.
呢個「領展社區遊樂團」由 9月至 11月舉辦 20個主題遊樂團,因為係先導計劃,所以經唔同地方報咗名嘅人都可以免費參加.雖然而家介紹可能有啲遲,不過就算報唔到名,大家都可以跟住嗰 4條路線感受吓商場以外嘅香港啊!而我今次參加嘅就係「遊九龍・嚐港味」.
第一站:黃大仙祠搵月老
以前牛頭角番工,日日搭車都經過黃大仙,但入黃大仙祠就真係第一次!估唔到,唔係年三十晚搶頭炷香,都一樣人山人海.唔入去都唔知,原來呢度唔止拜「有求必應」嘅黃大仙,同時仲崇奉儒,釋,道三教,好似孔子,月老等等都有祠係入面.中國傳統文化嘅包容力真係好強呢!
入得去除咗拜神,都要欣賞吓佢嘅建築佈局,祠內嘅飛鸞台,經堂,玉液池,盂香亭及照壁,各代表金,木,水,火,土五行,顏色配搭同雕刻都好有傳統色彩.無論係唔係遊客都應該去行一轉.
▲ 黃大仙祠嘅左手邊係拜月老嘅地方,大家都可以攞條紅繩去求姻緣啊!
嗇色園黃大仙祠
地址:九龍黃大仙竹園村2號
第二站:學整爆餡小籠包
係黃大仙祠逼完之後,下一站就係去黃大仙中心坐定定食嘢.講真上海廳 1930 其實無乜特別,係上海婆婆旗下嘅一間餐廳,以上海菜嚟講質素都唔錯.而跟呢個團最大好處就無係有師傳教你整小籠包!原來要將滿滿嘅肉包入塊皮係咁難嘅,一個唔小心就爆晒餡!
▲ 可惜行程緊逼,唔夠時間等佢蒸埋就要去下站了.你又估唔估到邊個係我整㗎呢?
▲ 玩完一輪就係食嘅時間,呢碟皮蛋豆腐少少辣,加埋皮蛋同非常滑嘅豆腐,好開胃,但身邊嘅外國團友就食到⋯⋯哈哈
上海廳 1930
地址:黃大仙龍翔道136號黃大仙中心北館地下低層LG05-08號舖
第三站:即食新鮮出爐蛋撻
食飽之後就搭地鐵去樂富,準備行去九龍城.經過樂富市集見到蛋達新鮮出爐,雖然食到好飽,但諗起入面滑嘟嘟嘅蛋,都忍唔住買咗個嚟食.
▲ 你鍾意牛油皮定酥皮多啲呢?我就覺得新鮮出爐就係好食!
蛋撻王
第四站:品嚐正宗功夫茶
食完蛋達梗係要消吓滯,導遊就帶咗我哋去劉裕發茶莊.起初都擔心會唔會焗我哋買茶,好彩無,而且師傳仲好好人,不停沖茶畀我哋試.原來呢間茶館已經第三代,師傳劉原十多年前從父親劉國浩手中繼承茶莊後,引入新穎的經營方式.除咗買茶,亦會開辦茶藝課程教授泡茶品飲技巧.
▲ 沖茶真係好大學問,劉師傅用「韓信點兵」嘅方法,等每杯茶都發揮最佳嘅味道.
▲ 潮汕人嘅劉師傳一邊沖功夫茶一邊話畀大家知茶嘅分類同用品茶基本禮儀.
劉裕發茶莊
地址:九龍樂富廣場第一期2樓2113號
第五站:聽地膽細說昔日九龍寨城
離開樂富行 20分鐘左右,終於嚟到九龍城寨公園,我自從中學考察做 project 之後都會無點認真行過.對於我嚟講,呢度只係一個公園.經過「地膽」70後 Carly 講佢童年對九龍城嘅回憶之後,我終於明白點解,呢個以前「三不管」嘅地方,有咁少外國人鍾意.
▲ 九龍寨城係英屬香港時期一個獨立嘅城邦,亦曾經係世界上人口密度最高的地區之一,不過而家已經變成一個 TVB 古裝劇嘅取景地了.
九龍寨城公園
地址:香港九龍九龍城東正道
第六站:食 100%魚肉彈牙魚蛋
九龍城出名多泰國食店,但老鋪都一樣多,好似呢間德興魚蛋,以前就係九龍城寨開店,搬至獅子石道店都已經二十幾年.九龍城無人唔識,連發哥都係 Fans.而最出名梗係 100% 魚肉做嘅手製魚蛋,老闆平哥一日就要唧過千粒魚蛋,每粒都彈牙鮮味!
▲ 冰冷嘅魚漿 100%全魚肉做,要好用力先打到起膠,仲要一粒粒唧出嚟,可見平哥嘅功力!
德興魚蛋
地址︰九龍城福佬村道76號地下
第七站:嘆香口石磨豆腐花
德興魚蛋對面,就係同樣有舊城風味嘅公和荳品廠.公和荳品廠有兩間分店,分別喺深水埗同九龍城.九龍城店屹立近60年,無論瓷磚定牌匾都未曾改變,保留住一貫舊有風味.不過要食到呢種味道就要襯早!繼上年被投訴,要由瓦碗轉用即棄餐具同立食後,最近鋪位又被大財團發展商收購,恐怕好快就無機會食到了!
▲ 手磨豆腐花細滑且豆香濃郁,同平時食入口即溶嘅豆腐花有唔同嘅口感.
公和荳品廠
地址:九龍城福佬村道67號
更多一日遊路線!
長洲 1.5 日單車美食懶人包!食盡 7大小食 + 張保仔洞探險
FB: 依莉“詩”生活
IG: ErieDiary
網址:ErieDiary.hk
YouTube:Diary Erie


text:
港姐12強誕生 有一半唔明點解會入圍?
《2017香港小姐競選》搞咗兩輪飾選,噚晚終於出咗最後12強,其中幾位大熱人馬都順利入選,包括Nicole Wu,Kelly Ng同埋張寶欣(Boanne Cheung)呢三個,再睇返其他入圍佳麗,正常啲嘅只有Regina Ho同埋Sandy Leung其他如Suki Wong,Nicole Kam,Emily Wong,Angela Lau,Mandy,Katrina,海外佳麗Juliette睇個樣好似都唔係好夠班喎.
講返三甲,如無意外的話都係Nicole Wu,Kelly Ng同張寶欣3個大熱入選,佢3個有氣質,外流回港有學識,家境算好.至於到時選戰最後5強,好大機會加埋Regina Ho,Sandy Leung同埋Juliette呢3個爭奪剩餘兩個位置,Juliette主要都係因為佢名氣大,又係海外選美回流參加,之前做過模特兒拍過唔少廣告先預埋佢一份.至於其餘6個人,如果只係以樣貌嚟講,真係諗極都唔明點解會入圍,始終以第二輪61人入選的靚女大有人在,俾外界力捧的準人妻Angela Ng,樣貌出眾帶本土味的Elsie,同麥明詩一齊學戲的Zoe To,有「翻版衛詩」之稱的Kristy Chung,甚至連第一round就已經出局嘅Lily So,Ashley的樣子都會比這6個好.不過之前都講過,選港姐唔係剩係睇樣就可以,仲要綜合好多嘢,所以你都好難猜測無綫高層嘅意思.


text:
位於深水埗新開一間小店,集咖啡,酒,異國菜於一身嘅餐廳,店舖由四位旅遊達人共同開設,餐單設計主要都係多國特色菜食物為主,包括中東菜,南美洲菜,北歐菜等等,菜式仲會不定時更新. 店舖多款手工藝拼均購自世界各地. 大家亦可以選擇呢類型檯坐,可以喺香港體驗異國風情,如果唔習慣除鞋盤腳坐,都可以揀番正常檯凳. 土耳其烤雞肉卷,有兩種顏色嘅外皮可供選擇. 土耳其早餐,食材都係選自土耳其當地食材,土耳其菜仲可以無限添飲. 咖啡,由資深咖啡師老闆P,每天親自駐場為客人沖調....
異國風情
台中少女夢幻「心之芳庭」 充滿異國風情嘅花花世界|台灣旅遊|放假去邊
台中超熱門嘅打卡勝地「心之芳庭」絕對係一個夢幻嘅約會勝地! 場內佈景會隨著季節改變,以粉紅繽紛嘅花卉佈置, 令成個庭園都有種少女夢幻嘅異國風情,俾大家感受吓做一日公主嘅滋味~ 好靚啊!獨角獸色嘅月亮佈置~ 絕對要著靚啲去襯返咁夢幻嘅景~ 嚟影結婚相都好適合!...
(香港)大嶼山沿海餐廳Bathers滿滿異國風情!海景配美食好似去咗外國一樣|香港美食|放假去邊
大家咁耐無得去旅行,今次小編會介紹一間位於大嶼山沿海嘅餐廳畀大家 等大家喺香港都可能感受到滿滿異國風情! Bathers位於大嶼山長沙泳灘,處於泳灘海岸線上,坐擁極大海景 餐廳主打新鮮美食,提供特色海灘菜式同埋精選飲品,打造一個海景配美食嘅環境,大家好似置身外國一樣 Bathers景觀開揚環境優美,最多可容納120位客人,好多人搞家庭聚會,派對,小型婚禮都會選擇呢度! 既然有個咁靚嘅海景,Bathers特意設計出海灘菜式 提供多元滋味選擇畀食客,例如沙律,前菜,扒類,海鮮等等,全部都好豐富!...
(香港)長沙灣波希米亞風打卡餐廳!必影藤製鞦韆,小樹林長椅|香港美食|放假去邊
香港有好多又靚又好食嘅餐廳,而位於長沙灣嘅「Boholic」亦係其中之一 主打波希米亞打風嘅「Boholic」係一間打卡餐廳,店內有多個影相位,個個都充滿異國風情 一踏入店內就會見到懸掛嘅藤製吊椅,呢個係佢哋嘅招牌打卡位 唔少人都特意為咗呢個位嚟打卡! 另外亦可以喺店內見到仙人掌小樹林,長椅等等,個個位都好唯美,好似去咗外國旅行一樣! 「Boholic」同時亦係一間寵物友善餐廳,好多人都會帶埋毛孩一齊嚟 佢哋出品嘅食物都非常高質,外型靚之餘仲好好食 一般西餐意粉同輕食甜品都有提供,啱哂同另一半/好姊妹齊齊去!...
台灣墾丁異國風情會館 置身阿拉伯神秘國度|台灣旅遊|放假去邊
台灣墾丁亞曼達會館係當地人享受異國渡假滋味嘅好地方! 擁有摩洛哥城堡建築嘅亞曼達會館非常之有異國風情, 唔使出國就已經好似去咗阿拉伯國家一樣, 帶埋拉丁服裝去打卡,保證朋友以為你去咗中東玩! 好靚啊!唔係見到中文字真係以為喺阿拉伯~ 好靚好有味道! ...
日本沖繩寫意Pizza cafe 坐喺鞦韆上欣賞療癒海景|日本旅遊|放假去邊
沖繩一間位於海之驛Ayahashi館旁邊嘅Pizza cafe你一定要去! 背靠一片藍天碧海,充滿異國風情嘅設計,再加上室外對住大海嘅鞦韆座位, 真係非常寫意非常治癒啊! 盪住鞦韆望住大海真係好chill啊~ 天氣好時真係好靚~ 真係好chill啊! [instagram...


text:
旺角,香港人絕對唔會陌生,甚至世界知名.位於九龍鬧市中心,有講法舊稱「芒角」或「望角」──聽個名都知旺,由朝旺到晚,甚至一度令人懷疑,呢度可能係全世界最多人嘅地方.人多,當然亦都多嘢睇,既係潮人潮地MK文化聖地,又有排檔老店舊香港風情,構成獨特嘅城市景觀.
好多家長等到頸都長,新世紀廣場遊樂場去年底終於重開,以全新面貌同大家見面.MOKO動樂園佔地近18,000尺,當中最吸引當然係近50米,全港最長嘅攀爬牆,仲有8米高大型遊樂設施.
除此之外,仲有由山丘同山洞組成嘅探索隧道,以及6組唔同高度嘅滑梯,最高一組有成3.8米高.位處旺角地標之一嘅MOKO,樂園設計意念取材自當區著名嘅雀仔街及花墟,充滿地區特色,啱晒小朋友放電之餘,仲好有教育意義!
貓貓Cafe有好多間,不過唔係間間都值得支持.芸芸貓Cafe當中,Urban Cafe算係口碑幾好,呢度嘅貓貓全部肥嘟嘟又活潑,仲好黐人.
值得一讚嘅係,Cafe係有休息室畀貓貓,而且每隻都有剪指甲,睇得出係有悉心打理.如果閣下係貓奴,想搵機會親近下主子,去呢度一定唔會後悔.
信和中心可以話係潮流文化嘅發源地,以前主要賣唱片,係追星族必到之處 ── 可能有返咁上下嘅朋友,對信和仍然停留咁嘅印象.不過近年信和已經變得多元化,除咗唱片,仲會賣動畫,漫畫,小說,雜誌,手錶,亦有唔少格仔舖,大人小朋友都啱行.
推介大家嚟呢到行一行,買返啲擺設佈置吓愛車.如果鍾意儲模型車仔嘅朋友,仲可以行埋去隔籬嘅現時點,包你搵到寶!
近年Cafe好似雨後春筍,開到成行成市.其實早喺呢啲精品Cafe出現之前,旺角已經有唔少元祖級Cafe,係後生仔嘅聚腳地,其中一間就係龍華軒.龍華軒隱藏喺旺角商廈當中,喺2013年已經創業,客人喺度飲杯啡,食個Pasta,可能已經坐足全日.
不過,老闆就唔介意,仲曾經喺訪問中講過,最緊要客人舒服.呢幾年,堂食不間斷被禁,對晚餐生意有頗大影響,如果想喺鬧市當中,依然可以保存一個「舒服」嘅地方,記得去支持一下.啊,介紹埋嘢食先 ── 雞翼放題,冇得彈;爆谷蝦夠晒威,爆谷蝦的確好抵;卡邦尼腸粉,對皇帝脷確有功效.
去旺角當然唔少得掃街,食糖水,手作芋圓店「圓仔記」雖然無其他良心食店咁高調,不過出品就絕對值得支持.小店主打手作三色芋圓,仲有特別口味例如抹茶圓,焙茶,芝麻,咖啡,朱古力.甜品就可以配包心芋圓,珍珠,仙草,豆腐花等等.除咗甜食,呢度手抓餅都係必試㗎.食完唔夠喉,仲可以買生芋圓返屋企煮𠻹.
廣告
往下繼續閱讀


text:
(網上圖片)
有時,人最大嘅問題,係唔夠自信同唔夠自律.
做投資,無自信嘅,分析完一大輪之後永遠都唔會肯買野;而無自律嘅,就永遠都唔會理出面係咪立立亂都會係咁買野賣野,亦唔會set止賺止蝕位,或者set左但點都唔會跟隨.做運動,無自信嘅無論大好機會wide open無人守嘅中距離你都係唔會肯投籃,抬上面有個半chance機會嘅hard shot黑柴你係點都唔會肯打,左手邊線無人推落底你都只會cup停後傳永無推大位射波;而更大獲嘅係,無自律嘅你次次玩完之後,宵夜都係去食打冷,雞煲,飲藍妹又睇骨妹,返到屋企你老婆問你做咩野運動,搞到成兩點幾先識死返嚟,下次都係唔放畀你去做運動嘞.你好唔開心,下次見到阿明阿基,問起你點解果日明明歐聯約左一齊睇,點解放飛機呀?你唔通話,上次因為返屋企遲左所以被老婆restricted左人身自由咩?無自信,無自律嘅後果,係好多時連自重都無埋,無左自我尊重,就連帶個結果都被影響埋.
無論你做得幾好幾差,幾盡心用力或者有幾hea都好,世界總會有人like你buy你,果種鍾意,亦會衍生出hater或者大量hatersssss嘅存在.大帝James可能係MJ年代之後近年最堅勁揪嘅nba球星,誠哥可能係本地最有國際視野同政治觸角嘅一代商家,C朗美斯係近年嚟最有競爭力同主宰比賽能力嘅足球員,Donald Trump係美國優先政策最忠實嘅執行者,黃子華係近十幾廿年將stand-up comedy通俗化地道化最成功嘅一位表演者,佢地一樣會有hatersss,甚至乎連群結黨嘅攻擊,鋪天蓋地嘅謾罵,與事實未必相符而又情緒化嘅批判.
到果陣時,你可能會質疑,懷疑自己嘅能力,信心開始動搖.當然,你亦可以繼續死頂,直到情況改善為止.有一次,幾年前,我做左功課,分析左一個行業,睇好呢行其中一間幾有份量嘅公司,當時佢$4.2我買左一大注,之後,行業負面新聞不停嚟,不過,我認為公司基本面唔單止無變,仲應該會愈來愈好,發展愈來愈穩定,於是趁佢$3.2果陣,入多一注,將平均成本拉到$3.66,而其間呢個時期,仲收左兩次加埋成2毫子嘅股息.之後,一年之後,佢開始開車嘞,一路升,爆到去九蚊左右就回氣,我驚青嘞,於是$8.8同$8.92全部賣晒.可惜,回完之後,佢繼續去,爆到去差唔多$19先識停,宜加都係十零蚊上落.未睇最終結果果陣,我為自己睇中投資獲利而充滿信心;但當睇到最尾嘅結果,我卻為自己掌握唔到最好timing少左成十蚊嘅出貨機會而失去信心.另一次,近排嘅,2017年,新經濟股當炒,其中有條蛇,IPO果陣時有些少微甜頭,所以,佢回到差唔多果陣,我就入左貨嘞……結果?大家知,心照,心知不妙,心如刀割.陳奕迅有首歌,cry in the party,再接下來就要收拾了.我呢?就crying in the market,總有段情,落入這種困局.
無錯,人最大嘅問題,就係唔夠自信同唔夠自律.但係,當你太有自信果陣時,就會變左自負;而沉迷自信嘅結果,就係會唔記得左自律——對自我的紀律.失敗嘅禍根,就果刻開始種下嘞.咁點樣平衡呢?就係,間唔中要中吓招,訓練吓反應,提醒吓自己,無論幾成功都好,自己唔係神唔係king,歐聯三年霸都好但係西甲始終差啲,東岸點勁都好但係西岸有隊野叫勇士頂住晒,國內點強勢都好出面有個霸權叫美國壓住晒,2017年超級順利但過完2018年Q1你先發覺原來輸係唔可怕,贏完先輸都唔可怕,贏完輸突然後信心盡失企唔返身先大獲呀!
問題.天天都多


text:
今日行過公司 IT 附近嘅 hardware vending machine,碌卡攞咗副 Apple EarPods,然後將我手上嘅 Apple Earphones 放低.用 iPhone 聽咗下,覺得區別唔大,就係清晰咗啲,同埋冇咁易甩出嚟.線控大咗,不過用下就慣.最好嘅一點係終於有捆線盒,啲線再都唔會亂繞.
2012年10月13日星期六
Apple EarPods
今日行過公司 IT 附近嘅 hardware vending machine,碌卡攞咗副 Apple EarPods,然後將我手上嘅 Apple Earphones 放低.用 iPhone 聽咗下,覺得區別唔大,就係清晰咗啲,同埋冇咁易甩出嚟.線控大咗,不過用下就慣.最好嘅一點係終於有捆線盒,啲線再都唔會亂繞.
2012年9月29日星期六
香港機場貴价餐
經香港中轉去三番市,中午喺機場食,HK$ 98 一個班魚球套餐.碗粥上嚟嘅時候睇落去咩都冇,翻一翻發現仲係有班魚有瑤柱嘅.
香港機場乜都好,就係有得充電.我部 iPhone 4S 被我用嚟上網上到冇曬電,都只可以用 MacBook Air 嚟幫佢充.
2012年8月11日星期六
iPad 裂屏維修
上個星期同只貓喺床上玩,一個唔覺意 iPad 就跌咗落地,然後裂痕貫穿整個屏幕.雖然唔影響觸摸(亦都有人話慢慢會影響觸摸反應),但我覺得仲係要修嘅,因為裂痕好影響閱讀.
上 Twitter 問大家 iPad 裂屏可以點修,原嚟 Apple 官方修要兩千幾,買所謂嘅「原裝屏幕」就只要幾百.我嘅係 64GB Wi-Fi 版,兩千幾修一下仲可以接受.後嚟上 Apple 官網確認,裂屏屬於 Out-of-Warranty 維修,第三代 iPad 無論型號一律收 $300,所以越貴嘅型號維修費用比例越低.
我去香港修或者去北京修都得,只不過香港 Genius Bar 隨約隨有,北京就因為黃牛黨搗亂而經常約滿,所以比較難約.此外,$300 喺香港交就唔使稅,喺北京交就要加 17% 增值稅,所以我最後選擇去香港修.
星期一我一早出門口去搭直通車,發現即刻走嗰班已經冇票,而下一班亦都冇曬一等票.等我排隊排到窗口嘅時候,下一班就淨翻一張特等票啦,咁我梗係要啦,因為再下一班就要中午先開出咯.我去到紅磡就速速西鐵轉地鐵過香港,然後上 IFC Mall 揾 Apple Store.
香港 Apple Store 嘅服務好似係比北京好啲.我 1:20 入去話有 1:30 嘅 appointment,即刻就有人話「咁我宜家幫你睇睇係咩問題啦」.佢好 nice 咁話我知裂屏要 charge HK$ 2368,我都預咗㗎啦,所以就話冇問題,叫佢先確認下係唔係即刻有得換.之後佢去倉庫幫我攞 replacement unit,裨我睇過開機 check 過冇問題之後再碌卡.
所謂 replacement unit,外面睇落去係全新嘅,入邊係點就唔知啦.搞掂之後同個 friend 出去食咗個唔知仲算唔算 lunch 嘅 lunch,之後佢去上班我搭直通車返歸.
2012年5月15日星期二
我返到廣州啦!
之後廣州有咩活動,大家可以叫埋我,不過記得我星期六都要上班就係啦.我一個月至少要返北京一次,所以北京嘅聚會仲可以偶爾參加下.如果有人要幫手帶嘢,亦都可以揾我.
P.S. 如果珠三角有人對豌豆莢嘅任何職位感興趣,都可以揾我.
2012年2月26日星期日
豐盛嘅晚餐
今日下午去望京同人傾嘢,好快搞掂之後返屋企又唔係好,唔返又唔知做乜好,於是決定順路去 IKEA 睇睇.結果發現今日係 IKEA 冬季促銷最後一日,人多到爆,門口等的士排長隊.我即刻決定唔買大件嘢,拾啲三文魚就走.
返到屋企想煲湯但係冇肉,懶得落街買所以用章魚煲菜乾.因為最近呢兩日突然間掛住臘腸香,所以就做咗個臘味飯.加埋三文魚,一個人三個送.估計我食唔曬,唔知點算好,只有湯可以留低分裨其他人.
P.S. 唔知點解,當我烤三文魚嘅時候就會想嚟呢度寫嘢.


text:
今日全力去位於荷蘭嘅高費呂韋國家公園內,一個叫庫勒穆勒博物館嘅梵高畫區.
呀!有好多梵高嘅作品!第一幅撼動我嘅係 ,簡介話幅畫係獻畀已故嘅老師,原因係基於歡欣而唔係一啲嚴肅嘅話題.畫作富有生命力,喺側邊睇埋去會發現油彩好厚,整幅畫好立體.之後見到 !其實我最鍾意梵高畫絲柏,好詭異,存在感好強,好似好赤裸咁觀察梵高.墨綠到黑嘅筆觸既短且粗,如火舌一樣步步進逼,每一劃都想要逃離畫紙,感覺好不安.但留意返夜空,一整片嘅藍讓人放鬆落嚟.黃色嘅線條慢慢有規律咁變成一個個漩渦同圓形,化為柔和嘅月光及星光,事實上狂亂嘅梵高心底都想得到平靜吧?而每當抬頭望向夜空,佢心情都會舒暢一啲嗎?另外亦欣賞到名畫 及 ,一啲自畫像,人物畫,風景畫同靜物畫.梵高係一個好好學,好努力嘅人,佢視米勒為偶像,所以臨摹咗 好多次,收藏館內嘅係佢最鍾意嘅畫作.之後又睇到著名嘅 ,依幅有一個人背坐,另外有梵高練習5位主角嘅特寫,幾有趣.
庫勒慕勒仲收藏咗好多名畫,由印象派到當代嘅藝術品都有(再講我就露底牌),亦有好多雕塑,所以吸引好多人參觀,甚至有日本嘅公公婆婆組團嚟睇.之後發現戶外有個雕塑公園,維基話庫勒慕勒想反映出有關藝術,建築與自然共生嘅理念,所以藝術品建築物同花草樹林融洽咁放埋一齊.雖然叫公園,但懷疑有成個銅鑼灣咁大,甚至更大,職員需要踩單車巡視,你就知成件事有幾嚴重.事前無做功課,所以只跟路標指示走,居然發現Jean Dubuffet嘅Jardin d’email,可惜維修緊.時間無多,職員開始提醒遊客離開,因為有野生動物嘅關係,你唔小心遺留喺度,就可能見唔到翌日嘅日出.當職員見到我稍稍唔係向出口前進,都會提醒我走錯方向,可能佢感覺到我仲想周圍去同亂闖長命樓梯.佢踩紅色單車,我行路,傾偈得知佢好鍾意自己份工,佢話可以喺一個咁靚咁有藝術氣息咁自然嘅環境下工作,令人心曠神怡,希望將來我都搵到一份好鍾意嘅工作.
佢成功護送我返出口之後,見天未黑,就踩園內提供嘅白色單車去買手信.喺一個抬頭只見到樹葉,向前望只有樹幹嘅森林踩咗9分鐘之後,終於去到望得返天空嘅遊客中心,但畀我發現隔離有個關於地質學同生物學嘅博物館.佢有一個特色,佢無砍咗棵大樹,畀棵樹貫穿建築物,完美表現出公園想自然與建築物共生嘅概念,亦有好多資料同動物標本,可惜夠鐘閉館,所以返去手信店.
買完手信,全部都係買畀自己,哈哈.見天未黑(依句熟口熟面),就貪心去埋聖胡伯狩獵住宅,喺途中偶遇到一兩隻野生動物就更好.咁又開始踩單車,曾經有一段時間聞到好強烈嘅野獸氣味,但最後都緣慳一面.終於見到住宅了!住宅用料好樸實,但好有氣派,可能建築物嘅中間部分高咗出嚟吧.圍繞住宅走一圈,發現每個位置都有唔同嘅美景,正值黃昏,住宅有蔚藍漸變為橙紅色嘅天空做背景,有一大片森林包圍,屋前湖泊又映照返色彩鮮豔嘅夕陽,以及樹木翠綠嘅倒影.為仙境留下倩影,得返20分鐘趕去巴士站,但踩咗一陣單車,心諗咁遠望返去住宅會係咩光景呢?嘩,完全係一個世外桃源!掙扎咗一陣都係落車影低佢.
上返車又繼續快速死命踩單車,由森林踩到去沙丘(點解個變化會咁大),個天由藍色慢慢變成紅色,沙丘嗰條路踩咗勁耐都仲係得沙丘,又要望住太陽,曬得好辛苦,但踩到個天變黑,又好難搵路.當自己嘅gps愈嚟愈近巴士站嘅時候,見到單車停車場,心入面忍唔住講粗口!咁快手泊好架車跑出去,但趕得切嘅機會真係好渺茫,不過都無完全放棄.跑咗分幾鐘,真係頂唔順,揹背囊又長褲長羽絨褸,可能有人見我跑緊,預計我趕時間,就有架私家車駛埋身邊,問坐唔坐順風車,雖然佢話可以送我去更遠嘅地方,但坐陌生人嘅車太耐不免有危險,就婉拒咗.好快就到巴士站,架巴士仲喺度,真係好感激佢,所以就算落咗車都向佢揮咗一陣手多謝佢幫忙.
因為咁,我就好順利咁坐車返去宿舍附近,仲有時間食餐好慰勞一下自己添,完.
(文章為港語學第三屆廣東話徵文比賽參賽作品)


text:
(慶祝光棍節?雙11又有咩故事起源?)
每年11月11號,又稱雙11,好多人會響呢日慶祝光棍節,咁光棍節到底係咩呢?光棍係指一個男生踏入適婚年齡,依然保持單身,因為光棍表面光滑清爽,旁邊並無枝葉,枝葉代表下一代,所謂開枝散葉,但作為一碌光棍,因為冇伴侶嘅關係,離開枝散葉仍然遙遠無期,而11月11號嘅4個1同四碌光棍非常相似,所以11月11號被訂為光棍節,係一眾年青男生以單身為榮,起源眾說紛紜,但偏於網絡或校園文化,所謂唔理老嫩,總要自願,阿叔自願單身,我驕傲我自由,為咗慶祝呢份人人稱羨嘅單身狗生活,當然要大肆慶祝光棍節.
11月11號
一眾單身人士平時已經要睇住人哋甜甜蜜蜜,點知慶祝光棍節嘅除左單身人士外,仲包括未有子女嘅夫妻,以忠偶節名義繼續大灑狗糧,1111代表「一夫一妻,一雙一家」,本身上天閂左你度門,都會留隻窗,而家窗都閂埋就太霸道,所以直到今時今日,11月11號都係慶祝光棍節,唔會慶祝忠偶節,畢竟一年有咁多節日俾情侶,11月11號實行保護單身人士嘅驕傲.
Shopping好日子?
咁慶祝光棍節有咩活動呢?最為人熟悉嘅當然係雙11購物優惠啦,我冇女朋友,冇老婆,但我買野有折扣,每年雙11各大網購平台,商場,品牌都會有唔同嘅優惠,呢個優惠活動其實意義重大,一眾單身男生平時見到女神都怕怕醜醜,埋唔到身,趁雙11大折扣就可以趁機買到女神心頭好,藉此打開女神嘅…..談話匣子,然後脫光,即係脫離光棍,慶祝光棍節亦會透過唔同嘅大小聚會派對,令一眾單身人士都可以光榮脫光,所以光棍節又名脫光節.
以單身為傲
以前慶祝光棍節嘅活動仲包括相睇,或者Speed Dating,不過都Out哂,而家反而係攪手以光棍節名義攪船P或各種聚會,邀請一眾單身嘅男女朋友,玩下遊戲,食下好西,相睇同Speed Dating太目標主義,溝通上都帶有濃烈嘅審判意味,聚會派對就唔同,男女數量多,兄弟爬山,各自努力,識多幾個朋友唔係壞事,光榮脫光,身心健康,當然如果你真心以單身為傲係完全冇問題,趁雙11大灑金錢買自己鍾意嘅嘢犒賞自己,根據以往報告指出,光棍節單日網購金額可以高達16億美元,當中包括唔少奢侈品,汽車等,所謂「一年冇女友,銀包爽夾厚;十年冇女友,買車樓都夠.」
脫單定做光棍?
雖則光棍不可恥,仲大把銀紙,淨係呢樣野都值得大肆慶祝一番.不過光棍做得太耐都有唔少後遺症,例如自我形象低落,因為唔習慣同人相處而喜歡獨處,性格會變得內向,表達能力較差,自律性低等,當身邊愈來愈多人脫光,會感到非常孤單,甚至產生憎恨,購物雖然可以紓緩失落嘅情緒,但治標唔治本,人除左物質上嘅追求外,更需要情感上嘅補充,所以盡快脫單感受下兩個人嘅快樂!
Kama Delivery作為派對食物嘅供應方,提供唔同人數嘅美食到會套餐或單點美食,貨架上美食超過100款,無論係幾個人嘅派對,我哋都可以為你調整相應份量,點對點免費送貨,無論係單身人士圍爐取爐式慶祝1111光棍節,定中大型脫光派對,都可以透過我地網站或者WhatsApp我地訂購.
聯絡我們
WhatsApp 查詢/訂購熱線:5188 0757 / 6599 9941
Email:info@kamadelivery.com
追蹤我們
延伸閱讀
部份圖片出處|Pexels
*未經許可,以上文章不得轉載或引用*


text:
生活在我城
百日宴曬仔曬自己
百日宴圓滿結束,寶寶終於食飽奶安睡了.喺宴會裡面,見住阿仔好似比人傳波仔咁傳法,做媽媽嘅係肉赤嘅.但我同時驚訝我個仔竟然傳足咁耐都無喊,重係我懷裡小急叉一陣之後,又笑曬咁,寶寶嘅生命力真係好強好純粹.
百日宴嘅嘢,坐月時已經考慮緊搞唔搞好,唔搞係因為本身我好怕人多嘅場合嘅,能量好混亂,去完人多場合會感覺好深層嘅內在枯乾.同時咁多長輩在場,枯乾咗又怕招呼唔到,壓力係呢度.選擇搞,係因為我個仔實在太得意,我好想同大家分享我嘅喜悅.同埋,我仔係鍾意見人嘅小甜心嚟嘅.
一個家族最重要嘅係後續有人,傳宗接代係人類生存嘅天性,新生命誕生係家族裡面嘅大喜訊,百日宴事實上係一個新聞發佈會,係一個家庭裡面最重要嘅新聞發佈時刻.同時,一百日係媽媽產後復出見人嘅一次隆重時刻,係媽媽經歷過死過翻生嘅重生,身體恢復好,係好值得慶祝嘅.
百日宴係一個有慶祝意義的宴會,我見過有媽媽朋友百日宴時完全無打扮過咁出嚟,個BB就好似公主咁隆重登場.當時個心痛咗一下.媽媽們,請你好好愛自己.將全副心機擺曬落仔女度,仔女係唔會開心.小朋友食「過度犧牲牌」嘅奶長大,即使小朋友長大成人,心裏面會有自卑同內疚.慶祝你自己死過翻生,慶祝你自己重獲新生吧,慶祝你喜獲來自上天嘅禮物吧.
百日宴雖然係慶祝,但我都係簡單搞,就咁印咗一塊掛畫,同埋造咗幾個人形攬枕(?!).靈感來源係,抱住我個仔係我感覺過最美好嘅事,所以我特別整咗幾個人形攬枕比大家一齊分享.我老公開頭話唔好,話宴會拎出嚟太古怪,但驚世嘅創作凡人又點會明白呢?喺我創作魂嘅推動下,我靜雞雞做咗出嚟,老公見到實物笑到碌係度,重自己攞嚟玩咗好耐...... 攬枕拎到去百日宴大成功,大家都同假寶寶玩得好開心!又可以傳少啲我個仔,又有我個仔比大家玩,多謝各位!飲多杯!
假寶寶:招呼唔到,飲多杯~
Photo Credit: Wendy Wong


text:
菠蘿山?青山?香港峽谷?有人話其實峽谷位置唔係屬於菠蘿山,我亦冇去認真查清楚,不過大部人都當菠蘿山就係呢個峽谷,而且見到越黎越多人去朝聖,去睇下所謂既香港大峽谷,今日就同大家介紹下.
路線容易行而且所需時間亦都好短,我行過2條唔同路線,其實2條都差唔多,睇自己個人需求.最大眾化既路線就係係屯門良景村基良小學後面沿石屎路上,雖然係普通石屎路但其實都幾斜.
行大約30-40分鐘(視乎速度),路況開始變平,就代表已經到良田坳了,向後望會見到青山發射站,再行多10分鐘左右就會見到一個好大既警告牌攔路.
唔洗一個鐘就到左峽谷位,係香港見到呢種景色都算幾特別.
影完相繼續向前行,過左石屎路後沿路都係沙石路,慢慢降落,行20分鐘左右已經落到去,會見到一個軍事禁區既牌,之後轉入石屎路向左行.
又係大約行20-30分鐘左右,就去到下白泥,撞岩時間可以睇埋日落先走,沿馬路繼續行返出去,去到白泥村村公所有村巴可以搭返出元朗.
路線2
至於另一條路線?其實係入到去下白泥,行去軍事禁區牌再行上去,然後沿路落返黎.邊條易行d?我覺得第2條易行d,只係交通唔方便,但起碼可以避左一開始良景去良田坳果段斜路,我上次想去影日落,7點幾先落山,行左5分鐘突然好多野飛上身,成面成身都係飛蟻,即刻跑落山,上到車發現自己成身同個袋都係半死既飛蟻,最後仲唔小心帶左幾隻返屋企添,自此發誓以後唔會再上菠蘿山.
(按:出發前請先評估自身體力,裝備,經驗及天氣.)
更多:
Fitz.hk Facebook專頁
[每個人心中有座山] 行極都未行完 大刀屻
[每個人心中有座山] 香港之巔大帽山
[行完食餐好] 5大海鮮團行山路線
[全港郊遊渡輪班次] 行山郊遊唔少得 (下)
Fitz Hiking 行山


text:
相信有唔少朋友對於要點樣測試合適自己嘅PACE有相當大嘅疑問,特別係啱啱接觸跑步運動嘅朋友,有一個準確嘅PACE能夠令訓練更加有效率,事半功倍, 因為之後長課,間歇跑,速度跑等等,都可以有一個PACE作為標準,要設計訓練課表嘅時候就更加容易.
1.用RPE衡量PACE
我哋之前有出過一編有關RPE測試運動強度嘅文章,如果你了解自己身體情況的話,用RPE檢測當前嘅強度,用RPE計算配速是否適合係相當有用嘅,一般RPE會分成1-10級,整體嚟講45分鐘長課保持喺5-6級就為之啱PACE.
2.長課PACE點測?
需要維持速度45分鐘以上嘅訓練都可以稱之為長課,一個長課最主要都係保持均速,身體有能力應付同時疲勞累積度低,要測量一個長課配速,除咗可以用RPE測試之外,仲可以用呼吸作為指標,如果全程都能夠用鼻呼吸,亦都可以視為長途啱自己嘅PACE.
3.測間歇跑PACE
間歇跑最好測試嘅方法仍然係觀察心跳率,不過如果無測量心跳率嘅儀器,不妨試下衝30秒最快PACE以及可以維持嘅速度,得出嘅數據會係單次最快間歇跑配速,之後就可以因應間歇組數,適量調低配速.
4.速度跑PACE
我哋知道速度跑其實界乎於長課同間歇跑之間,所以如果你有先做上面兩個測試,你大概能夠估計出合適你嘅速度跑配速,一般最理想嘅配速會落係兩者平均值再高試少嘅水平,所以都建議先做間歇跑同速度跑測試會比較好.


text:
陳志雲入咗商台做 CEO之後進行清洗行動,搵老友蘇施黃喺下個月主持新節目《大玩派》,接替林曉峰(阿 Lo)同車婉婉嘅《巴巴閉 Afternoon D》.雖然阿 Lo俾商台炒魷,但早年俾阿 Lo鬧爆嘅無綫,最近竟然搵阿 Lo重返娘家,真係塞翁失馬,焉知非福.
噚日阿 Lo同馮仁昭承認重返無綫,佢話:「好開心,其實呢個幾月蘊釀緊,不過自己冇講出嚟.」講到阿 Lo喺07年離開無綫之後曾經多次鬧爆 TVB,例如寸當年無綫總經理陳志雲搶藝員飯碗,又鬧過無綫裁員,對此阿 Lo話:「證明呢個世界係圓嘅,以前講過嘅嘢冇得收番,自己嗰陣係仔,好多嘢講到收唔到口,以後我會乖㗎啦,要安份守己,因為我要養家,屋企有三件,兩個仔同我太太(康子妮)!」
陳志雲(右)過檔商台後向林曉峰派大信封. 資料圖片
林曉峰話要養妻活兒,今後會盡力做好無綫嘅工作. 資料圖片
車婉婉同林曉峰噚日最後一日喺商台主持節目,婉婉話依依不捨. 微博圖片
拍崔建邦做主持
阿 Lo今次同無綫再簽藝員約,主要係做綜藝節目,下個月佢會先同崔建邦做《翡翠歌星紅白鬥》司儀,之後再同許亦妮,金剛同蕭正楠等主持新節目《玩轉三周半》,馮仁昭聽落都覺得發展唔錯.阿 Lo噚日最後一日同車婉婉主持商台節目,婉婉仲將自己同阿 Lo嘅合照放上微博,話好唔捨得.
本文鏈接:林曉峰重返無綫戒多口


text:
大家嘅YouTube帳戶總會Follow幾個YouTuber,返工搭車冇嘢做都係靠佢地嘅片過活.小編相信唔少人都有Follow熊仔頭,或者用「初代YouTuber」形容佢同好拍檔藍仔頭,以及一班熊女郎,應該冇咩人反對.當年用幽默方式剖析港男港女好有共鳴,幾年間足足吸咗56萬Subscribers,每條片Clickrate都廿幾萬起跳.究竟喺呢個超級搶眼頭套底下,熊仔頭喺現實又係一個點樣嘅人?
鏡頭前型男 私下係毒男?
2012年,果陣只有19歲嘅熊仔頭同老友藍仔頭成立FHProductionHK,拍短片講年青人心聲.「初初唔識拍片,驚拍出黎啲野唔好睇,怕瘀俾同學笑,咁就話不如笠住個頭套啦!」結果鬆馳熊呢個頭套深入民心,至今仍然繼續以頭套形象示人.YouTube入面熊仔頭搞笑幽默,完全唔怯場.不過熊仔頭形容自己私底下係一個毒到不能嘅毒男.「我拍片個陣時會chok聲,感覺上精神啲有中氣,但自己平時毒到連去M記拎茄汁都唔敢插隊,哈哈!」
‧鏡頭前嘅熊仔頭搞笑有趣,但背後其實都係一個唔敢拎茄汁嘅「毒L」.
爆笑Idea源自日常生活
之所以吸引咁多觀眾,就係因為主題圍繞生活日常,例如讀書,父母,時事等等.「我個IG有一句寫住:『I am surrounding the planet.』意思係我圍住個地球轉.大家想睇乜,咁我就去拍乜.」最令熊仔頭人氣急升必定係代表作《男人有話兒》系列,短片描述男女朋友相處,令唔少人(按:相信係男士為主,Right?)好有共鳴.本身佢地會上討論區搵下網民有咩趣事分享,但佢話之後根本唔駛再搵料.「之後嘅片都係真實故事演返出嚟,女人真係好可怕!」
既然睇得熊仔頭,又點少得一班「熊女郎」呢?佢地令影片生色不少之餘,亦引起(男)網民熱烈討論,當中最受歡迎必定係杜小喬,仲入選過幾屆「高登女神總選」.問到點先做到熊女郎,佢答咗一個字「靚」!「唔知點解靚女做戲特別好睇.我哋研究咗好耐,同一個角色比唔同人做,點解差咁遠?哦!原來純粹因為靚.」不過唔係靚女咪冇機會做熊女郎?答案係未必!「隨住觀眾想要另類口味,都會搵啲好肥或者性格趣怪,要夠極端先有戲劇效果,清一色靚女唔Work㗎啦.」熊仔頭覺得冇拍攝經驗嘅素人夠「出於污泥而不染」,能夠為觀眾帶來新鮮感,都係佢地Target嚟㗎.
‧熊仔頭認為Idea唔駛天馬行空,反而夠寫實夠日常先會多人睇.
‧杜小喬唔單止令熊仔頭嘅片更受歡迎,更令佢踏上藝人之路同高登女神.
Project「錢來就做」 顧客未必永遠是對的
熊仔頭形容自己「錢來就做」,但要喺成本之下攪盡腦汁,又想玩盡唔同主題,例如微電影《一天》,《我的小鬼兵》以及《我來自YouTube》,都未必人人接受.「拍咗多短嘅,又想試下拍長片,諗住多啲變化.初時大家都好鍾意,點知又有人話短好啲,應該keep住以前風格,咁我咪又拍返短.」大家可能同小編一樣,睇熊仔頭啲片都係講求直接,唔駛太有深度,最後帶出個「MK道理」,但近年風格變得愈來愈高深,出片量亦減少.「細個拍片為自high,講下MK嘢搞下笑就算.但如果片長十幾分鐘,就可以舖陳多啲,等觀眾自己去感受當中道理,咁先會俾大家有更深印象.」
隨住知名度增加,不少品牌都搵熊仔頭合作拍片.但商業同創作之間要點樣取得平衡?佢認為雖然「客戶永遠是對的」,但有唔少老闆已經願意放手,盡情俾佢地發揮.「同老闆講咁樣拍會好笑啲多人睇啲,可能我地夠多Reference,大多數都會認同.有啲客戶就好堅持自已個套,但我地會講太過hard sell唔好笑,反而會嚇走觀眾,最後佢地都會交返比我地去度橋.」熊仔頭坦言站係觀眾立場,當然唔希望太過商業化,所以盡力將影片拍到符合佢地風格,希望觀眾會欣賞同受落.其實佢地嘅成績表記係每條片點擊率同Comments,總有網民會在討論區批評,但熊仔頭一向都抱持開放態度,唔單止輕鬆面對,更樂於聽取各種意見.「當太多人鬧你個時,都會諗下係咪自己有錯呢?不如聽下人地講不斷改進.」喺呢個競爭激烈,花招百出嘅YouTuber時代,熊仔頭認為要成功,努力喺不二之法.「其實都係老土一句,面對競爭要不斷努力,盡量做好自己.」熊仔頭覺得做自己想做嘅事先係最重要,有熱誠先可以喺YouTube舞台上繼續發揮佢地嘅小宇宙.
● 熊仔頭好尊重網民批評,甚至反思係咪自己有錯,再俾空間自己改善.


text:
「全球」
過去十幾二十年,好多行業都會將業務全球化,將好多工作都外判俾其他公司同國家去處理.當然目的係控制成本同營運風險!不過因為今次嘅疫情令好多公司再一次研究全球化嘅利與弊.對於資訊科技相關嘅業務其實相對影響比較少,因為只要網絡仍然運作正常,基本上工作依然可以係屋企做.當然如果連網絡都受到影響嘅話,咁就真係乜都冇得做啦.
「轉型」
要有效營運一個業務係需要有後備方案,如果出現重大事故都可以繼續營運.所以好多時將業務輸送到其他國家做外包嘅時候,公司除咗會睇當地嘅人力資源同成本之外,亦都會注意政治同當地經濟嘅穩定性.當然過往好多公司因為節省成本而過度全球化,所以要重新本地化係需要時間.相信之後十年好多公司都會重新部署營運模式,務求平衡全球化同本地化嘅利與弊.
「本地」
究竟乜嘢係本地化?當然就係將生產力集中返去業務嘅原產地.只不過好多行業因為過份全球化,導致本地某啲行業式微,而好多地方嘅用途亦都改變咗.所以要重新本地化亦有一定嘅困難.就好似生產口罩為例,因為以往都係靠入口,基本上無辦法本地生產,就算有機器但係仲有布料.所以就算要本地生產,都要係其他國家搵到製造口罩嘅機器以及原材料.咁究竟有冇可能本地製造所有嘢?唔係唔得,只係到最後都係成本問題.


text:
踏入七月,北半球突變成大火爐,無論是日本,中國,香港甚至歐洲,都日日起碼三十幾度,部份地方更超過40度!如何降溫,大家各師各法,例如香港就鍾意用風扇,掛頸式冷氣機,日本就仲多降暑神器,平得嚟又實用,等小編介紹其中四款,如果你都想試,仲可以透過網購,將神器買番香港使用㗎.
1. Thanko噴霧縮骨遮
有留意掛頸冷氣機嘅朋友,都應該聽過Thanko呢個名,原來佢仲有好多消暑神器,例如呢款可以放入袋嘅噴霧縮骨遮.佢除咗可以擋陽光,擋UV等你冇咁熱,遮柄頂部仲有四個「噴霧位」,你抬起頭就會感受到灼熱嘅皮膚上面有涼爽霧氣.遮柄有個LED顯示位,長按3秒就會噴霧10秒,然後停5秒,跟住又噴10秒,如此循環5分鐘.遮柄底部有個位俾你入水,最多儲存45ml,廠商話水量足夠你重復3次噴霧,即係噴到15分鐘,冇晒水可以再入過.續航方面,你可以用USB替縮骨遮叉電,叉爆後就用到2.5個鐘,如果電量不足25%,遮柄LED會變成紅色.不過用到2.5個鐘,相信都夠你行街或者等車果時用嚟降吓溫.
售價: 5980日元
網店: 樂天市場
2. Thanko風扇太陽帽
上面講果把遮其實都幾貴,同廠呢頂內置小風扇嘅太陽帽就平啲,大約港紙220蚊(未計運費).呢頂帽遮光嘅地方,藏咗兩把細風扇,做到既幫你擋陽光又送到涼風俾你.放喺頭可以吹到條頸甚至背脊,亦可以掛頸咁風扇就向上吹,咁就可以消除面罩悶熱,或者眼鏡朦咗變番清.兩邊柄可以調整角度,而風力分為三級,小編冇親身試過,所以唔知弱,中,強有幾大分別,不過續航就有明顯分別,由5個鐘,3.5小時至2.5小時,叉爆電就要3小時,支援USB type C.風扇太陽帽係幫唔到你頭頂擋太陽,所以廠身都建議你先帶一頂正常嘅帽,然後再將風扇太陽帽放下邊,咁就會涼好多.
售價: 3980日元
網店: 樂天市場
3. Doshisha Otona便攜式刨冰機
下雨天總掛念從前,而大熱天就令小編諗起以前大大杯任斟嘅思樂冰!雖然都係雪涼咗嘅汽水,但咬落有冰嘅感覺又真係令人又涼爽啲,而家你有呢個Otona便攜式刨冰機,就隨時都歎到思樂冰啦!佢係用電芯操作,所以唔駛插住電線,方便你喺任何地方製作刨冰,例如你去海灘曬緊太陽,喺船P玩完水上活動,馬上飲到杯雞尾酒降一降溫.刨冰機底部有一粒花型掣,俾你一路刨一路左擰右擰調校冰絲嘅粗幼,唔駛刨之前斷估.刨冰機入口都幾大,大約放到6-7粒冰格製成嘅冰塊,每次刨一分鐘,不過廠方就冇講4粒AA電可以刨幾耐.隨機仲附送食譜,不妨參考吓點樣整到更多適合夏天食嘢餸啦.
售價: 3828日元
網店: 樂天市場
3. Bruno迷你流水麵機
最後要介紹出咗無幾耐嘅Bruno流水麵機.呢間廠商之前都出過流水麵機,不過大部好多,今次你可當係迷你版,適合兩個人用,如果你同另一半咁熱冇胃口,咪試吓食日本冷麵囉.佢都係用電芯操作,今次兩粒AA電就夠,不過都係冇講可以用幾耐,但小編估計,部機係設計嚟俾你地食住飯用,都應該唔會得一兩個鐘就要換電卦.麵嘅配料可以放喺機頂凹位,隔離係開關掣,減少被沾濕機會.睇住冷麵喺部機入邊轉嚟轉去,感覺都幾得意,小朋友仲可以玩住嚟食,相信胃口都會大增啦!
售價: 268港元
網店: 友和
金巴利臣
一得閒就會四圍八,搵平嘢,搵好嘢,就算花時間都係值得.


text:
小食
小食係一種口味上具有獨特風格嘢食總稱,可以作為正餐以外之間嘅零食,亦可以係早餐,宵夜嘅主要嘢食.世界各地都有當地特色嘅風味小食,鮮明特色往往亦係當地觀光行銷嘅重點,以及所有遊子對於家鄉思念嘅「主要對象」.小食價錢平,一般人都買得起.有啲學者更將小食作為一種文化嘅現象研究.
有啲小食講求製作時間短或者可以儲存比較長時間,隨時都可以食,唔使好似煮正餐咁蹝時間.有啲中式小食由於取材比較普遍,好快流行到其他地區;但有啲小食由於口味獨特或者只係用當地材料,只可以局限喺一個地區.現代由於人口流動大,材料運輸方便,好多原本局限喺一個地區嘅小食,迅速向各地擴散.著名小食就靠口耳相傳而同大眾文化緊密交纏,甚至可能成為當地代表嘅飲食.
但係,小食發展到而家,喺一啲地區已經有咗另一種意思.雖然一樣係講究採用當地新鮮嘅食材,但喺製作方法繁複,作工講究,比講究飽肚嘅正餐更為繁瑣,係追求利潤嘅餐廳未必會賣.呢種小食,已經係一種地道飲食文化,絕非只係喺三餐之間填飽個肚,追求醫餓肚嘅層次.
點解會有小食[編輯]
小食就地取材,通常能夠突出反映當地嘅物質同社會生活風貌;現代人食小食通常唔止為咗要食飽,而係因為貪食.遊客食小食除咗品嘗異地風味以外,重可以藉此了解當地風情.有啲人胃口細,或由於某啲疾病唔可以一次食太多嘢,三餐唔足以供應必要嘅營養,喺正餐以外需要以小食補充.
小食對生活嘅影響[編輯]
小食代表住人類文化生活嘅精緻化.隨住經濟發展,人類生活水平提高,食嘢喺日常生活中佔嘅比例越來越細,再加上工作緊張,啲人開始厭棄正餐青睐小食.因為小食唔使講究禮儀,隨時方便咁解決肚餓問題.但由於小食嘅營養唔全面,好容易得到,幾時要都得,好容易食得太多,所以小食可能亦係而家造成肥胖比較普遍嘅一種原因.


text:
帶著SP去旅行2022~西澳篇 Part 2
Monday, 14 November 2022 by spidey
Day 3 朝頭早天氣麻麻地,係附近望住條swan river,食個light breakfast就算喇 雖然light,但D seagull都虎視眈眈,見你一走就會沖曬過黎搵野食. 由於路程有D遠,無咩車直到跟住落黎會去果個動物園,所以就call uber~ 點知真係預到個uber爸爸,仲要係PHD,成程聽佢分享下kenya同wa既教育制度等等等等topic 轉眼就到左目的地 都幾多野睇,同埋最緊要好多動物你都係有得摸既,又可以餵佢地食野 呢樣真係同香港好唔同 而呢到D袋鼠主要有3款,我諗目測都有接近100隻?無fact check,但應該差唔多,D粒粒屎屙到周圍都係,真係夠晒raw 鍾意動物既人同埋一家大細都幾建議黎呢到. Day 4 唔知點解佢好想去ikea,呢邊就得1001間,都鬼死咁遠 😂😂😂 但又比佢搵到個rainbow bag,咁就買左幾個 好似佢話會送D比 fans?自己問佢喇呢D 當我地以為香港都應該有呀麻..朕就走去check一下 呀屌,原來好多地方都有,係香港無 🙃 anyway,食埋個肉丸,雪糕 咁就趁有陽光,出發去海邊lu~ 一落車就覺得唔對路,係陽光普照 但D風大到呢,吹到頭都甩🤓 放低D野就嗱嗱臨去海邊走走 果然,平地未放drone都應該5級風起跳🤣🤣🤣 強行放飛就係咁 所以都係真係欣賞下大自然,睇下人地玩下kiteboard,hea左個下晝,再慢慢行返返去酒店 呢間野就係一個叫”私家菠蘿”既地方,間隔麻麻地啦 貴在係海邊,呢間房型就唔係直對個海,但有個露台仔 一打開窗台到門!個view係靚既,再加上日落呢個時間,你係會諗起呢句歌詞 天色已漸沉,落日如雾灯 咁就要 扑得 深,深,深! 正當大家除晒衫之際,準備扑嘢果陣 屌呀...對面個屋主好chill地浸住個私人jacuzzi,再加杯啤酒.... 由於個距離都算係近,真係𩓥高個頭就見到果隻,所以我地都唔能夠太猖狂,當佢透明... 咁等下等下,男屋主都幾多男朋友,浸下又一個加入,浸下又一個加入.... 於是我地都唔L等喇 比佢地聽下D聲算喇~😂😂😂 至於大戰完之後就係返附近,食個柬埔寨野就算 呢間呢,麻麻 因為D野偏鹹,特別係條魚 所以野食今日就都無咩好介紹喇 Day


text:
北極熊
北極熊,又叫做白熊,係喺北極圈裏面土生土長嘅熊,亦係現存陸上最大型嘅食肉動物之一.佢係位於北極裏面食物鏈嘅最頂層.佢擁有極厚嘅脂肪同毛髮嚟保暖,外表雪白,喺雪地上係良好嘅保護色,但裏面皮膚其實係黑色嘅.而且佢可以喺陸上同海上捉嘢食,所以佢能夠喺北極呢種極嚴酷嘅氣候入面生存.
活動範圍[編輯]
北極熊係一種圍繞極地生存嘅動物,佢哋嘅活動範圍主要響北冰洋附近,而最南嘅可以喺有浮冰出沒嘅地方搵到佢哋(現時可以搵到佢哋最南方嘅係加拿大嘅詹姆士灣).而最北可以喺北緯88度發現佢哋,而且有證據指佢哋會橫越北極點.
佢哋嘅主要活動中心為︰
溫室效應導致北極冰川融化,開始危及佢哋嘅生存,有分析顯示佢哋可能會喺21世紀絕種.呢個趨勢可以由佢哋活動範圍嘅最南端一路向北遷移睇得出,而家啲人亦冇任何計劃將佢哋移居至其他適合佢哋生存嘅環境,好似南極洲.
體型同體重[編輯]
北極熊作為最大型嘅陸上食肉動物,佢擁有老虎兩倍嘅體積同獅子兩倍嘅重量,成年雄性北極熊大概重400至600公斤,最極端嘅甚至超過800公斤.成年嘅雌性北極熊嘅體積大概係雄性嘅一半,而重量就大概係200至300公斤.成年雄性北極熊大概高2.4至2.6米,而成年雌性北極熊就大概高1.9至2.1米.啱啱出世嘅北極熊大概只重600至700克.現存北極熊數量大概係16000至35000隻,其中大概60%活躍於加拿大.
亞種[編輯]
普遍認為北極熊冇仍然生存嘅亞種.事實上因為北極熊同棕熊可以交配出可以繁殖後代嘅雜種,所以亦可以將北極熊視為棕熊嘅亞種.
北極熊嘅種類數仍然係統計緊,IUCN/SSC Polar Bear Specialist Group(PBSG)呢個國際性研究及管理北極熊事務嘅科學團隊大概確認咗20種唔同嘅北極熊種類,而其他科學家就大約確認咗6種唔同嘅北極熊種類,但冇任何仍然生存嘅亞種︰
毛髮同皮膚[編輯]
北極熊嘅鼻同皮膚係黑色嘅,但係同毛嘅顏色好唔同.喺佢哋甩毛嗰陣,啲毛係白色,夏天嗰陣啲毛俾陽光氧化為黃色,有時重會顯示到綠色.佢哋啲毛嘅作用係為咗提供極佳嘅保護色同禦寒能力.好多人幻想啲北極熊打獵嗰陣會冚住黑色嘅鼻,驚俾獵物發現,但係到目前為止仍然未有科學家觀察到.不過,佢哋瞓覺嗰陣會冚住口同鼻,可能係為咗禦寒.腳掌嘅毛變得僵硬,亦係為咗防止身體熱量流失.
同其他喺北極生活嘅動物唔同,北極熊永遠唔會喺夏天甩外皮令身體變得較為陰暗.佢啲毛係透明同無上色嘅(就好似雲裏面嘅一滴水點).啲毛之所以顯示係白色而唔係透明就好似當水點匯聚成雲後,雲都唔係透明呢個道理一樣.啲毛吸收咗紫外光,因此並唔會傳送光同熱到皮膚.但係,啲毛反而令佢哋會喺10 °C(50 °F)以上嘅地方變得過熱,亦因為咁,佢哋並唔可以喺紅外線下生存.
2005年7月,少數喺波菲特動物園嘅北極熊,外表因為藻類喺毛管上生長而變成綠色,而芝加哥當年嘅氣候極之悶熱.但係動物園嗰邊並無採任何行動,因為過去嘅經驗係藻類嘅生長對北極熊並無負面影響.動物園職員認為畀北極熊曝露喺氯氣或漂白劑之下對佢造成嘅傷害重大.2004年2月,兩隻喺新加坡動物園嘅北極熊外表亦因為咁變咗綠色.動物園發言人指咁係因為新加坡悶熱嘅天氣令藻類容易生長.受影響嘅北極熊俾過氧化氫沖洗後就回復返原來嘅顏色.呢種情況喺1979年夏天聖地牙哥動物園亦出現過,但嗰次係用鹽水來幫受影響嘅北極熊治療.
習性同嘢食[編輯]
北極熊係熊科之中最鍾意食肉嘅動物,亦係同類動物之中最鍾意食魚嘅.佢哋主要食海豹,尤其係環斑海豹,不過佢哋亦會食任何能夠俾佢獵殺嘅動物,好似貝類,蟹,甚至白鯨.
北極熊游水好掂,佢哋通常可以喺離大陸幾里嘅地方出沒.咁可能係佢哋開始進化到喺海捕捉獵物嘅訊號,但最近有證據顯示出咁係因為溫室效造成冰川融化而令佢哋焗住噉做.佢哋喺陸上獵食嘅效率亦好高,咁係因為佢哋奔走速度奇高,甚至跑得快過人.
作為食好多魚嘅食肉動物,北極熊消化咗大量維他命A,並儲喺個肝度,以前人類經常因為唔知情而食咗北極熊嘅肝而導致中毒.雖然成日食好多肉,但佢哋亦會食腐肉,例如擱淺嘅鯨魚,此外亦會食蔬菜類,主要係生長喺晚夏嘅漿果同樹根.喺可預見嘅未來,佢哋亦有可能會發展出進食食物殘渣嘅能力,因為喺加拿大曼尼托巴·邱吉爾附近經常有北極熊翻倒垃圾筒揾嘢食,甚至有人見過佢哋食潤滑劑同埋車用潤滑油.
因為喺北極嘅水抑係就被冰封,抑係就太多鹽而唔適宜飲用.佢哋主要液體來源係獵物嘅血.然而,如果北極熊長時間唔夠嘢食,佢哋嘅新陳代謝會移向冬眠狀態,因為北極熊能夠有效咁由皮下脂肪提取能量同水,佢啲血亦可以容忍較高濃度嘅尿素,尿酸同埋肌酸酐,大部份動物如果係咁一早已經死咗.北極熊唔同其他熊,佢哋並唔會冬眠,因為佢哋已經適應咗寒冷天氣.
北極熊唔識捕食嘅包括海象同埋成年鯨魚:成年鯨魚體形太大,北極熊捉唔到;海象嘅長角連北極霸王北極熊都驚,海象有時重會攻擊北極熊.
繁殖[編輯]
北極熊喺春天交配,雄性同埋雌性北極熊會短暫配對,目的只係為咗傳宗接代而唔係永久結合.雌性北極熊嘅懷孕期係240日,北極熊BB通常會喺早冬出世.北極熊一胎通常會有2隻,有啲一胎會有3隻,最高紀錄係一胎4隻.同其他熊屬嘅熊相似,啱啱出世嘅北極熊好細隻,大概長30厘米重700克,兼且佢哋出世嗰陣係無人幫手同埋合埋對眼.佢哋去到大概1個月大對眼至會打開,個半月大就識行,4至5個月大會斷奶.佢哋會同阿媽一齊打獵至10個月大.3至4歲就可以傳宗接代.成年北極熊可以活到30歲.北極熊唔會主動冬眠,而雌性北極熊唔會喺仔女重細嗰陣離開佢住嘅窿,佢哋會留喺個窿度以轉換佢體內儲存嘅皮下脂肪嚟分泌乳液餵BB同埋為自己提供所需營養.
種類進化史[編輯]
人類認為浣熊類動物同熊類已經喺地球上生活咗3000萬年咁耐,而大概1300萬年前,眼鏡熊由其他熊類動物分離出來.而喺大概600萬年前,熊類大約分6種.而棕熊同埋北極熊就係喺大概200萬年前由同一祖先分離出嚟嘅兩個唔同種類,但佢哋會互相交配孕育出其他雜種.北極熊大概喺1萬至2萬年前至冇咗棕熊有嘅臼齒.
文化同埋娛樂[編輯]
北極熊因為佢哋獨特嘅白色毛髮及繁殖地引嚟爭議及聞名.好多公司好似可口可樂及克隆代克用北極熊做商標,此外,電視劇Lost經常播放北極熊喺小島上活動嘅情況,雖然好多人相信佢哋喺節目出現同The Dharma Initiative有關.內瓦納公司,一間為兒童製作卡通片嘅製片公司,正係以北極熊作為佢哋嘅製作商標.
保育狀況[編輯]
文獻記錄最早飼養北極熊嘅年份大約係公元前3世紀,托勒密二世可能喺埃及養過人類史上第一隻北極熊.美國第一隻北極熊係喺1859年被送到費城動物園,而德國亦喺1888年從馬戲團中得到.香港海洋公園發展藍圖其中一個項目亦係養北極熊.
相[編輯]
喺距離北極點280里嘅地方,三隻北極熊發現咗艘潛艇USS Honolulu
兩隻北極熊響加拿大曼尼托巴·邱吉爾附近爭吵嘅情景
喺斯瓦爾巴嘅北極熊嘅痕跡
睇埋[編輯]
拎[編輯]
- ↑ Schliebe et al (2006). Ursus maritimus. 2006 IUCN Red List of Threatened Species. IUCN 2006. Retrieved on 09 May 2006. Database entry includes a lengthy justification of why this species is listed as vulnerable.


text:
九十年代TVB經典處境喜劇《卡拉屋企》,最近喺翡翠臺深宵時段重播,呢套喺1991年首播嘅經典劇集,係唔少香港人嘅集體回憶.
較早前劇集一眾演員包括吳鎮宇,楚原先,鄭敬基,黎海珊等人齊齊為「肥媽」盧宛茵慶祝66歲生日,雖然當年有份演出嘅李婉華未有出席,但信觀眾對佢都印象深刻.
當年仲就讀演藝學院嘅時候,李婉華就畀TVB監制鄒世孝發掘,喺實況劇《天台的月光》中擔任女主角,飾演一個喺外國返香港嘅留學生,佢憑藉亮眼嘅外型同出色嘅表現成功獲得關注,更加簽約TVB開始演藝生涯.
雖然李婉華喺TVB得短短5年時間,但一直工作不斷,主演嘅劇集都大受歡迎,當中《公私三文治》同《卡拉屋企》最為人熟悉.
李婉華更與拍檔吳鎮宇日久生情,喺1989年相戀,可惜兩人拍拖八年,最後分手收科.
之後李婉華喺拍攝亞視劇集《馬永貞》,戀上拍檔何家勁,但仲係未能開花結果.
2001年李婉華與加拿大籍股票經紀李守正拍拖,于2003年喺加拿大拉埋天窗,之後淡出演藝圈,喺溫哥華定居,并育有一個女同一對孖仔.
李婉華誕下大女後,喺加拿大中文電臺開咪做節目主持,身為美魔女嘅李婉華,舊年去墨西哥旅行嘅時候,仲換上多套泳衣,大展Fit爆身形,好錫士!
由當家花旦到相夫教子,李婉華嘅人生越過越精彩,但以家為重嘅佢暫唔考慮復出,觀眾而家可以再喺《卡拉屋企》中回味佢嘅演出,相信都係一大樂事.
Like MisshkNews Facebook!不出门也能知天下事~


text:
乳牛
簡介[編輯]
一般未曾生育嘅母牛唔會產牛奶,更加唔會長時間產出人類借以飲用嘅鮮奶,母牛只有喺生產咗幼牛後先會產奶.一般一隻母牛應該喺兩歲時生第一隻幼牛,隨後約每年生一隻幼牛.有時兩隻幼牛之間嘅間隔亦會長一啲,不過咁對產奶唔好.
今日大多數母牛係通過人工授精嘅方法受精嘅,優點係農民唔使養公牛,而且能夠保證生產出來嘅小牛品質良好.對此呢個方法有興趣嘅農民亦可以學習繁殖技術.此外人工授精時傳播傳染病嘅可能性比自然授精機會細.
時間[編輯]
為咗令乳牛嘅乳房獲得必要嘅休息,乳牛喺生小牛60日前就唔會再被擠奶.喺呢段期間內乳房中嘅分泌組織獲得再生.此外假如本來乳房被感染嘅話亦可以獲得治療.受感染嘅乳房會影響奶嘅質量.喺現代化嘅產奶企業,小牛一生下就同母牛分離.一開始幾日佢重獲得母親嘅牛初乳,呢些初乳中含有重要嘅預防疾病嘅抗體.此後小牛獲得代替飼料.公小牛一般被賣到肉牛農場,母小牛就盡快獲得含高脂肪嘅飼料來促進佢瘤胃嘅發育,令到佢盡快成為一隻乳牛.
乳牛嘅懷孕期為280日.小牛出世後就開始重新產奶.喺一開始嘅六個星期中奶量不斷提高,一直到每日25至60升,然後不斷下降,直到下一隻小牛出世.
產量[編輯]
一隻乳牛每年可以產至1.8萬升奶(極少數以上),隨地區同種類嘅唔同牛嘅產奶量唔同.產量越高嘅牛亦越難養.一隻每日產50升嘅牛嘅新陳代謝能量同一個馬拉松長跑運動員運動時一樣高.假如佢唔能夠獲得適量嘅飼料嘅話就會病,生產時間亦會降低.
除奶量外,奶嘅脂肪同蛋白質含量亦非常重要,係決定奶嘅價格嘅重要因素.對於兩用牛(例如西門塔爾牛)來講,產奶能力同和肉用能力都非常重要.
所謂嘅「高產量乳牛」嘅產奶期喺四至五年之間.最主要嘅縮短產奶期嘅原因有不當嘅飼養環境同埋由唔優質嘅擠奶機造成嘅乳房嘅慢性發炎.高產量乳牛嘅產子率亦比較低,過一段時間後佢哋完全不育.
品質辨別[編輯]
總括來講生奶中含嘅細菌同體細胞應該盡量少.生奶中含細菌多一般代表擠奶機唔乾淨,或者存放時冷卻有問題.生奶中含體細胞多就即係乳房有病.呢啲體細胞係免疫細胞,就好似人類嘅白血球,佢哋會喺乳房有急性或者慢性發炎時進入奶.乳房發炎嘅原因好多.飼養環境唔乾淨,擠奶時唔乾淨,擠奶擠唔好,產奶時間過長,傳染病,飼料不良,遺傳因素都可能影響乳房衛生同生奶嘅質量.乳牛嘅乳房大一般唔代表佢嘅產奶量高,而係佢結締組織虛弱.而一隻乳牛每日進食同反芻時約咀嚼三萬次,並產生90升口水.


text:
Kitty 同 Daniel 共用同一條頸巾,幾咁溫馨!睇下 Kitty 個樣幾冧,而 Daniel 紅粉緋緋嘅臉頰,唔知係因為天氣太凍乾燥所致,定係怕醜所以臉紅呢?
情人節特別版連個盒都寧舍 fancy 過人,有好多個心心圖案呀...
一對主角出場!四四正正咁擺喺度,感覺上好似日本嘅結婚公仔呀!對我嚟講,如果 Daniel 同 Kitty 換上 Pekkle 同 Ruby 就 perfect 喇!
情人節特別版公仔大特寫 - Hello Kitty
情人節特別版公仔大特寫 - Dear Daniel
原本以為六個特別版加埋一齊,係可以組成一架列車,實物到手後,先發覺原來係唔可以嫁!『高炒』之下,就可以知道點解會咁,其實係因為當你將兩個情人節特別版公仔拼埋之後,就會出現一支箭貫穿兩個心嘅圖案,勁 sweet 囉!試問喺心連心嘅情況之下,仲點可能容納到第三者呢?
Hello Kitty 即係 Hello Kitty,不愧為 Sanrio 嘅大家姐,龍頭地位果然係冇人可替代!照我估計,應該未到中午時份,全線 7-11 已經換罄!相信呢款特別版有好多人都換唔到.唔知係唔係有好多 7-11 店,內部已經一早 hold 住咗 d 貨呢?不過聽到 7-11 嘅店員講,今次情人節特別版只係番咗兩箱,比之前兩次特別版嘅數量為少,所以好快就換哂!呢 d 唔知係唔係 7-11 嘅市場策略,想掀起一個換購熱潮呢?
不過唔知 7-11 又有冇細心唸過,喺長假期當中,一個好應該可以舒舒服服,冚被大覺瞓嘅早上,好多人選擇寧願犧牲休息時間,一大清早就爬起身去排隊換公仔,可惜最後都係換唔到嘅話,佢地係會有幾咁失落呢?喺新年呢個高高興興嘅日子,為乜要搞到人地狼狼狽狽,東撲西撲,大費周章之後,結果都係換唔到公仔,令到大家都怨聲載道,失望而回呢?呢個情況,又係唔係 7-11 預期想見到嘅呢?喺鋪天蓋地嘅投訴聲之中,佢地呢個銷售安排,究竟仲算唔算係成功呢?希望 7-11 嘅市場部職員,會好好檢討一下啦!


text:
我本身對異性好好奇,所以有睇開AV/YouTube一啲取悅男仔嘅教學,所以對異性身體都有少少了解
件事就係咁嘅
琴日第一日同男朋友玉帛相見
一開頭我見到 佢未勃起嘅時候,龜頭係俾包皮覆蓋住
咁之後我開始tease佢啦,原來我細細力拉,就算佢未勃起,包皮都可以褪到落冠狀溝
咁佢慢慢開始勃起,到完全勃起之後,我就諗住用手令佢舒服下先
我覺得真係幾得意,因為就算我將包皮拉返上去,但因為佢陰莖體積變大咗,所以呢個時候包皮唔會再完全覆蓋龜頭,而且仲會因為龜頭膨脹咗而導致包皮會自動褪返落龜頭下面
咁拉高之後我好自然就拉低佢啦,stroking嘛,但拉到一個位,feel到有阻力,應該係繫帶,我驚再拉落去會整痛佢/令佢受傷,所以停咗
咁樣算唔算包皮長?
衛生情況冇問題,冇包皮垢 冇異味
只係唔平滑,即係呢個 Ridged band - Wikipedia
咁嘅話有冇需要叫佢睇醫生 由醫生判斷使唔使割包皮
唔該晒
Hello 明白你擔心你男朋友可能包皮過長,有包莖嘅問題.
但憑你嘅描述,你男朋友都唔使專登去割包皮嘅.本身包皮係可以保護龜頭,避免磨擦,減少細菌接觸尿道口,所以並唔係要包皮24小時完全無法覆蓋龜頭先叫正常,相反咁樣其實係包皮過短,都係另一個問題.其實只要可以上下移動,露出龜頭嘅話,其實都唔算係有包莖問題,唔使專登睇醫生割包皮.
一般嚟講,如果包皮過長或者過緊,就會導致難以露出龜頭,咁龜頭就會比較難清洗,容易會藏污納垢,有機會導致龜頭炎.而憑你描述,你男朋友嘅包皮本身已經可以褪到落冠狀溝,而且唔會覆蓋龜頭,另外又冇衛生問題,冇包皮垢冇異味,咁其實都唔需要擔心有咩問題,唔使刻意去割包皮都得.
最後都提醒返,男性勃起之後,露出龜頭係非常正常嘅事,所以都唔好太過刻意要拉低佢,因為都可能會整親或者造成痛楚.
呢到都可以比張圖你睇下,分辨返唔同嘅包皮:
陰莖真係神奇,如果兩個情況同時存在係咪都正常?
即係有時就包皮過長,有時就正常,但可以透過自己用手拉上拉落嚟調節
唔會出現包皮嵌頓
其實正常男性冇勃起嘅時候,包皮係會包住龜頭,防止細菌進入,可以起到一個保護嘅作用.而當陰莖完全勃起嘅時候,就會露出龜頭.除非完全勃起都露唔到龜頭,如果唔係都唔算包皮過長.所以你男朋友嘅情況應該係正常嘅,冇割包皮嘅需要.


text:
「同枱食飯,各自修行.」
我班主任好鐘意呢句說話,間唔中就會對住我哋講.因為我哋中學唔俾我哋出街食飯(因為我讀將軍澳半山名校),日日放飯就同幾個 Friends 坐係 Canteen 到食飯.我哋幾個都諗住讀唔同嘅系,但係都會吹下水:學業,愛情,老師,同學,無話不談.當時嘅我會覺得,既然學習係自己嘅事,我同班 Friends 嘅目標又唔同,咁睇落「同枱食飯,各自修行」呢句,唔錯得去邊.
但係大個咗先發覺,可以「同枱食飯」係有幾珍貴.
大個咗先發現,可以同班 Friends 訴下苦,可以係 Canteen 暢所欲言,一時講下邊個同邊個拍拖,邊個邊個教書好悶,邊個邊個阻住地球轉.雖然都係講笑咁講笑,大家都會呢到講呢到散,但係正正係呢啲唔經修飾嘅交談,令到我嘅中學生涯,添加咗唔少顏色.
大學畢業之後,回想翻中學嘅事,第一件事唔係自己為 DSE 有幾拼命,亦唔係自己嘅成績.反而係有幾多個晏晝同班兄弟一齊食飯,又有幾多個放學同班兄弟一齊匿埋係 DT 室嘅材料房吹住水.係,我哋嘅想讀嘅系唔同,但係呢班戰友係 DSE 途中俾咗唔少嘅鼓勵我.
大概我哋算係「同枱食飯,互相扶持」掛?
同你嘅戰友講一聲「加油」啦!HKDSE 呢一場仗,唔需要一個人打.


text:
The Cantonese podcast for fans of linguistics, language lovers and Cantonese learners alike. Our first episode discusses 7 common language-related myths, such as the status of Cantonese and Mandarin, the oldest and hardest languages, language families, etc.
Show notes and links available on the Cantonese page. Transcript below.
This podcast is also available on YouTube. Don’t forget to subscribe!
[Intro]
苗:一個好簡單嘅例子啦,我諗緊例子,其實.
以:先斬後奏啊呢啲叫.
苗:等陣先,再嚟過……唔准笑!
[jingle]
00:20
苗:OK,um,其實呢就啱啱做podcast都唔係好知點樣開始,所以我哋……我諗都係單刀直入啦直接.
以:係啦係啦,好,大家好啊,我係以色列啊.
苗:我係三苗.
以:係嘞.我哋呢個podcast呢就叫〈絮言.狂想〉啦,其實呢就係想主要講下啲語言嘅topic啦,因為覺得好似香港唔係好多人討論呢樣嘢.
苗:係啊.香港都有好多podcast啦,但係主要呢都係啲政治向多啲嘅podcast啦係啊.噉但係學術嘅都有嘅,但係好似語言學就少啲.有好多電台節目都係講學……譬如學英文啊等等嘅話題啦,但係都係比較少真係linguistics向嘅podcast,噉我哋就想開拓呢個市場啊所謂.噉就……所以就做咗呢個podcast出嚟.
以:咁坦白嘅?
苗:係啊.
以:都……都冇錯嘅,係啊.
苗:平時自己聽好多英文嘅語言podcast,噉想廣東話都有多啲啦,係喇.噉今日我哋嘅題目呢就係「香港人七大語言迷思」,係嘞.香港人呢,就……其實所有嘅人呢,都對語言有好多嘅誤解啦,噉呢,香港人都有唔少比較specific嘅迷思嘅.
以:我覺得語言呢樣嘢係特別容易發生迷思嘅嘢,因為語言係個個都會接觸到嘅嘢啦,又日……常生活都會發生啦,去使用啦,但係就好少人就真係去仔細諗一啲語言嘅問題啦,所以好容易就會諗錯咗,或者有啲約定俗成嘅理解啊,其實就唔係好符合呢一個現實啊或者語言學嘅.
02:06
苗:好,噉我哋就由第一個開始先啦.噉呢一個呢係比較多香港人都會有嘅一個誤解啦,就係廣東話係古語雅言或者普通話係滿語呢一個概念.噉呢兩個都係比較相似,所以我哋group埋一齊講.噉誒首先呢要拆解下廣東話,普通話嗰個關係啦,同埋古語啊雅言啊滿語呢啲……呢啲係乜嘢嚟㗎呢?滿語其實真係乜嘢呢?噉我哋首先講下廣東話先啦.
噉廣東話係我哋嘅母語.噉最近都有好多一啲保護廣東話嘅運動啊,去捍衛廣東話嘅地位啊,等等嘅運動啦.噉其中一個啲人呢嘗試去抬高廣東話嘅方法就係話,哦,廣東話幾千年前呢秦朝啲人就講㗎喇,噉嗰陣時呢就叫做雅言,噉樣.即係呢一啲等等嘅嘢.相信大家都聽過唐詩係由廣東話寫成呢一個噉樣嘅講法啦,噉但係其實實際上係點㗎呢?
噉其實事實上呢廣東話呢,甚至所有語言呢,都係一樣幾時都會變化嘅一樣嘢嚟嘅,一樣everchanging嘅嘢嚟嘅,噉呢個時候嘅廣東話同十年前嘅廣東話其實可能已經好唔同㗎喇.雖然你一定會聽得明啦,噉但係有好多細微嘅嘢,譬如某一啲詞彙啊,甚至乎某一啲語法嘅結構啊都可能會唔同.噉而家講緊幾千年前,可能秦朝啊漢朝唐朝呢啲咁長時間之前嘅嘢呢,噉廣東話一定係唔存在嘅.即係我哋……起碼我哋而家認知嘅廣東話呢,呢一樣嘢係唔存在嘅.
以:係嘞.之所以點解咁多人覺得廣東話係喺咁耐之前都已經講緊呢,其實主要係睇返呢個詩詞啊裡面押韻嗰方面啦,就發現呢原來嗰啲詩用廣東話讀出嚟呢係押韻好多嘅,或者可能係make sense啲啊,噉樣.噉點解會係噉呢?
苗:噉就係因為廣東話同而家唔少嘅現代漢語呢,都係嚟自中古漢語嘅.噉中古漢語係乜嘢呢?就係大嘅係唐朝隋朝嗰陣時嘅漢語啦,由中古漢語去到廣東話呢之間呢係保留咗好多一啲入聲嘅韻尾啦,或者m呢個韻尾,噉普通話係冇嘅.因為我哋通常會將廣東話同普通話比較啦,噉樣嘅時候呢就會見到,哦,普通話冇晒啲入聲,又冇晒啲m音,噉就所以呢,廣東話讀,咦,我見全部都押韻喎,噉一定以前嗰啲詩呢係用廣東話寫㗎喇噉樣.噉呢個就係犯咗一個毛病啦,就係覺得語言係一啲永遠都唔會變嘅嘢啦,或者語言嘅label係永遠都係喺度嘅.噉其實廣東話呢個概念可能都係近呢幾百年先至產生嘅.係因為廣東話開始由中古漢語分化出嚟,再去mix唔同嘅本土嘅民族啦,噉再慢慢發展而成嘅.
大家可以參考一個著名嘅反例,就係〈憫農〉呢首詩,李紳嘅〈憫農〉.就係呢個「鋤禾日當午,汗滴禾下土」嗰一首詩.噉呢如果你認真分析一下嘅話呢,你就會發覺廣東話讀呢首詩係完全唔押韻嘅,但係呢用普通話讀呢就全部押韻嘅,都係押u嗰個韻嘅.呢個係點解呢?就係因為廣東話同普通話呢本身都係嚟自中古漢語啦,噉係中古漢語讀呢一首詩呢就全部都押韻嘅,都係o嘅韻尾,係喇.噉有個好好嘅YouTuber啦,叫做Biopolyhedron,可以YouTube上面搵嘅,我哋擺喺show notes裡面.佢呢一條片就係擬構咗呢個中古漢語嘅讀音啦,噉佢仲有好多其他詩呢都係有呢一啲噉樣嘅擬構.噉呢一啲呢係根據語言學家好多嘅分析啦好多比較現代嘅語言啊,參考古籍啊噉樣嘅方法呢再去擬構出嚟嘅.噉大家會聽到呢中古漢語其實有啲地方好似廣東話但係其實又好多地方都唔同嘅.噉正正就係語言係會慢慢隨住時間演變㗎啦,噉所以比較正確嘅講法呢就係呢啲唐朝嘅詩呢,就係用中古漢語寫成嘅.噉當然中古漢語都有分唔同嘅時期啦,噉就係當然係用返佢本身嗰個年代嘅語言寫成嘅,噉都好合理嘅.噉所以呢,廣東話係古語雅言呢樣嘢呢,唔係一個有證據證明嘅嘢喇.
噉我就覺得呢,要愛護廣東話,要保護廣東話呢其實就唔需要用呢啲噉樣嘅原因嘅.大家只要覺得佢係我哋嘅母語,噉其實已經足夠㗎喇.即係佢係我哋而家每日都用緊嘅語言啦,我哋同朋友啊屋企人啊都會用嘅嘢,噉我哋對呢一個語言係有感情嘅.噉呢一樣對於母語嘅自豪就其實就已經足夠㗎,就,我哋就唔需要去一啲……用一啲外在嘅證據.
以:唔需要去到污名化.
苗:係喇唔需要去到話,啊,廣東話就正,噉你普通話呢就唔係嘅全部唔押韻噉所以就唔啱喇.呢一啲就我覺得唔係一樣好……第一佢錯啦,噉,第二就係唔需要resort to 呢啲噉樣嘅原因囉.
以:係啊冇錯啊.噉其實好多人呢成日就鍾意話,哦,普通話呢受到北方外來民族嘅影響啦,所以其實係一個被扭曲咗,即係唔係原汁原味嘅中文嚟嘅.所以就佢係一個比較次等嘅中文嘅類別啦,甚至有人話係滿語喎.
苗:胡語啊或者.
以:咩話?胡語,係啊胡語啊.噉同時間其實係兩個謬誤嚟嘅,因為一嚟啦,啱啱阿三苗講呢就係語言嘅發展其實會去唔同嘅方向,噉廣東話保留咗中古漢語某一啲嘅特點,之後可能普通話保留咗其他嘅特點啊,其他嘅韻啊,所以其實係開叉噉樣囉,而唔係一個就保留晒所有中古漢語,然後另一個呢就係畀胡語去到影響咗變成一個好差好核突嘅中文噉樣.
唔單止係講胡語呢,即係有啲人仲會話係滿語添.就好specific噉講.噉呢個就更加有問題囉我覺得,因為……因為滿語係真係一個存在嘅……而家仲存在嘅語言嚟?嘛,噉而係一個同中文完全冇挐掕嘅語言嚟嘅.
苗:係.有一個講法呢就係去support點解啲人話普通話係滿語嘅就係因為普通話或者官話啦叫做,佢英文叫Mandarin,噉有啲人就話哦Mandarin就係嚟自呢個滿大人mǎn dà rén唔知點樣啦,係啊Mandarin.
以:Marvel嚟㗎.
苗:噉其實呢個字本身就唔關事嘅同呢樣嘢,係呢個叫做folk etymology,以訛傳訛出嚟嘅.
以:民間嘅……
苗:民間科學家呢就……係嘞,實際上呢Mandarin呢個字呢係葡文嚟嘅, mandarim,噉就係官員噉解,噉所以點解叫官話喇.噉其實純粹係一個翻譯囉,純粹係一個葡文嘅字.就同滿……滿人啊,滿大人啊呢啲噉嘅嘢係冇關係嘅.
以:噉因為英文裡面一般我哋都講Mandarin啦,啊或者Mandarin Chinese,啦所以我個人就鍾意會將佢叫返官話,好似match返多啲.
苗:係啊因為普通話係一個標準嚟?嘛,係講緊其實現代標準漢語就叫普通話,噉但係官話有好多其他唔係普通話嘅官話?嘛,嗰啲咩西南官話啊,銀蘭(蘭銀)官話啊呢一啲都係官話嚟?嘛,就係包喺Mandarin呢一個……呢一個umbrella底下.
以:係喇所以其實你睇返呢個漢語嘅語族啦,其實即係一個語言嘅一個大家族啦,噉有幾個大分支啦,官話係一個分支,其實佢下面呢仲有好多唔同嘅方言啦,噉其中一個呢就係嗰個所謂嘅標準漢語喇,噉然之後廣東話就係另一個分支啦,噉其實佢哋係好似親戚噉樣係有關係嘅,但係就唔係從屬啊,亦都唔係邊個分裂出嚟嘅關係.噉至於滿語啊,其他周邊嗰啲所謂胡族嘅語言啦,噉其實可能因為地區嘅關係啦,可能啲聲上面……可能啦,就會有啲影響啊,但係講到尾佢哋真係唔係漢語族嘅一分子啦,所以佢哋就唔會參咗隻腳入嚟噉樣嘅,係.
The rest of the transcript is available to Patreon members.


text:
「驚安之殿堂」香港開幕,大家做一個聰明靚仔靚女,就唔好傻更更走去買一啲普通平價日本店,AEON,SaSa,銅鑼灣水貨店都買得到嘅嘢!如果只係貪平嗰十蚊八蚊 ,實在唔需要排隊去尖沙咀!
話到明「驚安之殿堂」香港TST攻略,梗係唔止好似普通市民咁樣,求其買平少少就覺得任務完成啦,我哋梗係要為大家爭取最好!搜刮最多最靚最特別嘅藥妝產品比大家!同大家教學一下,如何平買高質貨,避免低價低質陷阱.
(自費評論,沒有收到任何免費試用)
香港「驚安之殿堂」美人限定攻略
市面上有關「驚安之殿堂」香港嘅報道,大部份都係主力比一啲普通家庭主婦,普通市民,所以佢哋嘅重點,都係包括邊度買家庭用品平少少,零食平少少,咁話到明我哋個網係靚仔靚女限定教學,我哋嘅眼界,重點,戰略,就梗係唔會同普通師奶,大叔一般見識啦,係咪?
如果你未聽過,首先講解一下「驚安之殿堂」係乜嘢嚟.「驚安之殿堂」其實佢係一間類似AEON,一田嘅平價散貨場,所賣嘅產品包括零食,護膚品,化妝品,個人護理,小家電,飯盒,日本料理……其實,好似一般嘅日本百貨公司,不過價錢更加平!
裏面嘅貨品,多數都係以日本品牌為主,當然,好多裏面嘅日本品牌都係世界其他地方做啦,包括台灣,韓國,中國等等
如果大家想知道價錢有幾平,其實佢一般嘅價錢會比香港嘅藥妝店平10至15%左右.
可能大家唔覺得好大分別,但係因為香港嘅藥妝店,護膚品店其實都已經競爭相當激烈,本身都唔係特別貴,所以個價錢方面真係mark得好抵,面膜,精華,化妝品平過一般嘅網上水貨店.
我成日同大家講,做個聰明靚仔靚女,視野要夠廣闊,眼角要夠高!
如果淨係諗住慳十幾廿蚊,其實車錢,時間一定蝕!因為而家「驚安之殿堂」香港仍然相當受歡迎,排隊起碼排一個鐘!冇理由為咗$10,烈日當空排一個鐘,係咪?
為咗令大家買得安心,買得最高性價比嘅嘢,亦都令到大家避免買中伏雷品,因為貪便宜買到一啲低質素,冇用嘅成份低劣產品,今次我就先同大家講解,究竟「驚安之殿堂」香港有乜嘢做值得買,乜嘢係雷品要避開.
介紹香港「驚安之殿堂」,就要同大家講下有乜嘢係一定要買.
必買推薦:隱形眼鏡,大眼Con,美瞳
相比市面折扣:約5折
「驚安之殿堂」香港嘅隱形眼鏡價錢相當平,一盒講緊係$99-$190,5對,以日本製造質素來講,價錢屬於超平,而且選擇嘅顏色,款式,度數深度全部有得揀,基本上係必買之物.
相比市面折扣:約3折
必買推薦:各種男女cosplay
相比市面折扣:2折
公司annual dinner,selfie room,party room必備
必買推薦:日式料理食物
相比市面折扣:約7折
尖沙咀「驚安之殿堂」一個亮點,就係大量比較高質素嘅食物,水準,份量絕對優勝過一般超級市場.一般嘅日本超級市場,日式百貨公司都有一層專賣熟食,日式料理,什麼天婦羅,紅豆餅等等……但普遍水準一般,睇見都冇乜食慾.今日「驚安之殿堂」香港現場親身觀察所見,發覺佢嘅食物水準望落去都幾高質,有現煮天婦羅,關東煮,日式咖喱,壽司等等.熟食區就有烤番薯,北海道牛奶奶昔等等……如果以超級市場或散貨場價錢,望落去其實相當不錯,絕對可以同一啲港島區嘅中上餐廳水準相比,如果自己行開嗰頭,一個人食飯又冇乜着落,喺呢度買個飯盒,便當返屋企都相當唔錯.
「驚安之殿堂」香港比較不推薦
散貨場要自己小心,避免買中伏雷品,因為貪便宜買到一啲低質素,冇用嘅成份低劣產品,又或一啲周圍都買到嘅普通貨.
比較不推就係面膜,因為其實冇乜特別,全香港都有,而價錢只平5%左右
MORE


text:
舊年年尾,前TVB花旦李亞男正式升呢做媽咪,為老公王祖藍誕下小公主,雖然係首次做媽咪,但原來李亞男唔係初哥,事關佢由細負責照顧比佢細11歲嘅妹妹,因此照顧新生兒對佢嚟講,都算係頗有經驗.
李亞男話:”因為當年媽咪身體唔好,要我幫手帶妹妹,所以喂奶,換尿片同掃風對我嚟講唔係難事,我唔係「緊張媽咪」,生完BB個幾月就同老公去旅行慶祝結婚紀念.
我可以離開囡囡,但旅游中都掛住囡囡,但唔會每五分鐘去Check一次電話,我哋都好嘆二人世界.無論有幾多個小朋友都要有二人世界,夫妻關係好重要,唔可以生完BB就忽略對方.”
傾到囡囡而家已經7個月大,但係面容同身高似乎更偏向媽咪,李亞男都直言囡囡個樣同自己細個嗰陣完全係一個餅印,這令佢覺得好驚喜.
佢話:“我佗囡囡嘅時間都諗住Baby個樣,當佢出世時係Surprise,而且她好高,而家七個月係一歲高度.(將來畀佢參選港姐或者做模特兒?)佢乜都可以試,唔試唔知道自己鐘意啲咩,但要努力讀書先.”
佢話:“以前太後生,會諗有自己嘅生活,想周圍飛去流浪,但而家安定落嚟都好幸福,流浪可以等個女大個先.原來有一個屬於自己嘅BB係咁開心同幸福,真係做咗媽咪先知道.
(再抄?)因為我係開刀,唔可以咁密,要休息一年先,我想多啲時間集中喺個女身上.(想生幾多個?)老公話兩個,四個或者六個,三個會畀忽略,我諗住兩個先.”
而李亞男與王祖藍兩個人拍拖到而家已經14年,至於如何令感情保鮮,李亞男就表示雖然經歷過離離合合,但最後仍堅持落去.
佢話:「因為經歷多咗先可以一齊,唔容易,所以有乜事都會讓步,我呢行見過好多男仔,最後都覺得佢係最好.我哋日日都會傾計同互贊,我成日贊佢靚仔,身邊嘅人好頂唔順,尤其係奶奶.”
唔理點樣,希望佢哋可以一直甜蜜落去,唔知道小公主長大之後,會唔會同媽咪一樣好靚女呢?祝福祝福!
Like MisshkNews Facebook!不出门也能知天下事~


text:
大部分人,終其一生都未必會有環遊自己地方嘅閒情逸致,即使自己地方,大如澳洲,覆蓋荒漠雨林,係好多人嘅嚮往之地.年輕力壯,難免希罕更精緻嘅人文風景,貪戀更壯闊嘅山高水深,家業在身,又必須顧及老幼,盡責返工放工,按既定嘅軌道升遷,諸如此類.所以,旅遊始終屬於遊客,只因唯有遊客,至可以旅遊,只有遊客呢個身分,至可以把心一橫向外求索,製造造反無罪嘅藉口.開一架露營車穿越六省兩地,不論係聽講抑或實踐,其實都唔艱難,但正因為唔算艱難,大小景點又離唔開同一塊陸地,彷彿伸手可及,人就往往更會有種要去就幾時都可以坐言起行嘅滑稽自信,於是road trip路上,本地後生仔近乎零,大部分都係一對對老人家同埋外來遊客如我,相當清靜.
地廣人稀,主要城市以外一片荒涼,喺澳洲獨自上路,同魯賓遜漂流荒島其實大體相似,因此有時間亦要有伴,行程至可能成真.怪只怪人都係群居生物,有情感需求,缺乏旅伴照應,未出發就已經會若有所失,到頭來再開心都只會係殘缺嘅開心,放上社交媒體公諸於世聊以自慰只係飲鴆止渴.當異國異色異乎尋常異形異相無從分享,金堆玉砌鬼斧神工只會淪為自有永有嘅佈景板,可有可無,因為一切都只係填充回憶嘅裝飾藝術,現實中有山,唔等於人心中有山.或者,公路每次升起霧燈,長途跋涉過後每次遇見流水,都係某人終於等到某人嘅幸福定局——再無心力埋頭奮鬥,再無心力顛覆南北西東不遠千里無非一個橢圓之理,然後風流腳步已經熬成定格,露營車開得靜慢,只因再無遠路要趕.
從遠行嘅目的評估自己心境,我實情仍然係相當年輕.歷經數以百萬年至形成嘅古老地貌,過萬年前智人先民生存生活嘅偏遠遺址,我仍然想見識.即使早已明白天下之大,想要望穿萬水千山不過犯賤,但呢種俗不可耐嘅野心仍然難除,而有嘅時候嫌多,缺嘅時候則恨少嘅罪過,亦從來未有進步過.久居城市,厭倦城市千篇一律嘅喧鬧,憤慨片刻安寧難求然後求諸野,但到草木扶疏,四野無人,城市長大嘅城市人所冀盼嘅又不過係回歸日常,有間油站,有個插蘇,可以支撐因目的地太遠而生嘅氣餒.回歸二字,喺我生長嘅城市,向來係肉麻礙眼嘅字眼,但難得用喺非關政治,更非關香港嘅地方,瞬間就蓋過舊有嘅觀感,由貶義演為褒義.城市人嘅軟弱無能,由我代表,但大概不在此限.
由東往西北開,距離Brisbane兩三個鐘車程以外嘅地方,雖然繁華明顯以城市為圓心,慢慢減產,路上仍然車來車往.但經過三兩日嘅日揸夜揸之後,小鎮市況已經大不如前,一種平時難以體驗嘅無聊逐漸蔓延,大腦僅有娛樂就係聽歌聽podcast.其實老遠由城市揸車入澳洲中心地帶Alice Springs唔係一般人會選擇嘅方法,要舒服坐飛機三兩個鐘就可以到,但因為舒服唔係首要考慮,又唔趕時間,我就有閒暇擺脫世界因交通發達而縮細嘅幻覺,腳踏實地切身感受澳洲之大,同埋領受地大嘅代價——喺路上近乎炒車而求助無援.揸住車深入北界,間中當然有樹有路牌,但大部分時候都係車路兩旁萬里無樹,開幾個鐘,燒大半缸油,路程都好似未有寸進咁,最主要嘅變化反而係平時無痕移轉嘅陽光.由東邊到正午,再由西斜到天黑,日復如是,直到某日誤入路面情況唔太好嘅路段,時間至演成一種意外嘅威脅.
天黑之後喺澳洲行車,個個都話好易撞到動物,遠離塵囂後所見嘅沿路一地袋鼠屍,已經證明真有其事.為免生意外,我趁天未黑曬加速行車,希望盡快趕入下個小鎮,但正因為心急而架車又只係一架普通七人車,佢忽然失控,衝出車路.我剎那間措手不及,只顧剎車急停,完全冇醒起處身荒漠,就算放行幾百公里亦唔會撞車,根本毋須緊張.天旋地轉.擋風玻璃外,沙塵大作,劇烈晃動.幾秒之內,車終於靜止而未有翻側,我確定平安,隨即著車,好在車仍然行得,而且最重要嘅電源都開到.然而,由於其中一條軚嚴重損耗,陽壽已盡,無法支撐淨低嘅距離,車內又搵唔到換軚工具,我地只好嘗試求救.但遠在野外,電話失去功用,求救根本無門.死返入車,保存精力,疊埋心水等第日經過嘅義人幫手救命,唔係方法,已係唯一方法.
稍作安頓之後,人回復清醒,加上糧水充足,又髮膚無損,慌張其實已經消退,殘餘嘅只得幾乎翻側嘅時候,我所望見嘅畫面.曾經聽過,友人某次深夜歸途搭咗亡命小巴,司機揸車恰眼瞓,害佢同死神擦身而過,於是瞬間諗起早已疏遠嘅故友,又有道聽途說,話千鈞一髮之際真係有近乎迴光反照嘅生前影像快播,但到我人生最接近危難嘅一刻,我嘅投稿只有一片空白.我擔心同行嘅人,第一時間關心佢有冇血流披臉或者半肢斷裂,我驚架車大劑到保險都填唔到,即刻檢查車身車體.呢啲都妥當,其餘都可以慢慢黎,死亡嘅恐懼,未上場竟先策略式撒退.
直至大局已定,籌謀可免,我至體認到自己應該要怕死,於是怕死.怕死其實係近年傷病纏身而新有嘅心境,回想當時年紀小自作悲情過分厭世嘅心態,已經係十年八載前嘅事.自從感應到真係有寥寥可數嘅人需要我生存落去,發覺隨年漸長而有所擁有有所虧欠,加上雨革期間目睹第一世界罕見嘅警察暴力,日日新鮮嘅頭破血流,認真思索自己肯為香港犧牲幾多過後,不留痕嘅生滅對我而言,就變得極其可畏.不論係生命誠可貴,自由價更高,定係死有輕於鴻毛,重於泰山,都不過係來自動盪時代或者名將志士嘅警句壯語,毋須時刻面對生命脆弱嘅人類作自娛之用嘅戲劇獨白——聚光燈以外,三餐不繼嘅人視自由民主如無物,命如草芥者,不辱先不辱身不辱理色不辱辭令亦盡皆其次.或者,瀕死嘅經歷不過同夢一樣,意外嘅細節可以混亂,清醒過後亦毋須深究夢嘅本質,需要嘅只係處理殘留嘅感覺.
意外過後,前往中部嘅路仍然要繼續,國王峽谷同傳說中嘅巨石Uluru亦終於活現眼前.真正壯麗,以任何方式試圖詮譯都顯得多餘,唔需要依靠人工多加修飾嘅形勝,到此一遊已經意滿心足,而其後造訪嘅風之谷亦係一奇.Uluru係當地人所崇拜嘅靈石,信仰之久長,以萬年計.佢地之所以以巨石為尊,係因為佢地認為巨石就係世界嘅中心,而巨石上面嘅風化侵蝕痕跡,更成為佢地嘅宇宙觀入面,偉大神明激鬥過後留低嘅道德指引.即使佢地成個族群嘅領域,連今日嘅澳洲版圖都未曾踏出,直至歐洲白人突入澳洲之前,佢地長久以黎都係一個傲視天下,以中心自居嘅文明,呢種自信,既荒謬又合理.以中國自居,大陸以外皆蠻夷,以中國自居,天神普照大日本,畢竟似曾相識.
大概理解導遊口中嘅歷史之後,我以車代步,繞場一圈,觀摩咗巨石嘅每個角度,又走入佢地嘅天然蓄水池嘗試感受喺乾旱地區發現養活全族嘅水源嗰種原始嘅激動,但所帶走嘅只有無法代入前人領域而生嘅空虛.佢地嘅信仰,至今已經淪為絕對嘅迷信,佢地對環境嘅認知,連現代小學生程度都不如——對大自然心存感激,誠惶誠恐,一言以蔽之,不過係昧於科學.呢種無知,同現代人經受科學理性嘅創傷之後再重新練習嘅謙卑,質雖類同,但已相距千萬年.
我嘗試幻想十八世紀嘅某日,落後於地球其他部分嘅文明點樣交出切合後人臆想嘅反應.佢地未有好似其他人類咁從商貿同戰爭之中逐少逐少發現自己嘅渺小,而係毫無預警,毫無防備,就要同前所未見嘅同類正面交鋒.可以想知,遙望黑船駛入江戶灣嘅日本人都必然比佢地平靜,因為喺一八五三年,日本人至少知道蘭學,知道天外有天,人外有人,更早已經脫離部落生活形態.澳洲中部嘅原住民同世界各地嘅同類其實擁有相近發展軌跡,會運用火,會製造工具,亦有宗教儀式同部落秩序.我再嘗試幻想,唔知幾多萬年前,佢地嘅祖先用咗唔知幾多代人嘅時間,跌跌撞撞行到遠離競爭嘅偏遠大陸,一停低,佢地就因為缺乏激烈競爭而偏離咗一日千里嘅人類史,如同有袋動物一樣喺南半球獨自演化,行唔返入去全球化嘅網絡,到最後終於為世界所遺忘,長矛再尖亦只有資格充當炮灰.當初係打算遺世定居徐圖後計,定係暫避風頭準備東山再起,已經無關世界宏旨.新月地帶已經有主,尼羅河三角洲已經有田,恆河流域已經有兵,而袋狼已經滅絕.
撇除人類所賦予嘅神聖,靈石不過一矗巨石,其實難及國王峽谷同風之谷.但再次到達國家公園外圍,油站附近,異樣目光疑惑而空洞無神,一再掠過,又將人捲入人類學嘅迷宮.黝黑嘅膚色,扁鈍嘅鼻樑,二三手嘅舊衫,一反澳洲印象,喺街頭潦倒徘徊.我從來唔係哀悼物種滅絕,痛恨人類自以為是嘅一類人.我太理解既得利益者可發不可收嘅殘暴,太習慣人為滅絕嘅必然,亦太明白信念信條嘅逾期無效.要仔細,要尊重獨立個體,呢個世界或者有千億種人,但為求便捷,加以整理,呢個世界亦不出三種人.沉思過去,活在當下,展望未來,而其中佔多數嘅係當下之人.流連博物館,摩挲絕種標本然後心痛自責嘅人少,希望地球永為所有物種嘅共同家園,希望世人都會維護唯一宜居行星嘅人亦少.考古嘅極少,訓詁嘅極少,證偽嘅非常少,修補嘅非常少,關心嘅相當少,行動嘅相當少,自覺嘅少,思索嘅少.根本不屑第一種人嘅虛偽,第三種人嘅牽強嘅當下之人.
真正令地球充滿生氣嘅係當下嘅呢幾十億人,係受時代潮湧而向前但假如落後亦無拘嘅人.發達地區,坐辦公室,間中旅行,收信交稅,貧窮地區,浸泡染料之中,間中入城,間中見到外國人,繼續為千里外嘅顧客賣命.殊途同歸,有掙扎,有付出,或者終生都搵唔到好嘅定義,但已學識見好就收.地球之肺嘅千瘡百孔,三代人以後嘅廿二世紀,自我救贖嘅真理所在,通通無關幾十億人嘅眼前生計,亦即偏離幾十億人嘅人生宏旨.見好就收,毋須擔心,更輪唔到人去擔心.見好就收,其說已得自圓,現狀則仍須努力,於是繼續,於是就有俗不可耐嘅遠走他鄉,又有遠走他鄉嘅閒情逸致,最後又有奔走一場更覺意興闌珊嘅凡夫俗子,陷入換湯不換藥嘅日夜張羅,無病呻吟.


text:
終於,終於,FIFA最佳教練都要放棄喇!李斯特城宣佈炒領隊雲尼亞里.再唔炒,就唔洗再炒啦,因為英超已經完成咗三分之二嘅賽程,而身為上季神奇球隊李斯特城由天堂跌落地獄,飽受降班威脅,打破上屆車路士創出嘅多項最差衛冕冠軍成績,暫時同榜尾嘅新特蘭只係相差兩分,炒領隊係顯示管理層防止降班收場嘅決心.李斯特城今季究竟出咗咩問題?
第一,你知我知單眼佬都知,就係中場核心干堤離隊.李斯特城上季嘅成功,除咗華迪,馬列斯等攻擊主力嘅出色表現外,干堤嘅中場掃蕩功不可沒,佢嘅在陣幫助後防線減去唔少壓力,今屆佢一走,代替佢嘅文迪,艾馬迪或者尼迪迪都取代唔到佢.而得到佢嘅車路士就高居榜首,就知干堤幾咁重要.放走干堤當然係錯!不過,要體諒李斯特城始終唔係班霸,中小型始終面對成績好就會俾人拆骨嘅風險.賣走干堤,換得幾千萬鎊嘅收入,再分散投資,加強板凳深度,做法其實好正路.要怪只好怪,球探眼光唔好,買唔返相同質素嘅代替球員而已.
第二,陣式嘅轉變.李斯特城上季奪冠而回,今季最需要調整嘅係球隊踢法.筆者上屆已經分析過佢地踢法勝在簡單直接,中後場有波多數大腳清,再由前場開始緊迫對手,令到對手犯錯.呢種踢法嘅效率係建基於對手視李斯特城為弱隊嘅前提之上,對手谷上前場,咁先易偷雞得手.今屆李斯特城擁有冠軍光環,加上踢法已經俾人洞悉,弱旅縮後踢,打反擊,李斯特城就無從入手.雲尼亞里其實已經預見到問題嘅出現,識得簽入頂上工夫一流嘅施利文尼幫手破密集.只係落場同打機唔同,其他位置嘅球員需要練習配合,牽一髮而動全身,當由快攻變成高空攻勢,中後場嘅踢法應該點調整?呢樣係李斯特城今屆嘅敗筆.與此同時,簽入梅沙同施利文尼之後,岡崎慎司出場時間明顯少咗,缺少呢位拼命三郎,對手後防踢得輕鬆咗,李斯特城中後場嘅問題自然更加突出.
第三,賽程.今屆要踢歐洲賽,李斯特城賽程密咗,對領隊嘅考驗自然大咗.點樣輪換球員?點樣釐定比賽優先次序?踢法點調整?每樣都需要有詳細計劃.當比賽一多,球員體能,士氣自然難長期維持喺高水平,君不見利物浦,阿仙奴,熱刺都曾經面對低潮期.好彩嘅係,李斯特城得返聯賽同歐聯要踢,其他盃賽都畢晒業,呢樣問題應該可以好快解決.
李斯特城最後能唔能夠逃出生天?咁就要睇新領隊人選,同埋能唔能夠以最快時間帶返起隊波,踢出上屆嘅士氣,等球隊再創一次奇蹟喇!


text:
導師文章作者:FALA. C
「當100個人都認為你做錯了,也許這100個人才是錯的」 呢位係日本嘅第一牛郎-Roland入大學嘅第一日就決定退學,仲喺退學申請書上面寫住:我要成為歌舞伎町第一男公關! 出生於1992年嘅Rolan
相信對於好多人來講,無論你去到邊一個城市旅行,見到Zara 都一定會入去行吓,以大家嘅衣櫃裏面一定會有一件zara,但你哋又知唔知佢嘅由來呢? Zara由來 其實Zara喺1975年就出現,當時佢只係
IKEA喺《世界品牌500強》嘅排行榜入邊排行第38位,總有422間門市,對於呢個品牌可以話係無人不知,但關於呢個品牌嘅成長你哋又知幾多呢? 其實IKEA嘅始創人Ingvar Kamprad原本係賣火
Tiffany 呢個品牌相信大家都唔陌生,夢幻嘅顏色有邊個未見過?呢隻咁特別嘅藍,靈感係嚟自知更烏嘅蛋殼,呢類烏生嘅蛋顏色就係Tiffany blue喇!而呢隻色嘅寓意係有情人終成眷屬,所以創辦人就用
英國著名作家羅琳所寫嘅小說《哈利波特》系列係全球最暢銷嘅小說,除咗佢嘅小說吸引,佢嘅名言亦都令人值得思考. 「 It is not our abilities that show what we tr
載入中


text:
- drkkleung
無題(因為只係寫俾自己;但又因為好耐冇出posts,所以又擺出嚟)
前排我其中一個龜蜜喺通訊群組些牙咗一篇某行家嘅專欄大作,話引起佢公司其他行家火熱地討論,叫我哋都睇睇,點知竟引爆咗我同呢位龜蜜『好耐(好少)有咁樣交流』嘅交流,於是我決定喺呢度記低我嘅想法,等我老到冇曬記性時都可以睇番.
當事人喺心理治療中停滯不前,喺過程中唔肯開放坦誠,又或唔願意按會面時訂定嘅計劃喺生活中改變,有啲治療師會認為係當事人自身嘅問題,叫呢種現象為阻力(client resistance).呢個將當事人原地踏步歸咎於當事人嘅想法喺心理治療嘅發展中由來已久,自Freud已經開始,唔同學派只不過理由唔同.當時初出茅廬,加上self-fulfilling prophecy嘅心理機制影響下,心理治療冇進展就好容易用呢個阻力概念嚟解釋,雖然好似可以釋懷一下(因為唔係我有問題)但亦同時感到無助,以為讀書嘅嘢都應用唔到嘅; 直到 Steve de Shazer 喺1984年發表咗一篇名為 The death of Resistance 嘅論文(其實我嗰時應該仲係著住尿片,只係我讀書時先生冇教,我又冇睇過),認為所謂嘅 resistance 其實係治療師同當事人互動時產生出嚟嘅,當事人對你表達佢將討論過嘅技巧拋諸腦後,或攞番支煙嚟食,或胃痛都隨便食乾糧嚟頂肚,都係視乎治療師點引導佢,點問問題,甚至係治療師自己對當事人嘅假設,態度同理解有關.我記得當年睇完呢篇文之後成個醒曬,因為停滯不前嘅唔係當事人,係作為治療師嘅我!當然,呢篇文之後,心理治療界除了 de Shazer 嘅 Solution-Focused Therapy 之外,不同嘅學派都慢慢發展出不同嘅技巧嚟處理停滯不前嘅問題,甚至好似 Motivational Interviewing 咁自成一派,令一眾從業員獲益不淺.
心理學界以科學為本,對各種問題隨住知識嘅發展進化,以往有好多人以為啱嘅嘢,今日知道唔啱,而小弟作為一個心理從業員,喺專業上都曾經歷呢個過程,而且仲不斷經歷緊.我而家每次見人都反問自己做成點,其實每次都揾到啲 blind spots,每次都覺得可以做得更好,甚至有時覺得睇唔到自己嘅限制——當然呢個都可能係我完美主義嘅一種顯現;但我明白到發現同轉化係需要時間需要機會甚至需要其他人嘅指點,助人專業人員嘅知識,技巧同心法都需要時間成長同轉化,係一個漫長嘅過程,所以我對年輕嘅行家大都保持一點慈悲,比較坦然接受佢哋唔知唔覺行咗入堀頭巷;雖然好多嚟過我度實習嘅學生都覺得我好 harsh咁直斥其非,我相信好多俾我比肥過又或者喺我手上攞唔到A嘅學生係好憎我嘅,但我相信有好多學生都會好珍惜跟我學習嘅時間,因為我會睇佢哋實地點做嘢,我又會俾佢哋睇我點見病人點做心理評估同治療,過程中希望大家培養出開放自省同聆聽意見嘅胸襟,咁至可以不斷進步同進化.
無諭係初入行,定係做咗十年八年,定係已經係老油條,抑或係上咗神枱嘅大師級前輩,能夠保持呢種自省更新嘅能力,喺呢條助人卻又助己嘅專業歷程上繼續演化.


text:
「撕裂」
香港社會點解撕裂?好明顯就係因為政府講一套做一套!嗰頭話要聆聽年輕人嘅聲音,轉過頭就要覆核刑期!一時強調法律,一時強調包容,但係就因政治立場而各有不同嘅緣故!其實都已經預咗個政府係咁,講就好好聽,而且仲大條道理,咁仲講乜嘢無政治考慮?年輕一代係社會嘅未來,一個民主嘅社會係唔應該打壓唔同嘅聲音.官逼民反,道理好簡單,何必要處處逼人?
「三子」
今次律政司主動覆核刑期,好明顯係有政治目的.雖然講就好聽其實目的係為咗要打壓班年輕人嘅聲音,所以不論係東北案定係雙學三子好明顯係要話俾下一代聽就算你幾唔妥嗰政府都唔好發聲.如果政府係有心聆聽市民嘅聲音,咁就唔會出現咁多矛盾.成日就開口埋口話法治係香港成功嘅基石,但係事實係利用法律去打壓反對嘅聲音,咁仲講乜嘢法治呢?
「打壓」
其實無人話雙學三子無犯法,而係佢哋已經被判刑之後,律政司不滿刑期而提出覆核.無人話佢哋唔承擔法律責任,只係律政司窮追猛打!究竟為乜?目的好明顯啦!相信大家唔係執著刑期,而係政府嘅態度.所以唔好混淆視聽,因為市民係不滿政府嘅態度,唔係法庭嘅判決!犯咗法,佢哋勇於承擔,亦從來無逃避過,只係政府不斷透過法治去打壓嚟啲為社會發聲嘅年輕人!
Also published on Medium.


text:
自從70年代TVB開始承辦香港小姐以嚟,TVB就一直秉承住「美貌與智慧並重」并重嘅標準,好似張曼玉,鐘楚紅,李嘉欣,郭可盈,蔡少芬,袁詠儀等人都係港姐最副代表性嘅人物.
再返呢十年嘅香港小姐,相信冠軍歸屬爭議最大嘅應該係2017年香港小姐.當年嘅冠軍雷莊兒同時仲奪得咗「最上鏡小姐」,但網民對于呢位雙料港姐似乎唔係好滿意.
由於雷莊兒五官較為硬掙,皮膚黝黑,因此大部分網民都覺得佢同「美麗」呢個詞唔相關,所以佢當選港姐之後,雷莊兒更畀網民封為「史上最醜樣港姐」,「齙牙港姐」,等稱號.
面對網上種種爭議,不孬自信嘅雷莊兒開始選擇忽視,但隨著網民嘅爭議一浪高過一浪,雷莊兒最終選擇喺網上瘋狂回擊,甚至直言佢唔在乎有人唔中意佢,同時佢仲透露佢嘅夢想唔係喺TVB,而係去荷李活發展.
果然雷莊兒喺2018年正式卸任港姐之後,佢就冇同TVB簽約,選擇返加拿大追求自己嘅「夢想」,但事實上佢冇取得更大嘅發展,甚至不如當年喺香港嘅關注度,可以講雷莊兒而家已經喺娛樂圈「消聲匿跡」.
儘管雷莊兒而家已經遠赴加拿大,但網民對嘅佢關注依舊好高.佢較早時同牙醫男友感情穩定,雖然長期處於分開狀態,但男友每個禮拜都會抽出時間去見雷莊兒嘅一面.
然而呢排雷莊兒卻突然通過社交平台大騷恩愛,但網民卻發現佢身邊嘅男友已經唔係舊年嘅嗰位牙醫男友喇,而係火速撻着意葡混血多毛大隻仔.
據悉,雷莊兒嘅現任男友(Matthew)係一個意大利同葡萄牙嘅混血兒,對于呢位新任男友,雷莊兒都冇遮遮掩掩反而愛得高調,另外更得意嘅係佢哋係通過交友軟件相識相愛嘅.
最後唔理點話,MissHk仲係祝福雷莊兒同佢新任男友感情甜甜蜜蜜,都希望佢嘅演藝事業能夠發展得越嚟越好.
Like MisshkNews Facebook!不出门也能知天下事~


text:
咁搞法仲成世界嘅? !
(係喎,今周只講兩張碟咁大把,不過短小精悍.有DG搞電音人重新想像Erik Satie嘅致敬大碟, 又有瑞典妹Lykke Li 情傷四年泡製成嘅新唱片)
DG電音古典致敬系列頭炮:Erik Satie
Various Artists
Fragments : Erik Satie
*講唱片之前,講呢單舊聞先:香港人未必識得呢位法國作曲家薩替(Erik Satie),不過好可能你屋企可以搵到佢嘅相.唔信?我喺藥房買到支「堅登堡克療痰止」咳水,盒面所謂嘅堅登堡德國醫生像,相中人肯定係薩替.至於點解?Errrrr⋯⋯
好嘞,講唱片,德意志古典唱片重鎮DG主催嘅《碎片》計劃,每年揀選一位古典作曲家,再邀請當下唔同嘅電子音樂人「重新想像」再造前人作品,每月發表電子單曲,儲夠12首就結集成大碟推出.DC揀選打頭陣嘅係就快逝世百周年嘅法國作曲家薩替(Erik Satie),諗落實在係不二之選.因為佢當年嘅前衛,到今時今日依然前衛.你絕對可以形容薩替係怪人,佢天才橫溢不善理財但又孤高樂天,喺Cafe酒館做琴師,生活經常要老友接濟,但偏偏喺唔同時期圍住佢轉嘅朋友包括德布西,拉威爾,Stravinsky ,Jean Cocteau 甚至畢加索.除咗佢當年被視為畸型唔知想點嘅曲式影響咗好使流行曲之外,佢分階段搞個人系列衣着形象,睇返變色龍Bowie其實亦只係學師.有關佢嘅怪人怪事,有機會再同大家講.今次DG呢張致敬概念唱片,唔同人會聽到唔同嘢.喜歡坂本龍一,Japan,又或者浮世繪,達明一派嘅你,不妨聽吓下面呢兩首,又睇吓聽到啲乜嘢出嚟?
Gnossienne No.1 – Rework by Monolink :
Gymnopédies – No.3 Rework by Henrik Schwarz|
DG就《Fragments:Erik Satie 》大碟嘅9個Videos :
薩替有幾古怪?當年大眾寫偉大交響曲時,佢廿歲出頭就專注創作一首一首簡短鋼琴獨奏作品,但之後又會突然寫一首咁樣嘅曲,以下呢首《Vexation》列明要連續彈奏840回,平均要廿幾至卅幾個鐘頭先至演奏完畢.都話啦,永遠永遠永遠唔好講男人短!下面呢條友,彈奏《Vexation》就用咗廿四小時,睇怕都破咗YouTube紀錄.嗱,一係唔好睇,一睇要睇晒佢喎:
瑞典傷痕派Indie Pop女王自作業宣洩情傷
Lykke Li
Eyeye
廿幾歲出道時無論形象同音樂都令人眼前一亮嘅瑞典創作人Lykke Li,佢嘅唱片同埋五官都有一種好奇特嘅吸引力.淨係睇佢鍾意聽This Mortal Coil,Velvet Underground 同Leonard Cohen,Terrence Malik 擝佢演《Song To Song》之外,連David Lynch聽過佢嘅碟都要搵佢喺《The Big Dream》專集入面唱主打歌,就知道同我哋同聲同氣啦.大小姐今次呢張唱片,已經係佢2018年以來第一次.過去幾年,佢一直沉溺係之前同唱片監製前夫嗰段失敗婚姻傷痛入面.創作大碟《Eyeye》(發音都係Eye),佢搵番最初三張唱片嘅監製人Björn Yttling合作玩DIY,用最廉價最傳統嘅器材同咪高峰錄音,希望做出一種真實嘅電影感.個Budget 反而用咗喺拍片方面,吸收咗以往拍嘢嘅經驗,佢搵專人用16米厘菲林創作一系列影像,去講佢唱片音樂聲以外嘅情感.阿妹話現代人用手機睇嘢已經係不能逆轉,所以嘗試將類似三個鐘歐洲藝術電影嘅感覺,濃縮成幾十秒去宣洩感情.睇條預告片先:
第一張細碟《No Hotel》:
Happy Hurts (MV):
《Carousel 》呢個MV打出晒嚟玩花式,慢慢睇:
又嫌我短?好,成張上:


text:
男人的Fantasy (一四三)《笑住殺人》
網上資料圖片
仲記得當年一出呢個社會做事,最唔習慣,就係人事之間嘅爾虞我詐.特別喺辦公室入面,你唔妥我我唔理你,日日返工都硬係要對住幾個自己唔想見到嘅人,但呢種衝突每每都係因為權力同前途,同我哋細細個喺學校或者同伴之間嘅小朋友脾氣係兩碼子嘅事,所以曾經有一段時間,我對住社會人事呢個課題,係相當之吃力同唔識面對.
所以有一段時間,我唔鍾意同人傾計,同事唔多聯誼,唔啱傾嘅朋友我更加唔多搵佢哋.慢慢,我只係會搵我覺得好傾嘅朋友,搵一啲對你好,好關心你同成日見你嘅朋友.
有一段時間我同阿秋好好朋友,因為佢總係好關心我.平時工作上遇到問題好煩嗰時,我都會搵佢飲悶酒,將自己唔開心嘅事講出嚟.阿秋當時係一間律師行嘅會計,但因為一次大裁員,佢無啦啦食咗無情雞,就加入咗失業兵團.當時都喺一間大公司做嘅我,用盡一切方法,都想盡快幫阿秋搵返一份工.你哋都明啦,男人無工返就無錢,無錢嘅感覺仲慘過死.
好快咁,我介紹咗佢入我公司度做,我哋跟同一個老闆,佢做會計,而我就幫老闆做好多私人嘅事務.我哋每日一齊返工,一齊放工去玩,慢慢我哋開始傾好多公事,會交換一下對方嘅工作問題.阿秋對我嘅工作好有興趣,基於我可以因為老闆關係而得到好多人脈,我從來唔介意分享,我以為呢一樣就係我回報同阿秋呢段關係上嘅最好做法.
阿秋每日都會問我老闆行程,每當有機會佢都會一齊陪老闆出席好多嘅宴會.直到有一次,我犯咗一個錯誤,令到我體會到,無論笑定唔笑,殺人就係殺人.
我因為一次交通延誤,而得罪咗一個老闆嘅客人,我唔可以及時將一份合約送到機場而令到交易取消.老闆係一個冷靜嘅人,佢無鬧我,但我知道我自己因為決定錯誤,令到公司損失好多錢.
我好失落,但阿秋一路陪住我傾.佢俾咗好多想法我,又同我講「一次半次,老闆唔會炒你嘅」.兩個星期後,老闆親自交一封解僱信俾我.佢同我講嗰個客人嘅事雖然唔會令公司損失慘重,但長遠去計,裁員係令公司暫時最安全嘅做法.
我份人工算係最高嘅幾個職員之一,最後我只可以默默咁接受.
我仲記得走嗰日,阿秋望住我執嘢,我同佢仲有一個好真摯嘅眼神,就好似我話俾佢知我無事.離職頭兩個星期,我同阿秋都無聯絡,因為我知道我本來嘅工作有部份由阿秋接管,所以在公在私我都無打擾佢.
但再後來兩星期,就算我主動搵阿秋,佢都成日唔得閒,好快咁傾兩句就收線.
一個月後,一位舊同事打電話俾我,向我講出真相.
裁員係阿秋向老闆提出,因為佢將公司所有數目計過一次,就算有盈利情況下,佢都建議老闆要收緊公司架構,節源首要,開流係第二部.當老闆問佢,覺得有邊一個同事第一個需要裁走時,阿秋第一個交上去嘅名單,就係我個名.
我苦笑,再諗起離開公司時阿秋搭住我膊頭同我講:「我信你得呀,唔好無心機」
嗰一日,我係真正成長起嚟.
薛可正Facebook Page
http://www.facebook.com/sithoching


text:
未聽過wo~ 依加好hit一隻叫雙極射頻打凹凸洞
Best posts made by 可愛的婆婆
-
RE: 有冇人知aplus氣壓注氧凹凸洞療程
Latest posts made by 可愛的婆婆
-
去眼袋眼霜邊隻好?
CLARINS好似幾好用 但覺得好貴
-
RE: 除咗飲食之外,仲可以係其他層面著手改善頭髮健康
我都覺 除咗壓力同唔夠瞓
-
RE: 頭髮生長週期有3個階段你又知唔知呢
有咩方法????
-
RE: vzet效果係咪比傳統hifu好?
@Hazel_Leung 咁好似揀做vzet好好多!
-
vzet效果係咪比傳統hifu好?
兩款都係瘦面神器,但見到啲人話v zet已經超越咗舊有嘅hifu
-
RE: 筋膜刀按摩真係好正!!!
@kiuuusze 如果出面有得比人按平平地都好
-
-
筋膜刀按摩真係好正!!!
筋膜刀按摩可以放鬆肌肉筋膜,平時做完運動又或者有時坐得唔好搞到軟軟痛
刮一刮真係好正
-
RE: 皮秒激光凹凸洞有得救?
@kiuuusze 幾多次去到凹凸洞?
-
皮秒激光凹凸洞有得救?
明明冇吱過暗瘡 但鼻頭都係有啲凹凸洞
見到通常都係用果酸/激光~
我自己就試過用果酸,好咗dd但個洞仲係到
想問下皮秒激光去凹凸洞係咪真係work
唔想晒錢晒時間


text:
搬家前為狗狗作的準備
最近一直想寫少少同犬隻行為或訓練相關既野,不過一直都無乜靈感唔知寫乜好.因為有客人問野,咁就有喇,亦都係一個好耐之前已經想分享﹑但拖拖下就無左件事又唔記得左既話題…… 就係:我黎緊準備搬屋,我可以為狗狗點樣作預備?
好多人都會用人既角度去諗,我而家搬大屋喇,環境好好多喇,狗仔一定會變得好開心.呢樣野可能係正確的,不過絕對會係等佢完全適應新環境後先有可能發生.搬屋,對於好多狗來講係一件極大壓力既事情,經驗中有差唔多一半既狗狗會因為搬屋而引發唔同程度既分離焦慮問題.
有部份主人陪伴得比較好或者狗狗本身適應力比較多,過左一段日子就自行恢復;亦都有一部份因為突發既壓力引致過份同長時間的焦慮,變成真正既分離焦慮症.亦都有一部份既狗狗係因為搬屋後情緒崩潰而出現左本身無既各種攻擊行為或者加強左本身已有既攻擊行為.
今次唔係講點樣處理,去到出現問題要處理往往就好煩同埋人狗都辛苦.今次要分享既係搬之前可以做乜,等狗仔可以更容易更快適應.正所謂預防勝於治療.
無論係人定係狗都好,對環境既熟悉程度都係安全感來源之一.可能係氣味﹑可能係唔同野既擺位﹑可能係每一日隔離左右街外會定時定候發生既野… 當所有野都一夜之間唔同晒既時候,佢地既世界會變唔可以再預計,然


text:
2021年5月,陀住隻BB,試吓港香嘅新裝修房型.
Check in前緊係要打打卡,今日係星期六,港香先有嘅英文版Saturday地氈.
一入房就睇下有咩生果先.有火龍果算幾好喎,我地要求好低.
房型無樓下咁古色古香,但簡潔,舒服,係有少少裝修味.到check out嗰陣時先記得同佢講,點知佢話原來有空氣清新機可以借⋯⋯房門邊仲有傘架同拐杖架,聊勝於無,定係因為住得嘅都有得咁上下年紀.
右手邊仲有個衣帽間,應該取代埋行李假嘅位置,就算我哋啲嘢亂咁劈晒喺上面都唔覺得凌亂.
就算係山景房都有一張好長嘅美人椅,唔使好似入camp咁樣,要坐窗台位.
bar枱位可以着燈.
水煲用kenwood.細頭送嘅Golden Circle Jade member,送3款amenity,我地要左曲奇牛奶同果仁.其實張細頭真係好抵,幾個酒店嘅會籍都因為疫情而自動續期.
有咖啡Capsule,帶走.爸爸媽媽間房係左右完全相反嘅.
最緊要都係開返個雪櫃攞返兩盒牛奶.
廁所淋浴位,好可惜居然冇小寶好想要嘅浴缸,新裝修啊,每間房細啲,咪可以整多幾間房出嚟囉.風筒同埋鹼液都放咗響櫃桶.塊鏡可以着燈,確係幾盞鬼.
有洗手盆下面冇板嘅,我哋應該唔會整爛.房內風筒會唔會有啲重.
雖然冇浴缸,但係佢有雨淋花灑.見識少,唔知道AXOR係咩牌子.但係可以撳掣嘅雨淋式花灑又真係第一次用.
淋浴可以同時花灑同雨淋.溫度左右調校,撳掣開關.企缸位有全身鏡.就算開咗熱水有蒸氣,上半身形鏡位都有熱力令到佢唔起霧氣.
同Murray一樣有智能式馬桶.但廁所牆唔係用雲石砌牆.
向長江下面嘅Food le parc,買午餐,我食咗個triple O 嘅魚堡,小寶買左個咖喱雞球飯,又幾好食喎衰鬼.仲要難係chill咁樣將個burger放喺隻碟上面.望住山景,都唔錯嘅.
響房食埋個晏先,再參觀下新裝修嘅樓層.lift口位好多鏡,有手指模都會好易見到. 話就話係參觀,其實係快啲衝過去Cocktail.
夜晚返到間房,就食生日蛋糕.
咦原來發現爸爸媽媽間房嘅生果唔係火龍果.
今次就冇影佢嘅大壁畫,但係影左張簡介,當交下功課啦.
少不免嘅,梗係影入夜之後嘅景.
啦啦啦,洗手盆隔離可以睇到佢啲雲石,追唔到紋啦.
有個突發嘅好好笑,當我一i落去呢兩個枕頭度嘅時候,就聞到一浸臭屁味,小寶仲問我係咪放屁.我仲話佢屈我.點知係張床到反一反身,我又聞到一浸屁味.呃,都知道同小寶去旅行好多奇怪嘢㗎啦,但冇諗過新裝修完嘅港香,都會發生枕頭洗唔乾淨嘅事件.打咗電話去問,話原來呢一浸係乳膠嘅味道,係新購買嘅枕頭獨有嘅味道⋯⋯ sorry我真係唔知道原來乳膠係臭屁味⋯⋯
中間仲有一個小插曲,咁啱呀姐嚟換枕頭嘅時候,我打緊俾AE問點解未收到現金卷(explorer).可能阿姐誤會咗我打緊熱線鬧緊佢⋯⋯ 隔一陣又有人嚟撳鐘,有個經理話係新房全部都係新嘅供應商供應枕頭,如果發現有問題就會同返供應商講,但聞落就唔似膠嘅臭味.原來manager係過嚟送返排朱古力,希望我哋唔好介意⋯⋯我冇心㗎,人唔係我殺㗎,我唔係特登想R朱古力㗎.小寶話可能係換枕頭嗰個以為我打緊投訴電話….即刻叫James過嚟送朱古力⋯⋯
一覺瞓醒,又到星期日lu,見到個地氈都零舍開心,呢個小朋友真係好容易滿足.
2021年5月
ISL – Horizon Club 豪華閣之旅 – 房型
ISL – Horizon Club 豪華閣之旅 – lounge cocktail抵玩,Petrus早餐失望
ISL – Horizon Club 豪華閣之旅 – 泳池


text:
要照顧2個小朋友比起淨係照顧一個真係忙好多,有時照鏡望望自己個樣都覺得點解可以咁殘?! 所以我除左努力護膚外,仲開始注意下飲食習慣,希望做到內外都靚同埋健康,近排我開始左食老行家呢隻即食燕窩,佢真係新鮮由頂級燕窩入樽,即買即食.
老行家有幾款即食燕窩選擇,而我食呢款就係老行家燕王官燕採用百分百純正官燕,含有豐富蛋白質,多種氨基酸等
老行家自設廠房香港製造,中間減少運輸時間,到我地手既產品自然新鮮得多啦.由於不含防腐劑所以保鮮期唔好似其他牌子可以擺好耐,咁就確保所有燕窩都係新鮮先放入口啦 ^^
免浸,免揀,免燉啱晒我呢D好忙的在職媽媽,最緊要係全天然無任何化學添加劑,人工調味料或,咁就食得健康之餘仲可以真正食到燕窩的營養添.佢以傳統方法精燉而成,完整保留燕窩精華同埋清香口味,所以就咁食就得,每日早晚一湯匙,味道清清甜甜好好味
當然亦可以加入牛奶/豆漿內一齊食,或者加落去其他甜點入面食都可以.
靚媽們除左用護膚品幫皮膚保飬,記得身體內在都要保養先係最重要架,KEEP住食老行家即食燕窩可滋潤養顏,加強肺部健康,促進人體組織強健,咁就輕鬆達到防衰老功效啦,
我食左2星期個人好似精神左,皮膚仲好似無之前咁暗啞同乾燥,果然由頂級官燕鮮燉而成真係唔同D,即買即食,想內外一樣咁靚咁健康,原來就係咁簡單架咋 ^^


text:
9月4想去Koblenz.因為Koblenz同科隆唔係同一個州,咁就要買佢哋一隻Quer-durchs-Land-Ticket.呢種飛係可以一日內全德國通用.
驚C蝕底,咁check吓Koblenz周圍有乜好去啦.
喺google
map左搵右搵,計吓時間.呢日只可以去多一個地方.於是決定去Limburg.呢次plan行程係第一次考慮埋日照方向,想下晝先喺Koblenz.咁去咗Limburg先.科隆去Limburg其中一個路線係喺Koblenz轉車.
Koblenz中央火車站
Koblenz去Limburg嘅車程唔係電氣化,聽講亦唔會電氣化.火車係柴油車.
車程要一個鐘,但係經過嘅地方都會見到一啲城堡or廢堡.睇吓風景,唔覺悶架.
冇地圖,出咗火車站向Bahnhofstrasse步行街方向行一定冇C.
未到舊城區嘅步行街,德國度度都係咁.所以冇睇.
Neumarkt一個噴泉.
嚟呢度因為google見到呢啲德國小屋,被吸引.
Kommarkt
教堂裡面我已經冇乜影相架喇依家.但係見到呢個棺又影吓.個餡冇咗,只剩低個框.
同我預計之內,一個鐘差唔多行晒.因為要慳時間,買咗個包上火車食.
btw經過呢間見有男美甲師.第一次見.


text:
有人話點解唔買XBOX而買PS,因為身邊朋友都係打PS丫麻.咁點解有Android用家想轉會去iPhone?好大機會係身邊朋友都係用iPhone,次次影完相都係AirDrop,而淨低嘅你可能就要等人地whatsapp你喇…不過今日有個好消息係Android用家終於有Nearby分享功能可以用,好似AirDrop咁簡單就可以分享相片或者其他檔案畀身邊朋友;另外一個壞消息係你身邊嘅朋友用iPhone嘅話,你都等收whatsapp啦!
Google Nearby分享功能介紹
呢個功能只適用於Android 6.0以上嘅電話,如果你手上係呢一兩年買嘅應該唔需要擔心就可以輕鬆用到,不過唔同牌子需唔需要等update暫時就未知,但係Google Pixel手機如無意外已經用到.
功能運作嘅原理好簡單,A先生要share相片畀B小姐嘅時候,如果兩個人都係用Android手機嘅話,只要揀打開相簿某張相再喺分享時揀番NearBy嘅人,電話會發出藍芽訊號去搵附近有呢個功能嘅電話,只要喺畫面度揀番B小姐,B小姐電話會彈出通知,接受之後就可以將相片成功發出.
咁速度點呢,Google指電話會自動搵出最好嘅傳送方法,包括用Bluetooth,Bluetooth Low Energy,WebRTC同點對點WiFi,即係冇上網都冇問題.
安全度方面,用家可以設定電話簿入面指定朋友先可以收發檔案,而且檔案收發嘅時候係加密嘅狀態,而且平時唔用可以隱藏自己,更加可以用匿名身份去收發檔案.
資料及圖片來源:Google


text:
持續半年嘅無正職生涯,將告一段落.
糯米雞將接受特訓,我要硬起心腸,將佢嘅分離焦慮症當成一個被縱壞嘅死小孩.我而家嘅心情就好似小朋友已經脫離BB期,要送佢去幼稚園一樣…喺學校門口前,小朋友喊到口水鼻涕都流埋出嚟,做阿媽嘅我就算幾唔忍心都要放手.
呢個係成長必經階段,對我對糯米雞都係.總不能一世做個無業遊民啊~
雖然我當日同糯米雞已經報定案,我同佢講:「媽媽遲啲要返全職啦,全職即係會有成日時間都唔喺屋企呀,你可唔可以自己同班家姐婆婆喺屋企乖乖哋玩呀?」
佢瞪起圓圓大眼望住我,個口合埋咁發出類似『哼~』一聲,就轉身離開.當日…佢真係好乖咁喺屋企玩~係玩我.我總共同佢換咗三次屎片,沖咗三次涼,拖咗七次地…佢真係一隻活生生嘅搞屎棍.我真係好敬佩佢個肚入面有源源不絕嘅屎,有邊個會諗到一隻2.5KG重嘅貓仔有咁多屎呀?扣埋扣埋啲屎嘅重量,佢豈不是得嗰1.5KG?我當日面對咁嘅情況,我忍唔住同佢講咗句:「你繼續呀~繼續將屋企每一個角落抆滿晒屎啊,I DON’T CARE!」其實暗地裡好鬼CARE…不過我要顯出我無比嘅決心!我哋一定要撇甩該死嘅分離焦慮症!
最後當晚,佢趁我熟睡中,塞咗一個熱煎堆(佢屁股)埋嚟,喺屎片邊爆餡.
佢當晚請咗我食屎.
正衰仔!


text:
方言
方言係一個語言學術語,英文係Dialect.方言分兩種,一種叫「地域方言」(英文:regional dialect),另一種叫「社會方言」(英文:Sociolect 或 Social Dialect).地域方言係語言嘅地域變體,多數嚟講地域方言係因為大規模移民之後,久而久之演變出嚟.而社會方言係語言嘅社會變體,同一種話因為唔同人嘅職業,階層,年紀,性別差異,而喺講嘢嘅口音,措辭,言談之間會有唔同,例如上流社會同低下層社會嘅人講嘢就有唔同.社會方言之下又有所謂個人方言(英文:idiolect),即係每個人講嘢自己嘅特點.
「方言」相對「語言」改
通常任何有語言差異嘅社會,基本上每個人講嘢都係講方言,方言相對於語言嚟講,語言屬於一個抽象觀念,因為實際上每個人講嘢都係講方言而唔係講語言.對於語言一個比較實在啲嘅理解,可以講成「民族共同語」或者「民族語言」,即係指一個民族講嘢嘅大圍基礎.例如中國嘅民族共同語就係普通話,但實際上唔同地方嘅人講普通話都帶有方言嘅特性,就算係以標準普通話,即北京話嚟計,佢本身亦係一種地域方言,所以民族共同語其實本身都係以某一種方言作為基礎,所以又有分非基礎方言同基礎方言,但兩種嘢之間都有好多相通.


text:
1.
男友玩monster hunter 試玩嗰時隻貓係改我個名
到正式版出咗佢隻貓係佢女神個名
然後,我嬲咗佢
2.
男友幫隻豬改做我個名,再係咁話我似佢
然後,我嬲咗佢
3.
我玩緊mhw
無啦啦女朋友同我講
「啲龍好地地坐係到無啦啦比你斬,仲要食埋人地啲肉!啲龍好慘又無辜呀!」
然後,佢嬲咗我…
4.
我老公玩MHW嗰陣比個隊友累死咗
之後佢話:「頂!豬一樣嘅隊友,點解我老婆會出現喺度㗎?!」
然後,坐喺後面嘅我嬲到癡線
5.
男友MHW戰友去旅行
男友依依不捨追問佢去幾多日,幾時返
仲叮囑佢返嚟要即刻一齊屠龍,勁Sweet⋯⋯
而我去咁多次旅行,佢都無咁問過我,我暗暗地嬲咗
6.
話說女友送咗隻mhw俾我,重叫我玩俾佢睇
打到中途佢問:「點解隻game咁悶㗎淨係砍黎砍去睇到我都就瞓著.」
然後,佢嬲咗我
7.
今日同男朋友去街
佢好興奮同我分享佢屠龍嘅成果
然後我夜晚臨返屋企前同佢講: 「我今晚要早訓呀,你都唔好打咁夜啦!」
男友:「傻豬!我會同你一齊早睡早起㗎!」
上樓前偷望佢走既背影,佢開心到跳舞
然後,我嬲咗佢
8.
男友: 「改咗MHW隻貓做你個名!」
我即時覺得好sweet, 覺得佢打住機都好掛住我
第二日我去陪佢打機
發現原來佢唔會救隻貓,隻貓衝去死,佢話唔使理隻貓佢識自己番生
我即刻反省自己係咪得罪咗佢


text:
好多同學都問過我:全個M1考試,最賤格嘅係咩?我毫不猶豫答佢:「Binomial Distribution.」
你或者唔明,Binomial Distribution喺M1課程裏面,應該算係最易理解,仲要有計數機Program撳撳撳就直接出曬啲機率畀你,你直抄就攞滿分,點解賤格呢?
原因係:佢賤格在可以夾雜喺其他Distributions裏面考你!好多時仲要係神不知鬼不覺,問問吓Poisson
同Normal都可以撈Binomial.所以,搞唔掂Binomial Distribution嘅話,考試就會經常中曬伏都唔知咩
事,甚至乎死諗爛諗,結果連時間都輸埋!
除此之外,Geometric Distribution都好危險,正所謂「明刀易擋,暗箭難防」——我會咁講:Binomial係明刀,Geometric係暗箭!你以為考評局從M1嘅Syllabus抽起咗Geometric Distribution,你就可以避開呢枚暗器?錯!因為根據Core嘅Syllabus其實已經可以考到你呢個Concept!而且,仲同Binomial一樣,隨時可以撈埋任何Distributions咁考你,Binomial,Poisson,Normal……
頭痛未?唔使驚~我呢一期課程除咗會教你用計數機Program屈曬啲機率出嚟之外,更加重要係會幫你根治Distribution嘅煩惱,明刀又擋到,暗箭又防埋,教你一眼就洞察到DSE考試方言,望見啲關鍵字聞到Binomial同Geometric朕除,其他考生拎唔到嘅~10%分數,由你嚟攞!
呢套課程會由你已有嘅知識開始,用 DSE 實戰角度幫你 K.O. 所有你搞唔掂嘅 Concepts,Skills,題目,一站式解決晒你嘅煩惱. 掌握我嘅「Cal 機搶分技能」,「常用考試外掛」,你就可以喺考試達致「零失手」,穩 4 望 Lv 5+ !


text:
究竟咩係水化?
水化 – 其實係透過控制水溫,水流同鹼度,去加速遺體自然分解嘅過程,就好似一種加快咗嘅土葬方式.
喺外國,水化技術其實係沿用於人類身上.呢種殯葬方式唔會好似土葬咁,產生甲烷氣體; 亦唔會好似火化咁,會釋放溫室氣體,顆粒物,一氧化碳,汞等.
過濾後嘅循環水可以用作灌溉植物,而唔會對環境造成傷害.水化集合咗土葬同火化嘅優點,係一種相對更環保,天然同溫和嘅處理遺體方法.
水化相對溫和,因為水溫會維持喺攝氏100度以下;水流亦類似SPA嘅水流咁溫和;鹼性物質份量相對較少;20-24小時先可以完成水化過程,目的係為愛寵遺體營造一個舒適嘅環境.而水化過程係全獨立處理,完成水化後可取回多達8成骨灰,甚至保留完整牙齒!
過程係點嘅呢? 喺水化期間,我們會將愛寵遺體放置喺乾淨嘅搖籃中,然後放入特製嘅水化機內.透過控制水嘅溫度同鹼度 (溫和嘅鹼係無機化合物),從而加速遺體自然分解嘅過程.呢個循環由開始到完成大約需要24小時.過程結束後,會留低骨骼碎片,家長可以選擇是否磨成骨灰.同時可以選擇適合嘅骨灰盅帶返屋企,或者租用我哋嘅「寵諾之家」悼念堂,定期探望.
隨時同我哋嘅 Pet Knots 善終顧問了解下:
Whatsapp: 67700608
24小時接收寵物遺體熱線: 93331882


text:
講起Secret大家都會諗起名校Secret,各大專院校Secret等,而Tutor Circle尋補作為私補配對平台,都有唔少關於私人補習既趣事趣聞同大家分享,尤其係唔少學生家長導師都會同我地反映私補鮮為人知嘅秘密,就喺到同大家分享下呢位補習阿sir的故事啦!
目錄
補習界風氣:重女輕男
私補呢行不嬲重女輕男就係人都知架啦,個個都話要搵女導師,女學生又話要安全啲,男學生又話想親切啲.我地依啲私補阿Sir去到邊都冇人吼,算吧啦,咪又係要做,所以我已經慣性會apply晒所有cases,不論佢係搵女導師定乜,然之後去勻咁多個補習網apply囉,點知真係比我搵到一單返黎做,仲要係女學生.
但係經過依件事之後,我真心覺得男導師嘅權益都應該得到保護.
一開始收到個case啦,都覺得幾荀嘅,始終上門地方近,價錢又有返咁上下,都冇特登諗會遇到咩學生,出黎撈左一段時間,學生基本上唔太癲正正常常我都okay.不過學生係點都好,我都係照教姐,冇乜野嘅,但今次個情況有少少唔同,個問題唔係學生到,而係個家長.
學生阿媽畀說話我聽 阿爸爆門而入
第一堂上到學生屋企,見到佢地一家四口都係到,除左細佬好趣緻同埋學生有啲怕醜之外,已經feel到佢地父母好似唔係咁友善,一入到黎就對我上下打量,雖然我個日係著得mk少少姐,都唔洗咁呀,搞到我好似做錯左啲咩咁,個下條氣唔係幾順,我忍,話晒我都係打份工姐.
學生屋企唔算好大,個廳勉強容納到4個人,阿爸同阿媽兩個人坐左係張梳化,細佬就坐左係地下玩,個廳已經冇乜位剩,如果係到教嘅話我應該要收返4個人嘅學費,好彩阿媽都識做,叫我地入去學生間房到補.
「家姐,同阿sir入房補啦.」阿媽指向房門,之後細細聲補多句「小心啲呀.」佢個下真係驚死我聽唔到咁.冇計,男導師真係原罪,雖然想出聲澄清下,不過最尾我都係忍住,反正清者自清,求其入左房就算,拿拿聲補完閃水,做得服務業預左受氣架啦.
入左房,關左門,咁我就叫個學生拎本書出黎,比我睇下佢學到啲咩.望左幾眼之後,我就叫個學生試下做幾條題目,比我睇下佢嘅程度去到邊.做到一半突然間道門「砰」一聲,學生阿爸破門而入,做咩呀?拍「烈火雄心」呀,要爆門救人呀?個下我同個學生都O左 ,唔係呀嘛,補個習,洗唔洗咁呀,真係驚我食左你個女咩.個老豆望左幾秒,見到我同學生都好正經咁係到補緊習,指住我,喝左句「繼續補習!」之後就砰門走左.
補習阿sir係原罪?
喂大佬,男導師姐,唔洗咁樣呀,真係火都黎,好似一定會騷擾你個女咁.你地咁鍾意女導師咪揀女導師囉,而家我上到黎補都係到句句疾住晒,而家得罪你咩?男導師呢個身份去補習好似係原罪咁,尤其是對住女學生,多得網上啲媒體日日都係到渲染男補習老師就係呃蝦條同抽水,搞到今時今日男導師冇晒地位!男導師都有專業操守同師德架,唔好下下都標籤我地做色魔啦.衷心希望各位家長同學生唔好再戴有色眼鏡去睇男導師.
投稿:匿名讀者
你都有故事/溫書貼士/學校搞笑嘢想分享?💬 立即按圖投稿啦!
延伸閱讀:
(補習Secret)補咗呢2個女仔之後,我對私補產生咗陰影
(補習配對)雖然補習都係為錢,但我係嚟教書,唔係嚟教仔!


text:
收集人臉,指紋特徵,話就話可以方便大家出入私人地方或購物,甚至推動智慧城市;但一旦負責機構唔小心外洩,受害人係無得改呢啲「個人密碼」㗎! 又唔係話完全無可能,只要整容或換指紋就得,不過睇完都覺得荒謬啦,人哋唔小心洩漏咗客戶嘅生物特徵,竟然要受害者二次遇害?所以每個人都要小心,喺選擇係咪授權其他機構採集及使用自己嘅生物特徵時,真係要諗清楚係咪必須,好似如果只係方便買嘢,出入閘口等等,特別係信唔過或唔知邊個機構負責管理呢啲資料,都係用返相對傳統嘅方法例如感應式支付卡,密碼或門匙好啲. 指紋特徵公開存放 點解突然咁講呢?唔係因為沙田第一城撤回人臉識別系統測試,而係因為外國真係出咗事.一間開發指紋識別系統 Biostar 2 嘅公司 Suprema,喺 8 月初被網絡安全公司 VPNMentor 嘅研究員發現超過 100 萬筆指紋資料被公開存放於網絡上,部分更有姓名,住址,履歷,相片等,大部分受影響嘅都係英國公司,中招者包括英國警方用嚟出入禁區或特殊機關嘅資料,絕對有可能被恐怖份子所利用. VPNMentor 研究員發現呢堆合共 23GB 嘅資料後非常震驚,因為只要黑客攞到生物特徵資料,受害者真係一世受困擾,於是第一時間想通知 Suprema 處理,不過打齊官網上所有電話,都搵唔到負責人士,搞到呢堆資料喺網上公開存放在…
Search Results: 手機解鎖 (1)
© 2022 - wepro180 All Rights Reserved.


text:
2021年5月5號傍晚大約6點半,警方接報赤柱村道發生涉及巴士嘅車禍.
根據網上流傳嘅「車cam」影片,可以見到事發時1架行緊73號路線嘅城巴丹尼士Enviro 400型雙層巴士(車隊編號:7023,車輛登記:RB8417),去到東頭灣道路口時,未有依從路牌以及地面劃線停低,直接駛出黃麻角道/赤柱村道,隨即直接撞低1架途經嘅電單車.
碰撞後電單車司機倒地,巴士餘勢未了,繼續向前行,直到衝破行人路上路欄同鐵絲網,撼到樹木之後,撞埋赤柱郵政局外牆先至停低.
車禍中電單車司機受輕傷,經救護員初步治理後由救護車送院,警方交通意外調查組派員到場.
至於車禍中另一名「傷者」就係赤柱郵政局,身為「二級歷史建築」,佢係香港現存最古老但仍然一直正常用作郵政用途嘅郵局,正式地址係赤柱黃麻角道2號,喺1937年英皇佐治6世時期建成.香港郵政喺2007年8~11月期間將赤柱郵政局修復返去接近落成時嘅舊貌,例如拆除後加嘅假天花以展示原有嘅橫樑屋頂,鑲有英國皇室(GR字樣)徽章嘅原裝窗花,舊式郵票售賣機,印有英皇佐治6世標記嘅鑄鐵郵箱,而服務櫃台亦回復返懷舊復古設計.
雖然網上有赤柱地區記者表示赤柱郵政局「睇落損毀輕微」,但由事發時嘅影片可以見到,赤柱郵政局主體建築被巴士撞到「成間郁咗」,內部結構可能有待當局勘察先至可以肯定今次損毀有幾嚴重.


text:
結果,揀左呢間位於Koreatown的LINE HOTEL
以前去旅行都係諗住搵個地方訓,而家大個左,揀住宿變得更有要求
LINE HOTEL最吸引我的,係酒店內的每個角落隨便拍都可以成為IG的背景
LINE HOTEL有幾種房型,但因為個building design關係
點樣都係得2隻揀,一種係向Wilshire Boulevard,另一種就係向Hollywood Hill
睇左好多網上review,如果你係一個好醒訓嘅人,
記得絕對絕對絕對,就算比貴啲都揀向Hollywood Hill嗰隻
除左係你一起身就會見到呢個咁靚嘅horizon之外
係因為向街嗰面因為樓下係club (對,所以你明點解呢間酒店係hipster集中地啦?)
d音樂真係嘈到呢…我真係覺得自己呢次比貴啲都好精明 哈哈
一眼睇晒,嗰日行完Melrose番黎真係散左
結果飯都冇食睇左陣Jimmy Fallon就一覺訓到第二朝…
好訓到就係咁連jet lag都攪掂埋!
值得留意嘅係,酒店入面有一間好得意嘅小店叫Poketo
佢賣嘅野都係一嘚design感好強,好niche,好handpicked嘅野
價錢雖然唔係平,但係行一行入去你會搵到好多靚到dum一聲嘅小物.
有機會去住的話記得入去睇睇啊.
下一篇,hip住食埋佢個早餐 :)
The LINE Hotel
Tel:(+1) 213-381-7411
www.thelinehotel.com


text:
就到年底,每間公司企業行號都忙住禮品採購嘅事,無論喺客戶送禮,商務拜訪,犒賞員工…同步進行嘅禮品規劃,絕對令身為採購,行銷或者福利委員煩到死.
目錄
年終公司禮品採購總體指標
一,展現企業文化或品牌
公司禮品唔單止本身嘅實用性,更加應該加強同公司嘅關聯性.例如用公司代表吉祥物可愛嘅形象,製作人人用到嘅立體造型八達通鎖匙圈,每次用呢個八達通,就喺一次又一次加強印象,帶嚟一定嘅廣告效益,並且能夠show出公司用心,達到送禮目的.
二,成本要顧 禮品嘅質量更加要有保障
正所謂:貨比三家唔蝕底!睇落一樣嘅嘢,當然會想要比較平嗰個.但喺,慳落幾蚊嘅背後,或者有更大嘅陷阱!為咗降低製作成本而只要求平嘅公司禮品喺最冇保障.好似用低質料嚟製作,好易用冇幾次就壞;低質USB手指芯片,成日讀唔到…令收到禮物嘅客戶或者員工覺得您冇誠意同用心,求求奇奇送禮物嘅敷衍態度喺最唔要得.唔單止浪費成本開銷,仲令公司形象大打折扣.
禮物製作當然要揀有信譽有口碑嘅製作廠商,並且有完整嘅售後服務同保養,集比喺您嘅最佳選擇!
三,針對收禮人嘅喜好,需求
「實用」喺最實在嘅公司送禮準則.
唔能夠設身處地嘅考慮收禮者嘅需求,會令公司禮品規劃嘅方向散開,唔能夠統一方向前進.另外,預算方面同上級主管嘅要求都喺考量嘅因素.


text:
(開箱實測)鬼滅之刃 名器飛機杯:買前必讀!意外地有得玩「前戲」?
人氣動漫《鬼滅之刃》強勢回歸,第二季「遊郭篇」劇情講到花街嘅墮姬同妓夫太郎,可以話係成套作品最刺激嘅高潮段落,難怪開播收視率直達9.2%,連帶一系列嘅周邊產品都人氣急升,當中當然都有各位紳士最關心嘅飛機杯啦!今次大根博士就趁個熱鬧,為大家詳細介紹同實測一下鬼滅之刃目前惟一一款嘅名器飛機杯「龜滅の八重歯」,自問係妹控同前戲愛好者,記得睇到最後!
(開箱實測)鬼滅之刃 名器飛機杯:買前必讀!意外地有得玩「前戲」?
(鬼滅之刃 名器飛機杯)鬼滅之刃 色氣改編史
鬼滅之刃,可以話係日本2020年最傳奇嘅4個字.由主流熱血漫畫開始,到動漫版,電影版一步步登上神檯,成為年度票房之冠,收視神話,週邊產品長賣長有,身邊無論本身有無睇開動漫嘅朋友,都識嗌一聲「水之呼吸」(係咪應該係「淫之呼吸」?)!
劇紅,當然逃不過暗黑界改編之手.除咗今次為大家重點介紹,由TMA廠商推出嘅「龜滅の八重歯」飛機杯,其實鬼滅之刃亦多次成為成人電影嘅題材,單係最出名嘅就有渚みつき主演嘅兩套外傳,一部大玩兄妹亂倫情節(《鬼詰のオメコ》),一部就玩食字叫「無限發射」(電影版叫《無限列車篇》),創意無限,最重要係反應夠快,趁鬼滅熱潮未退就快手推出市場,令人印象十分深刻.
鬼滅跑出,亦造就咗「禰豆子」呢位角色迅速走紅,就連香港,台灣都有唔少名人爭相 Cosplay 禰豆子,進一步令佢嘅形象深入民心.作為妹妹嘅代名詞,禰豆子係劇中雖然對白唔多,但咬著支竹,成日瞓覺,要哥哥揹著佢周圍去嘅形象實在太可愛了~令人又想疼惜佢又想佔有佢,勾起唔少「哦ni桑」嘅妹控情意結!
有求就有供,TMA廠商喺鬼滅熱潮正值頂峰之際,推出咗一款以禰豆子為人設嘅動漫名器飛機杯「龜滅の八重歯」,以口交型飛機杯為設計骨幹,賣點更是用一對鬼牙(亦即係虎牙)來忠實還原劇情,轟動咗成個日本 Twitter及討論區,一推出就賣到斷哂貨!尤其係當大家無諗過妹妹可以為己所用時,日本廠商就將呢個想法推到極致,用一款飛機杯來證明畀大家睇,凡事可丁,妹妹都唔例外!
(鬼滅之刃 名器飛機杯)買前必讀!飛機杯開箱
介紹完背景,立即來為大家開箱實測呢隻有「鬼滅光環」嘅飛機杯到底好唔好玩!
「鬼滅之刃 名器飛機杯」唔同 Toy's Heart / Magic Eyes 等主流嘅飛機杯大廠品會附送一包潤滑液,打開盒入面,就係得一個飛機杯咁多.雖然動漫名器飛機杯唔會有說明書,但大根博士都相當推薦大家用/買之前可以細閱一下包裝盒上面嘅介紹,就算唔識日文都可以初步了解一下該款飛機杯嘅設計同埋賣點.所謂「氣氛意境就係自慰最大嘅KY」,知多一點背景,腦補多一幕畫面,唔再係例行活塞咁單調!
「鬼滅之刃 名器飛機杯」故事背景,講述妹妹受無慘嘅血液感染而化身成淫鬼,需要攝取傳說中的「白色精液花」先可以回復陽氣,重見天日.匿藏於盒中嘅日子,禰豆子就學識咗「淫之呼吸!口之型」,借用帶有鬼牙嘅高超口技,從各位紳士身上榨取溫熱濃厚嘅雄汁,務求快啲復原同哥哥團聚~
一般嘅動漫飛機杯都有個情境畀用家代入吓,但好多都寫得草率,平庸,可有可無.但正因為出呢款「龜滅的八重齒」嘅TMA廠商,同時亦有推出前文所述嘅「AV版鬼滅」,而最鬼馬嘅係,兩邊嘅劇情正正係可以相通!
「AV版鬼滅」當中嘅第一場戲,正正就係講水之呼吸嘅師父鱗瀧左近次,見到禰豆子因為邪血入體,而自動獻身將體內珍貴嘅雄汁精華獻畀禰豆子.女優渚みつき飾演嘅禰豆子就跪低喺師父跨下,成幅痴女噉急不及待掏出師父藏於兜檔布下嘅大肉棒,品嚐源源不絕嘅新鮮白濁,一滴不留地全數吞下後,仲要用口清潔乾淨殘留喺師父巨根上面嘅淫水......大根博士可以保證,有睇呢一幕同無睇呢一幕,用起呢款「鬼滅之刃 名器飛機杯」上嚟嘅享受係完全兩回事!
唔少客人問,啲牙會唔會刮傷條J?其實牙齒係採用彈性物料製造,大力抽插都唔會有痛楚,上下顎合共4粒犬齒(虎牙),抽插時會輕輕磨擦根莖部位,營造出真實嘅口愛現場感.
(鬼滅之刃 名器飛機杯)外形設計 + 結構分析(多圖)
外形結構方面,呢款鬼滅之刃名器飛機杯擁有標準口交型飛機杯嘅嘴巴型入口,鼻,人中,嘴唇,下巴都做得相當細緻,平時乾乾地睇唔覺似,但當加上咗潤滑液之後,整到成臉都係拉絲淫水,成個飛機杯嘅像真度就會幾何級數躍升!尤其係將肉棒放入嗰時,上下嘴唇會受壓而撐開,再因為彈力而咬實根莖,直至整根沒入含到底.成個畫面都呼叫著一種「開動了」嘅慾情感,相當撩人.
翻開嘴巴,入面先係成個飛機杯最貴嘅地方.
首先係肉質,口腔內嘅肉質同外面是兩種材質,偏嫩紅一點,摸上手先知真係好似口腔內壁,呢個真心要讚一讚.而牙齒後嘅肉壁亦都極力仿效口腔上下嘅肉紋,像真之餘,又能帶來相當嘅刺激度,一石二鳥.
另一個可以話係盞鬼嘅地方,係條脷!原著入面就無點提及禰豆子條脷係點樣(如有歡迎DM大根博士補充~),但呢款可以話係將佢條脷發揚光大.就噉抽插用,條脷可以做到衝擊點,要撞開先可以直搗黃龍,一路向北;唔抽插玩前戲 Teasing,亦可以將條脷拉出嚟玩.條脷係用特別素材製作,彈性極高唔易斷,實測時大根博士拉到足足有成個飛機杯本體咁長都無問題,一鬆手就會自動彈返入去,有時卡著嘴邊更加會有一種痴女の淫相,歡迎各位紳士自行開發唔同劇情!
經過牙,舌頭同細細嘅吊鐘,就會抵達喉嚨,設計係傳統嘅收窄管道,帶來深喉嘅真空吸吮感.雖然都有少許紋路,但爽度明顯不及其他名器,加上珠玉在前,記憶點最深嘅都圍繞著口腔部份,實屬美中不足.
(鬼滅之刃 名器飛機杯)實測用後感
綜合而言,呢款鬼滅之刃 名器飛機杯「龜滅の八重歯」定位清晰,為口交而生,就將開發資源都投放於口腔,喉嚨部份,紋路,開合,彈力,咬合感等細節都有一一呈現.由於入口夠緊,肉棒一進入,上下顎就會咬到實一實,呢個時候只要濕度足夠,就會出現口交時獨有嘅嗰種「雪雪聲」,淫度大UP!以口交型飛機杯嚟講,大根博士完全收貨.
缺點方面,我會挑剔喉嚨之後末段嘅乏善可陳,好似過咗口腔嘅牙齒區就戛然回落,未能一路到底,為龜頭帶來層次分明嘅刺激.因此我會建議大家唔好插太深(前提是你忍到),反而將磨擦嘅區域維持喺口腔部份,亦即係最多紋路,又有牙,又有脷,又緊緻又有畫面之範圍.識玩嘅紳士,不妨試下間歇性抽出你嘅巨龍,再用龜頭撐開個口頂入去,呢份闖關感係哥哥專屬的!
使用上,建議大家可以多多從配套增升質感.都係嗰句,有同無係兩回事.
一:潤滑液
Tenge / Men's Max 嗰啲王牌 Hole Lotion 就唔再講,中意口爆嘅紳士不妨試吓 Magic eyes 嘅 真實之唾液,質地極似唾液,黏度適中且多拉絲,可以輕易營造出抽出肉棒仍然「藕斷絲連」之色氣畫面.
二:溫度
冬天玩嘅話,就強力推介大家用熱感潤滑液,初心者可以試吓 頂級熱感潤滑液,日本廠牌EXE出,質地濃郁厚實,塗滿成個口腔可以有暖感效果.若然用開一款KY唔想轉會,都可以考慮入手 加熱棒,插落去個口凍冰冰真心差好遠,溫度係冬天玩飛機杯嘅關鍵所在.
三:情境
此為大根博士嘅個人心得,強烈建議大家拜閱同為TMA廠家推出嘅「AV版鬼滅」.始終呢款「龜滅的八重齒」都係同齣戲嘅情節息息相關,唔睇咗先又點拯救妹妹於水深火熱之中呢?另外早前舞台劇版鬼滅推出,唔少網民都一致認為反而喺AV版中,渚みつき演禰豆子演得更好,集合妹妹的可愛同調皮於一身,意外地貼近各位妹控嘅期望.
(鬼滅之刃 名器飛機杯)前戲 = 精華所在
實測過程中,大根博士意外發現其實呢款鬼滅之刃 名器飛機杯可以玩前戲.或者老司機可能都有類似嘅經驗,就係當一款口交型飛機杯有一定嘅像真度時,真係會有一種玩緊個口嘅錯覺!尤其是當個口沾滿咗潤滑液,只要輕輕用手指撩下個嘴唇,就會有一種欲拒還迎,但又好想要主人餵飼嘅色慾感.
慢慢一根,兩根手指塞入去,係拉扯中口腔一開一合 ......「要再放三根了囉!」類似嘅對白仿佛喺耳邊響起.
加上好似前文提到嘅「雪雪聲」口交聲效(日文叫:ジュルジュル),成個氣氛,畫面真係會睇到面紅.大根博士拍片時用手指幫大家示範,喺燈光映照下,真係有少少似喺AV片場嘅慾亂狂想(女同事睇到少少Footage都立即面紅!).
各位紳士大可以當一次AV男優,盡情 Tease,性愛唔單止係得抽插,出火,識玩嘅話,前戲都可以係性嘅主Key!有意入手呢款鬼滅之刃 名器飛機杯,不妨真心試吓同飛機杯玩下 Foreplay~
(鬼滅之刃 名器飛機杯)大根博士の總結
- 大人氣動漫作品改編
- 非貫通型日本動漫名器飛機杯
- 妹控福利
- 驚異的鬼牙軟齒設計
- 舌頭到喉嚨 像真度高
- 可以玩前戲
- 配合潤滑液,AV劇情使用
- 尺寸:150*70*65mm
- 全長:15cm
- 重量: 320g
- 產品詳情
Review by 大根博士
純白鎮出身嘅大根博士,粗人一碌,有話直說.本為田舍農夫,因好奇心而踏足情趣領域,遂醉心鑽研性文化,性歡愉知識以及肉穴.人人都可以係大根道館主,Size doesn't really matter, skills do.


text:
$158任飲任食冬蔭公火鍋|九龍灣「泰」驚喜|@DINING娜
(Presented by 鳴門集團)
上星期收到朋友報料,話九龍灣有間泰國餐廳晚市buffet做特價,$158就可以有兩小時任飲任食泰式火鍋!$158?就算喺屋邨酒樓劣食打邊爐都未必做到呢個價錢啦!到底呢個傳說中性價比極高嘅泰式buffet有冇料到?立即睇我Dining娜試食報告啦!
推介一.極濃冬蔭公湯底
打邊爐最緊要有個爐之外,更重要嘅就係湯底.呢度有兩款正宗泰式風味嘅湯底任君選擇,喜歡辣嘅朋友可以揀冬蔭公湯,怕辣嘅可以揀椰汁雞湯.Dining娜同朋友都係好辣之士所以order咗冬蔭公湯底!
鍾意重口味嘅朋友,呢度嘅冬蔭公湯底一定啱晒你.據主廚所講湯底比平時飲開嘅冬蔭公味道更濃,酸辣味道更出,簡直色香味俱全.所以大家喺正式開始打邊爐之前,都一人飲咗一碗冬蔭公湯開胃先!
除咗有好湯,更有好料!唔好以為$158嘅火鍋就會將貨就價,呢度40款火鍋配料任叫任食.由基本嘅肥牛,豚肉,丸類到菜類都一應俱全,當中更有魷魚鬚,墨魚片同鮮大蜆都係任叫!你睇下隻大蜆真係有拳頭咁大!每樣配料索晒冬蔭公味真係食到停唔到口!
推介三.超豐富沙律甜品吧
除咗有熱辣辣嘅火鍋任食,隔籬嘅自助沙律甜品吧都係任食!我Dining娜特別喜愛沙律.呢度有金柚大蝦沙律,青木瓜鳳爪沙律,泰式海鮮沙律,泰式豬頸肉沙律,全部都非常出色.甜品方面就有椰汁西米糕,斑蘭千層糕同泰式啫喱.另外仲有生果盤俾大家refresh一下口腔.
同場加映:
後記:
呢間泰國餐廳位於九龍灣宏照道國際交易中心,即MegaBox同零碳天地附近,地點就腳,加上附近環境清幽,加添餐廳嘅泰國風味.
埋單嘅時候大家望下張單,每位真係只收$158,仲免收加一,真係「抵食到爆」!最後侍應姐姐提醒我哋,星期六,日都係收呢個價錢,而且經常都full-booking,所以想食記住要盡早訂位.
SIAM AI Fresco Dining
地址:九龍灣宏照道33號國際交易中心2樓3號舖(顯示地圖)
電話:2790 3288
2小時任食泰式火鍋:
星期一至日 5:30pm-7:30pm
收費:$158(已包加一服務費)
星期一至日 7:30pm-10:00pm
收費:$188(已包加一服務費)


text:
「網店」
其實好多年前都寫過關於開網店,不過今時今日終於多咗人覺得網店嘅重要性.而且而家開網店真係十分之簡單,價錢亦都相對合理.點都好過投資一大筆金錢同浪費時間自己起個網站,除非你係大公司啦,如果唔係十居其九都應該係倒落鹹水海.以前就話要用外國嘅平台,但係其實香港亦都有兩間公司提供網店服務.當然各有千秋!
「掌舖」
近排多咗人問我開網店嘅嘢,或者真係而家嘅市場情況.如果大家真係想開網店嘅話,我都會建議大家去了解下「掌舖」.雖然我認識佢哋嘅創辦人,不過我唔係幫佢宣傳,亦都唔需要!你睇下佢有幾多客先啦!而最出名嘅都應該係「女鞋國」莫屬!當然到最後都係要記住一樣嘢,因為係好緊要!就係,你賣啲乜同香港最難搞嘅物流.不過「掌舖」都應該會幫到你!
「問題」
其實做網店都係分三部分,推廣吸引客源,提供有用嘅產品資訊,最後俾錢同物流.其實最麻煩嘅通常都係俾錢同物流,因為如果無支付平台,你想收錢都收唔到.如果有實體產品嘅話,物流就更加重要,因為要將貨物送運到客人手上.而好似「掌舖」咁,其實好多嘢都已經幫你準備好,一般都係申請帳號相關嘅嘢.相對要由零開始,其實已經幫你解決九成嘅問題!咁就可以專注係推廣同產品!搞到我都想搵啲嘢賣!


text:
最近跟朋友們聊天,聊到作為一位外地人,要融入當地生活並不容易.我笑稱:「移民得去外國嘅港女都有番咁上下硬淨.」
雲妮莎去左瑞士就快5年,今年先真正結識到同住瑞士嘅香港朋友.我地都發現,瑞士人嘅抗逆能力比香港人低好多.好多生活上嘅小事都足以令佢地感到猶如世界沒日.譬如換左新嘅洗衣機;街口郵局轉左自助投寄系統;日程中有突發事件而要臨時作出調動等...呢一啲對香港人黎講雞毛蒜皮嘅事都足以令佢地一整日囉囉攣.
射巴話,佢地由細到大都係喺有選擇嘅安全區下長大,從來都無物競天擇,適者生存呢件事.社區入面嘅人事物幾十年不變.佢地可以一世人只打一份工作,日出而作,日入而息.自自然然,要佢地走出comfort zone係非常困難.相反香港嘅教育制度由喺阿媽個肚入面開始已經要同人爭,爭學位,爭第一,爭取錄,爭升職,爭口罩,爭廁紙...咩都要爭番黎.生活節奏快,每年番香港,街上嘅舖頭都面目全非.其實做香港人真係好攰,一身銅皮鐵骨快狠準係生活逼番黎.
佢成一都同我講,好彩娶左個硬淨港女,咩都自己搞掂唔洗湊唔洗氹唔記得紀念日唔好名牌(就算好都要自己買).其實我咁鬼無情趣到底係好定唔好?😂
嗱,講到尾港女好港男好,瑞士女好瑞士男又好,各有各特色,各有各好,正所謂冤豬頭都有盟鼻菩薩吖嘛!
Photo credit: Ling Lai